**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

 **АЮУЛГҮЙ БАЙДАЛ, ГАДААД БОДЛОГЫН БОЛОН ЭДИЙН ЗАСГИЙН БАЙНГЫН ХОРООНЫ 2021 ОНЫ 01 ДҮГЭЭР САРЫН 26-НЫ ӨДӨР /МЯГМАР ГАРАГ/-ИЙН ХАМТАРСАН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-5 |
| 2 | Дэлгэрэнгүй тэмдэглэл | 6-52 |
| 1.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Х.Булгантуяа, Ж.Сүхбаатар нарын 2020.12.22-ны өдөр өргөн мэдүүлсэн, хэлэлцэх эсэх/ | 6-31 |
| 2.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Ц.Туваан нарын 11 гишүүн 2020.12.23-ны өдөр өргөн мэдүүлсэн, хэлэлцэх эсэх/ | 32-43 |
| 3.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн М.Оюунчимэг нарын 4 гишүүн 2020.12.28-ны өдөр өргөн мэдүүлсэн, хэлэлцэх эсэх/ | 43-51 |
| 4.Ажлын хэсэг байгуулах тухай /Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэхийг дэмжсэн хоёр хуулийн төслийг нэгтгэх, хэлэлцүүлэгт бэлтгэх үүрэг бүхий/ | 51-52 |

***Монгол Улсын Их Хурлын 2020 оны намрын ээлжит чуулганы***

***Аюулгүй байдал, гадаад бодлогын байнгын хороо болон Эдийн засгийн байнгын хорооны 2021 оны 01 дүгээр сарын 26-ны өдөр***

***/Мягмар гараг/-ийн хамтарсан хуралдааны товч тэмдэглэл***

 Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 32 гишүүнээс 17 гишүүн хүрэлцэн ирж, 53.1 хувийн ирцтэйгээр хуралдаан 14 цаг 00 минутад Төрийн ордны “Их эзэн Чингис хаан” танхимд эхлэв.*

 *Чөлөөтэй:С.Батболд, Д.Бат-Эрдэнэ, Ж.Бат-Эрдэнэ, Х.Болорчулуун, Х.Ганхуяг, Ц.Даваасүрэн, С.Чинзориг.*

 ***Нэг.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Х.Булгантуяа, Ж.Сүхбаатар нарын 2020.12.22-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль, эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин, Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, мэргэжилтэн Г.Байгаль, Гадаад харилцааны яамны Консулын газрын захирал Л.Мөнхтүшиг, мөн яамны Консулын газрын 2 дугаар нарийн бичгийн дарга С.Энхцэцэг, Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, Хүний эрхийн Үндэсний Комиссын даргын албан үүргийг түр орлон гүйцэтгэгч Ж.Хунан, Шударга өрсөлдөөн, хэрэглэгчийн төлөө газрын Хэрэглэгчийн эрхийг хамгаалах газрын дарга Ш.Цэрэндулам нар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, Б.Баярмаа, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа, Эдийн засгийн байнгын хороо хариуцсан ахлах зөвлөх Д.Мягмарцэрэн нар байлцав.

 Төслийн үзэл баримтлалын талаар илтгэлийг Улсын Их Хурлын гишүүн Х.Булгантуяа танилцуулав.

 Илтгэлтэй холбогдуулан Улсын Их Хурлын гишүүн Н.Алтанхуяг, Б.Энх-Амгалан, Д.Ганбат, Т.Доржханд, Ж.Ганбаатар, Б.Жавхлан нарын тавьсан асуултад Улсын Их Хурлын гишүүн Х.Булгантуяа, Ж.Сүхбаатар, Монголбанкны Тэргүүн дэд ерөнхийлөгч Г.Дөлгөөн, Санхүүгийн зохицуулах хорооны дарга Д.Баярсайхан нар хариулж, тайлбар хийв.

 Улсын Их Хурлын гишүүн Ж.Ганбаатар, Ц.Сэргэлэн, Н.Ганибал, Т.Доржханд нар үг хэлэв.

**Б.Баттөмөр:**Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд дэмжиж, чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 15

 Татгалзсан: 4

 Бүгд: 19

 78.9 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ц.Сэргэлэн Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 15 цаг 25 минутад хэлэлцэж дуусав.*

 ***Хоёр.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Ц.Туваан нарын 11 гишүүн 2020.12.23-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль, эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин, Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, мэргэжилтэн Г.Байгаль, Гадаад харилцааны яамны Консулын газрын захирал Л.Мөнхтүшиг, мөн яамны Консулын газрын 2 дугаар нарийн бичгийн дарга С.Энхцэцэг, Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, Хүний эрхийн Үндэсний Комиссын даргын албан үүргийг түр орлон гүйцэтгэгч Ж.Хунан, Шударга өрсөлдөөн, хэрэглэгчийн төлөө газрын Хэрэглэгчийн эрхийг хамгаалах газрын дарга Ш.Цэрэндулам нар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, Б.Баярмаа, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа, Эдийн засгийн байнгын хороо хариуцсан ахлах зөвлөх Д.Мягмарцэрэн нар байлцав.

 Төслийн үзэл баримтлалын талаар илтгэлийг Улсын Их Хурлын гишүүн Ц.Туваан танилцуулав.

 Илтгэлтэй холбогдуулан Улсын Их Хурлын гишүүн Б.Жавхлан, Х.Баделхан нарын тавьсан асуултад Улсын Их Хурлын гишүүн Ц.Туваан хариулж, тайлбар хийв.

 Улсын Их Хурлын гишүүн Б.Бат-Эрдэнэ, Н.Ганибал, Н.Алтанхуяг, Б.Энх-Амгалан нар үг хэлэв.

**Б.Баттөмөр:**Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд дэмжиж, чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 8

 Татгалзсан: 12

 Бүгд: 20

 40.0 хувийн саналаар дэмжигдсэнгүй.

Байнгын хорооноос гарах санал, дүгнэлтийг Улсын Их Хурлын гишүүн Н.Наранбаатар Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 16 цаг 01 минутад хэлэлцэж дуусав.*

 ***Гурав.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн М.Оюунчимэг нарын 4 гишүүн 2020.12.28-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин, Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, Хүний эрхийн Үндэсний комиссын даргын үүргийг түр орлон гүйцэтгэгч Ж.Хунан нар оролцов.

 Хуралдаанд Улсын Их Хурлын Тамгын газрын Зөвлөхүүдийн албаны зөвлөх Ш.Ариунжаргал, Б.Баярмаа, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа, Эдийн засгийн байнгын хороо хариуцсан ахлах зөвлөх Д.Мягмарцэрэн нар байлцав.

 Төслийн үзэл баримтлалын талаар илтгэлийг Улсын Их Хурлын гишүүн М.Оюунчимэг танилцуулав.

 Илтгэлтэй холбогдуулан Улсын Их Хурлын гишүүн С.Чинзориг, С.Одонтуяа, Ц.Сэргэлэн нарын тавьсан асуултад Улсын Их Хурлын гишүүн М.Оюунчимэг, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин нар хариулж, тайлбар хийв.

 Улсын Их Хурлын гишүүдээс үг хэлээгүй болно.

**Б.Баттөмөр:**Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд дэмжиж, чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 9

 Бүгд: 19

 52.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн М.Оюунчимэг Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 16 цаг 31 минутад хэлэлцэж дуусав.*

 ***Дөрөв. Ажлын хэсэг байгуулах тухай*** /*Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэхийг дэмжсэн хоёр* хуулийн *төслийг нэгтгэх, хэлэлцүүлэгт бэлтгэх үүрэг бүхий/*

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, Б.Баярмаа, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа, Эдийн засгийн байнгын хороо хариуцсан ахлах зөвлөх Д.Мягмарцэрэн нар байлцав.

 Тогтоолын төслийн талаар Аюулгүй байдал, гадаад бодлогын байнгын хорооны дарга Б.Баттөмөр танилцуулав.

 Төсөлтэй холбогдуулан Улсын Их Хурлын гишүүдээс асуулт, санал гараагүй болно.

 **Б.Баттөмөр:**“Ажлын хэсэг байгуулах тухай” Байнгын хорооны тогтоолын төслийг баталъя гэсэн санал хураалт явуулъя.

 Зөвшөөрсөн: 11

 Татгалзсан: 8

 Бүгд: 19

 57.9 хувийн саналаар Байнгын хорооны тогтоол батлагдлаа.

 Хуралдаан 02 цаг 31 минут үргэлжилж, 32 гишүүнээс 26 гишүүн хүрэлцэн ирж, 81.3 хувийн ирцтэйгээр 16 цаг 31 минутад өндөрлөв.

**Тэмдэглэлтэй танилцсан**:

 АЮУЛГҮЙ БАЙДАЛ, ГАДААД

 БОДЛОГЫН БАЙНГЫН

 ХОРООНЫ ДАРГА Б.БАТТӨМӨР

 ЭДИЙН ЗАСГИЙН БАЙНГЫН

 ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРОО БОЛОН ЭДИЙН ЗАСГИЙН БАЙНГЫН ХОРООНЫ 2021 ОНЫ 01 ДҮГЭЭР САРЫН 26-НИЙ ӨДРИЙН ХАМТАРСАН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Б.Баттөмөр:** Эрхэм гишүүдийн энэ өдрийн амар амгаланг айлтгая. Аюулгүй байдал, гадаад бодлогын байнгын хороо болон Эдийн засгийн байнгын хороодын хамтарсан хуралдааны ирц бүрдсэн тул 2021 оны 1 дүгээр сарын 26-ны өдрийн хуралдаан нээснийг мэдэгдье.

 Гишүүдийн хуралдааны явцад онцгой комиссын тавьж буй шаардлагыг хэрэгжүүлэн хүн хоорондын зайгаа барьж, маскаа зүүсэн байхыг анхаарна уу.

 Хэлэлцэх асуудлыг танилцуулъя.

 1.Коронавируст халдвар КОВИД-19-ийн цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Х.Булгантуяа, Ж.Сүхбаатар нараас 2020 оны 12 дугаар сарын 22-ны өдөр өргөн мэдүүлсэн, хэлэлцэх эсэх/

 2.Коронавируст халдвар КОВИД-19-ийн цар тахлаас урьдчилан сэргийлэх, нийгмийн эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Ц.Туваан нарын 11 гишүүн 2020 оны 12 дугаар сарын 23-ны өдөр өргөн мэдүүлсэн, хэлэлцэх эсэх/

 3.Коронавируст халдвар КОВИД-19-ийн цар тахлаас урьдчилан сэргийлэх, нийгмийн эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн М.Оюунчимэг нарын 4 гишүүн 2020 оны 12 дугаар сарын 28-ны өдөр өргөн мэдүүлсэн, хэлэлцэх эсэх/

 Ийм 3 асуудал хэлэлцэнэ. Хэлэлцэх асуудлын талаар өөр саналтай гишүүн байна уу? Алга байна.

 Хэлэлцэх асуудалдаа оръё.

 ***Нэг.Коронавируст халдвар КОВИД-19-ийн цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Х.Булгантуяа, Ж.Сүхбаатар нараас 2020 оны 12 дугаар сарын 22-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин, Шударга өрсөлдөөн хэрэглэгчийн төлөө газрын Хэрэглэгчийн эрхийг хамгаалах газрын дарга Ш.Цэрэндулам нар ирсэн байна.

 Хуулийн төслийн талаарх танилцуулгыг хуулийн төсөл санаачлагч Улсын Их Хурлын гишүүн Булгантуяа хийнэ. Булгантуяа гишүүнийг урьж байна.

 **Х.Булгантуяа**: Байнгын хорооны дарга, эрхэм гишүү дээ.

 Коронавируст халдварын цар тахлын нөлөөллөөс эдийн засгийн нөхцөл байдал хүндэрсэн одоогийн цаг үед барьцаалан зээлдүүлэх газраас зээл авсан иргэдийн орлогын эх үүсвэр болсон үйл ажиллагаа, хөдөлмөр эрхлэлт нь гамшгаас хамгаалах өндөржүүлсэн болон бүх нийтийн бэлэн байдлын зэрэгт шилжсэн хугацаанд зогсож, цалин орлого тасалдан зээлээ эргэн төлөх чадваргүй болж, тэдгээрт өрийн дарамт бий болох, зээлдэгчийн барьцааны зүйл, өмч хөрөнгийн үнэ цэнэ буурах, үнэгүйдэх зэрэг бодит эрсдэл тулгараад байгаа юм.

 Тухайлбал Улсын Их Хурал шууд ажлаа хариуцан тайлагнадаг байгууллага болох Санхүүгийн зохицуулах хороо нь өөрийн зохицуулалттай хамаарах банк бус санхүүгийн байгууллага, хадгаламж, зээлийн хоршооны үйл ажиллагаа, зээлийн гэрээтэй холбогдох өргөдөл, гомдол, хүсэлтийг 2020 оны 11 дүгээр сарын 23-ны өдрөөс эхлэн цахимаар болон утсаар хүлээн авах үйл ажиллагааг зохион байгуулж байна. Ирсэн нийт өргөдөл, гомдол, хүсэлтийн 37.9 хувийг Санхүүгийн зохицуулах хорооны хяналт шалгалтад шууд хамаардаггүй буюу барьцаалан зээлдүүлэх газар болон гар утасны аппликэйшн ашиглаж зээл олгогч этгээдүүдээс авсан зээлийн хугацааг сунгуулах, үүнтэй холбоотой зөвлөгөө, тодруулга авах зэрэг асуудалтай холбоотой байна.

 Барьцаалан зээлдэх газрын хувьд бол үйл ажиллагаанд тусгай зөвшөөрөлтэйгөөр эрхлэх үйл ажиллагааны төрөлд хамаардаггүй учир аймаг, дүүргийн үйлдвэр, үйлчилгээний хэлтэстэй гэрээ байгуулж үйл ажиллагаа явуулдаг бөгөөд улсын хэмжээнд нэгдсэн байдлаар тоон мэдээлэл байдаггүй. Цагдаагийн газрын мэдээллээс харахад тус чиглэлээр үйл ажиллагаа явуулж байгаа хуулийн этгээд улсын хэмжээнд мянга орчим байгаа болов уу гэсэн ийм багцаа тоо байгаа. Зээлийн мэдээллийн санд зээлийн мэдээллээ өгдөггүйгээс шалтгаалан нийт хэдэн зээлдэгчид ямар хэмжээний зээл олгосон талаарх мэдээлэл бас байхгүй байна.

 Зээл авсан иргэн, хуулийн этгээдийн статистикийн тоо бүртгэл, авсан зээлийн хэмжээ гэх мэтчилэн ийм нарийн тоонууд бол бас байхгүй байгаад байна. Төрийн хяналт зохицуулалтад нэгдсэн байдлаар энэ хамааралгүйгээс шалтгаалж барьцаалан зээлдүүлэх газрын үйл ажиллагаа болон барьцаа хөрөнгийн үнэлгээ, худалдан борлуулах харилцаанд баримтлах журам зохицуулалт байхгүй. Барьцаалан зээлдүүлэх газраас олгож байгаа зээлийн үндсэн төлбөр, хүү бодох аргачлал нэгдсэн биш нэмэгдүүлсэн хүүг хэрхэн хэрэглэж байгаа эсэх нь тодорхой бус байгаад байгаа юм. Барьцаалан зээлдүүлэх газраас авч буй зээлийн эргэн төлөлтийн хугацаа богино, хүү нь зах зээлийн дунджаас хэт өндөр байдаг зэргээс улбаалан зээлдэгчийн цалин, орлого, түр тасалдахад л түүнд зээлийн дарамт үүсэх бөгөөд нөгөө талаас барьцаалан зээлдүүлэх газар тухайн нөхцөлд шууд барьцааны зүйлээр үүргийн гүйцэтгэл хангуулж барьцаалуулсан эд хөрөнгө үнэгүйдэх нөхцөл байдал үүсээд байгаа юм.

 Тиймээс короновируст халдварын цар тахлаас нөлөөлөх, эдийн засгийн нөхцөл байдал хүндэрсэн одоогийн цаг үед барьцаалан зээлдүүлэх газраас зээл авсан иргэн, хуулийн этгээдийн үйл ажиллагаа нь гамшгаас хамгаалах өндөржүүлсэн болон бүх нийтийн бэлэн байдлын зэрэгт шилжсэн хугацаанд зогсож цалин орлого тасалдсан зээлээ эргэн төлөх чадваргүй болж тэдгээрт өрийн дарамт бий болгох, энэ эрсдэлийг бууруулах үүднээс бид энэ хуулийн төслийг өргөн барьж байгаа.

 Тус хуулийн төслөөр дараах төрлийн харилцааг зохицуулахаар бол тусгасан байгаа. Үүнд барьцаалан зээлдүүлэх газар болон зээлдэгч хооронд байгуулсан зээлийн гэрээний 2020 оны 12 дугаар сарын 22-ны өдрөөс 2021 оны 7 дугаар сарын 1-ний өдөр хүртэлх хугацаанд хамаарах хүүгийн хэмжээг сарын 3 хувиас алдангийг өдрийн 0.2 хувиас тус тус хэтрүүлэхгүй байх. Барьцаалан зээлдүүлэх газар болон зээлдэгч хооронд байгуулсан зээлийн гэрээний 2020 оны 12 дугаар сарын 22-ны өдрөөс 2021 оны 7 дугаар сарын 1-ний өдөр хүртэлх хугацаанд бусад нэмэгдүүлсэн хүү, шимтгэл, хураамж тооцохгүй байх барьцаалан зээлдүүлэх газар болон зээлдэгч хооронд байгуулсан зээлийн гэрээний 2020 оны 11 дүгээр сарын 12- ны өдрөөс 20221 оны 7 дугаар сарын 1-ний өдөр хүртэлх хугацаанд барьцаа хөрөнгөөр үүргийн гүйцэтгэл хангах арга хэрэглэхийг хориглох, хэрэв хэрэглэсэн тохиолдолд Зөрчлийн тухай хуульд заасны дагуу зөрчилд тооцох, барьцаалан зээлдүүлэх газрын үйл ажиллагаатай холбоотойгоор зээлдэгч хэрэглэгчийн эрхийг хамгаалахтай холбоотой Шударга өрсөлдөөн, хэрэглэгчийн төлөө газраас авч хэрэгжүүлэх арга хэмжээ, барьцаалан зээлдүүлэх газрын хэрэгжүүлэх арга хэмжээ, үүрэг гэсэн эдгээрийг тусгасан байгаа.

 Хуулийн төсөл батлагдсанаар энэ хугацаанд иргэдийн орлого нь тасалдсан, хуулийн этгээдэд учирч буй эдийн засгийн хүндрэл зээлээс үүсэх өрийн дарамт, барьцаа хөрөнгө үнэгүйдэхээс сэргийлэх ач холбогдолтой юм. Хэлэлцэн шийдвэрлэж өгнө үү.

 **Б.Баттөмөр**: Булгантуяа гишүүнд баярлалаа.

 Хуулийн төслийн үзэл баримтлалтай холбогдуулан асуулт асуух гишүүд нэрсээ өгнө үү. Жавхлан гишүүнээр тасаллаа. Алтанхуяг гишүүнийг урьж байна.

 **Н.Алтанхуяг**: Нэгдүгээр асуулт нь энэ ломбард чинь ер нь хэний харьяанд явж байгаа, ямархуу эрх зүйн зохицуулалттай газар вэ. Дээр бид нар нэг ярьж байгаад үүнийг нэг эзэнтэй болгохгүй бол болохгүй байх л даа. Санхүүгийн зохицуулах хороонд харьяалагддаггүй гээд байгаа шүү дээ. Тэгэхээр энэ одоо яг хаанахын харьяанд, тэр зөвшөөрлийг нь хэн өгдөг, ямар эрх зүйн зохицуулалтаар явдаг. Иргэдтэй ямар гэрээ байгуулдаг юм? Ямар эрх зүйгээр нэгдүгээр асуулт.

 Хоёрдугаар асуулт нь, одоо нөхдүүд, хууль батлах яах вэ. Хэрэгжихгүй байна шүү дээ. Монголбанкнаас би асуух гээд байна. Нөгөө Хүрэлсүхийн үед чинь нэг баахан юм гаргалаа шүү дээ. 20 хэдэн зүйлтэй. Тэр дотроос ипотекийн үндсэн зээл, хүүтэйгээ ингээд хойшлоод байгаа юм. Арилжааны банкнуудаас авсан зээл, банк бас санхүү бас орох байх. Тэнд дээр чинь нөгөө Засгийн газрын тогтоол дээр бичсэн юм чинь хэрэгжихгүй байгаа шүү дээ. Одоо яах юм бэ? Тэнд яаж байна гэхээр энэ зээлийг нь хойшлуулчихаад байгаа юм. Хүүгээ яг хэвээр үлдээчихээд байгаа юм. Тэгээд энгийн математикаар бодохоор маш хохиролтой тусаад байгаа юм. Тэгээд 3 гишүүн хууль санаачилсан болоод өгсөн чинь гурвуулаа сүүлдээ зээл авсан этгээдүүд болоод ингээд энэ юм дампуурлаа л даа. Одоо уг нь тэр гурвын тэр хуулийн нэг санаа яваад байгаа. Тэр их зөв. Би бас энд хэлсэн шүү дээ. Одоо энэ нөхдүүдэд. Хэдүүлээ тал талаасаа ингээд зээлийн хүүг бууруулъя. Зээлийн хүүг бууруулъя гэсэн чинь хадгаламжийн хүүг “ноль” болгоно гэж ингэж бас мангартаад ингээд аль ч үгүй хоосон хоцорлоо. Маш их олон хүмүүс, маш их олон аж ахуйн нэгж хохирч байна. Тэгэхээр ийм схем гаргачхаж болохгүй юм уу, надад нэг хариулаад өгөөч.

 Монголбанк тодорхой хэмжээгээр зээлийн хүүг бууруулахыг оролдсон. Би бараг хувь хэлэх гээд байгаа юм. Хадгаламжийнх нь хүүг бас тодорхой 2-3 пункт ч гэдэг юм уу ингээд бууруулчих. Дахиад нэг нөхөр байдаг чинь юу билээ. Хэдүүлээ ингэнэ Монголбанк оролцоод би хэнд хэлсэн шүү дээ. Хоёр гурван хувиар бууруулчих хадгаламжийнхаа хүүг бас давхар бууруулчих. Тэгээд Засгийн газар оролц. Одоо энэ төсвийн тодотгол хийхгүй энэ Хүрэлбаатар зугтчихаад байгаа юм. Энэ нөхөр одоо энэ төсвийн тодотгол хийж байгаад тэр өндөр хүүнээс нь хуваалцмаар байна шүү дээ. Засгийн газар нэг 3-4 хувиар буулгачих. Нэг нь бас өөр нэг субъект байгаа л даа. Ингээд яачихбал17-18 хувьтай хүү би бол нэг оронтой дахиад ч бага болно гэж бодож байгаа юм. Жаахан прагматик юм хийе л дээ. Ингээд худлаа нэг цаасан дээр Засгийн газрын тогтоол хууль гээд нэг хоосон юм гаргаж хаячхаад хэрэгжихгүй. Энэ бол асуулт шүү. Надад бас хариулж өгөөрэй. Би ийм бодитой арга хэмжээ аваач ээ л гэж хэлэх гээд байгаа юм.

 Нөгөөдөх нь болохоор хэний эзэмшилд байдаг харьяаг нь хэлчхээд тэр Санхүүгийн зохицуулах хороонд оруулах тэр зохицуулалтыг энд хийсэн юм уу? Булгантуяа, үүнд бас хариулаад өгчих.

 **Б.Баттөмөр**: Монголбанкны төлөөлөл, 3 дугаар микрофон.

 **Г.Дөлгөөн:** Гишүүний асуултад хариулъя. Та бүхэнд энэ өдрийн мэнд хүргэе. Зээл хойшлуулалтай холбоотой асуулт асуулаа.Би тоон мэдээллүүдийг бас өгье гэж бодлоо. Ерөнхийдөө цар тахалтай холбоотой асуудал үүссэнээс хойш 2020 оны 2 дугаар сараас хойш энэ асуудлууд нэлээдгүй яригдаж эхэлсэн. Тэгээд цар тахлын эсрэг тэмцэх холбогдох хууль маань 4 сарын 29-гд батлагдаад, тэрнээс өмнө бол Төв банк өөрсдийн шийдвэрүүдээ гаргаад явсан байгаа. Тэгээд 4 сарын 29-нөөс хойш бол нийтдээ 12.9 их наядын зээлийг хойшлуулъя гэдэг хүсэлт бол нийт хугацаандаа ирсэн. Сүүлийн одоо хөл хорио тогтоох 2020 оны 11 дүгээр сараас хойш болохоор 7.1 их наядыг хойшлуулъя гэсэн ийм хүсэлтүүд ирсэн байгаа.

 Үүнээс бол шийдсэн тохиолдол нь нийт дүндээ 9.9 их наядын зээлийг мөн хүүтэй хамт хойшлуулсан байгаа. 11 сарын 10-наас хойших дээр 7.1 их наядын хүсэлтээс 4.2 их наядын зээл болон хүүний төлбөрөө бүгдийг нь хойшлуулж банкнууд ажилласан байгаа. Үүн дээр Төв банкнаас Мөнгөний бодлогын хорооны шийдвэрүүд гарсан. Дээр нь холбогдох журмууд дээр өөрчлөлтүүдийг оруулж өгсөн байгаа. Өнөөдрийн байдлаар банкнууд бүгдээрээ колл центрүүдээ ажиллуулж байгаа. Ямар нэгэн асуудал үүсэхэд зайнаас онлайнаар хүсэлтүүд өгөөд энэ асуудлуудыг шийдэх тал дээр нь ажиллаж байна гэж ойлгож байгаа.

 Магадгүй ковидоос өмнө чанаргүй зээлдэгч байсан, одоо хар үгээр хэлбэл муу зээлдэгч нар байсан бол энэ улсууд одоо шүүхийн журмаар асуудлуудаа шийдээд явна гэж ойлгож байгаа. Үүнтэй холбоотой бас хийдүүлэх тохиолдлууд гарч байгаа гэж ойлгож байгаа. Яг иргэн, аж ахуйн нэгжтэй холбоотой яг ковидод өртөөд тухайн банк нь одоо хойшлуулалтаа хийж өгөхгүй тохиолдолд Төв банкны шалгалтын газарт бол өргөдлөө өгөөд шалгуулах бүрэн эрхтэй байгаа гэдгийг бас онцолж хэлмээр байна.

 Хоёр дахь асуудал нь хадгаламжийн хүү өнөөдрийн байдлаар нэг оронтой тоо руу орчихсон байгаа. Зах зээл дээр хамгийн өндөр хувийг эзэлдэг ХААН банкны хувьд болохоор зах зээлийн 30 гаруй хувийг эзэлж байгаа. Тэр хэмжээгээр бол ард иргэдийн хадгаламж харилцахыг татаж авсан. Өнөөдрийн байдлаар бол жилийн 9.8 хувийн хүүтэйгээр түүхэндээ анх удаа нэг оронтой тоон дээрээ бол хадгаламжийн хүү тэгтлээ буурсан байгаа. Эффект нь нөгөө талдаа орох юм бол зээлийн хүү тодорхой хэмжээнд буурах нөхцөлүүд нь үүсээд явж байгаа. Гэхдээ өргөс авсан мэт маш хурдан бол шийдэгдэхгүй. Дор хаяж нэг улирлаас хоёр улирлын хооронд бол эффект нь үзүүлэхээр харагдаж байгаа.

 Гэхдээ нөгөө талд энэ хугацааг хүлээхгүйгээр Төв банк өөрсдөө репо санхүүжилтийг бол гаргаж явж байна. Репо санхүүжилтээр бол оны өмнө бол 230 орчим тэрбум төгрөгийг бол банкнууд руу нийлүүлчихсэн байгаа. Гэхдээ шинэ зээл авахаасаа илүүтэй зээлийнхээ нөхцөлийг өөрчилье гэсэн аж ахуйн нэгжүүдийн хүсэлтүүд бол дийлэнх хувийг эзэлж байна гэж харж байгаа. Дээр нь энэ жилийн төлөвлөгөөн дээр бол 12 сарын Мөнгөний бодлогын хороон дээр бол шийдвэр гарсан. Үүгээрээ эхний улиралд 250 тэрбум банкнууд дээр жилийн 10.5 хувиар цаашаа эздээ олох ийм хувь хэмжээтэйгээр 2 жилийн хугацаатай эхний 6 сар нь үндсэн төлбөрөөс чөлөөлөгдөх ийм нөхцөлтэйгөөр банкууд руу энэ эх үүсвэрийг шийдэж өгч байгаа гэж товчхондоо хариулмаар байна.

 Нөгөө талдаа зээлийн зардал энэ эффектүүдтэй холбоотойгоор нэлээдгүй буурч байгаа. Тэгэхээр эхний хагас жилийн байдлаар үр дүнгээ өгөөд эхэлнэ гэдэг хүлээлтийг Төв банкнаас хүлээж байгаа.

 **Б.Баттөмөр**: Булгантуяа гишүүн.

 **Х.Булгантуяа**: Алтанхуяг гишүүний асуултад нэмж хариулъя. Тэгээд яг үнэн Алтанхуяг гишүүн ээ. Энэ яг одоогоор зохицуулалтгүй яваад байгаа юм. Яг үүнийг хариуцан хянадаг, энэ хуулийн зохицуулалтуудыг хянадаг байгууллага байхгүй. Дүүргийнхээ засаг даргын тамгын газрын хүнс, худалдаа үйлчилгээний хэлтсээс батламж авдаг. Энэ батламжийнхаа хүрээнд үйл ажиллагаа явуулж байгаа. Сая 2020 оны 9 сард, 2 долоо хоногийн хэмжээтэй Шударга өрсөлдөөн хэрэглэгчийн төлөө газраас энэ ломбардуудад үйл ажиллагаа, шалгалт явуулсан. Тэгэхэд нийтдээ 63 орчим хувь нь ийм батламжтай. Үлдсэн 37 орчим хувь нь ямар ч зөвшөөрөл батламжгүйгээр үйл ажиллагаа явуулж байгаа. Маш олон хуулийн зөрчилтэй байгаа.

 Ялангуяа Иргэний хууль дээр энэ зээлтэй холбоотой тавьсан бүх зохицуулалтуудыг маш олон ломбардууд үнэнийг хэлэхэд зөрчиж байгаа ийм нөхцөл байдал байгаа. Тэгээд гадаадын улс орнуудад ялангуяа энэ ковидын үед нөхцөл байдал фон шоп гээд энэ ломбардуудын үйл ажиллагааг бас зохицуулж байгаа юм билээ. Тэгэхгүй бол иргэд өөрсдөө очиж нэгдүгээрт, эргэн төлөлтөө хийж чадахгүй байна. Энэ хэмжээнд барьцаанд байгаа эд хөрөнгийг нь зарж байна, борлуулж байна, их өндөр хүү шахаж шаардаж байна гээд энэ бүгдийг царцаах хойшлуулах, эд хөрөнгийн гүйцэтгэл хийхгүй байх гэсэн ийм хуулийн зохицуулалтуудыг бас хийж өгч байгаа юм байна. Тэгээд бас ФАТВ-тай холбоотойгоор Хууль зүй, дотоод хэргийн яамнаас барьцаалан зээлдүүлэх үйл ажиллагааны зээлийн зохицуулалтын энэ хуулийг Улсын Их Хуралд өргөн барьсан байгаа. Тэгээд энэ хуулиар бол зохицуулалтуудыг нэгмөсөн хийж хяналт шалгалт тавьдаг болох дээрээс нь нэмээд Санхүүгийн зохицуулах хороонд хариуцуулахаар хуулийн төсөл дээр нь бол ингэж тусгагдаад Улсын Их Хуралд өргөн баригдаад явж байгаа юм байна.

 Тэгээд энэ хуулиар энэ үйл ажиллагаанд нэгдсэн журмаар зохицуулагдана. Бидний өргөн барьсан хуулиар яг энэ ковидын нөхцөл байдал дунд түр хугацаанд одоо иргэдийг хамгаалах, мөнгө хүүлэлтээс хамгаалах ийм зохицуулалтыг хийж өгч байгаа юм. Улсын Их Хуралд Хууль зүй, дотоод хэргийн яамнаас өргөн барьсан байгаа гэсэн.

 **Б.Баттөмөр**: Алтанхуяг гишүүн 1 минут тодруулъя.

 **Н.Алтанхуяг**: Дөлгөөнөө, чи надад биш л дээ. Энэ олон нийтэд яг тодорхой хэлээтэх. Би маш тодорхой юм асууж байгаа шүү дээ. Ипотекийн зээлийг битгий оруул л даа. Би бусад арилжааны зээл ярьж байна. Зээлийн үндсэн зээлээ хойшлуулчихсан, хүү хойшлохгүй байгаа юм. Чи тэгэхээр ингээд аль алийг нь хойшлуулчихлаа гээд байх юм. Чи андуураад байна уу, эсвэл би андуураад байна уу би гайхаад байна. Би бодитой амьдралын жишээ яриад байна шүү дээ. Надад зөндөө олон хүн, би зарим мессежийг чам руу явуулсан шүү дээ. Зохицуулж өг л дөө, тэр юмыг нь гээд. Тэгэхээр чи яг тайлбарлаатхаач. Ззээлийн хүү бас хойшилчихоод байгаа юм уу гэж чи хариулаатах. Би ойлгохгүй юм.

 **Б.Баттөмөр**: Дөлгөөн 3 номер.

 **Г.Дөлгөөн**: Гишүүний асуулт хариулъя. Ипотекийн зээлтэй холбоотойгоор болохоор зээл болон зээлийн хүүг хойшлуулж байгаа. Хоёуланг нь хойшлуулж байгаа. Дээр нь иргэдийн дунд нэлээн үл ойлголцол явагдаад байгаа. Нэмэлт хүүг бол зөвхөн ипотекийн зээл дээр тооцохгүй байгаа. Харин банкны өөрийн эх үүсвэр буюу харилцах, хадгаламж эзэмшигч нарын мөнгөөр бүрдүүлсэн энэ эх үүсвэр маань өөрөө цаашаа зээлдэгчид очихдоо хүүгээ заавал төлөх ёстой. Гэхдээ тухайн банктайгаа холбогдох тайлбараа тавиад гэрээндээ 2 талдаа асуудлуудаа дурдаад хүү болон зээлийн хүү хоёуланг нь хойшлуулж болно. Гэхдээ гол юм нь хуримтлагдсан хүүг хойшлуулах боломжгүй байна. Яагаад гэхээр энэ асуудал маань өөрөө эргээд пассив талд байгаа хадгаламж, харилцаа эзэмшигч нарын мөнгөн дээр хүү тооцож байгаа учир банк өөрөө энэ дээр одоо.../хугацаа дуусав/.

 **Б.Баттөмөр**: Б.Энх-Амгалан гишүүн асуулт асууна.

 **Б.Энх-Амгалан**: Энэ цар тахал бол дэлхийд бас үнэхээр дэлхийн улс орнуудад их том хүнд хэцүү байдал авчирч байна л даа. 60.5 сая тохиолдол бүртгэгдсэн. 42.7 сая нь эдгэсэн. 1.4 сая хүн энэ өвчнөөс болж нас барсан. Монгол Улсад бүртгэгдсэн халдварын тоо 760, эдгэрсэн хүний тоо 347, аз болоход Монгол Улс нас баралт энэ өвчнөөс болж бүртгэгдсэнгүй. Тэгээд одоо миний гар дээр энэ өргөн баригдсан хууль, тэгээд энэ Булгантуяа гишүүн, Сүхбаатар гишүүн нарын өргөн барьсан энэ эдийн засгийн нөхцөл байдлыг хамгаалах ийм хуулийн төслүүд байж байна. Би 4 асуулт асуух гэсэн.

 Солонгосоос одоо ингээд гадна байгаа монголчууддаа бөөнөөр нь авчирмаар байна. Энэ дээр маш шуурхай арга хэмжээ авмаар байна гэж бид нар яриад байгаа юм. 48 мянган иргэн Солонгос улсад Монгол Улсын иргэд байгаа. Тэгээд эд нарыг авчрахад нөгөө онгоц чинь байна уу, нисгэгч нар маань байна уу? Ирээд байрлах эмнэлэг, тэр сувиллын газрууд хорио цээр тогтоогоод байлгах тийм байр сав нь байна уу? 2 жил шахам тэмцчихсэн энэ нөхцөл байдал дотор одоо эмнэлгийн ажилтан, албан хаагчид, сувилагч, мэргэжлийн хяналтынхан, цагдаагийнхан энэ нөгөө хорио цээр тогтоодог хүмүүс чинь хүрэлцэх үү? Энэ нөхцөл байдлаа ер нь яаж тооцчихоод иргэдээ яаралтай авчир, авчир. Авчрахгүй бол болохгүй гээд байгаа юм. Би ерөөсөө ойлгохгүй байгаа юм. Үүнийг надад нэг хэлж өгөөч.

 Хоёрдугаарт нь энэ цар тахлын үед нийгэм эдийн засагт үзүүлэх сөрөг нөлөөллийг бууруулах талаар эрх бүхий байгууллага, албан тушаалтнуудаас шийдвэр гаргаж байна. Энэ гарч байгаа шийдвэрүүд нь хуульд заасан шаардлагад нийцэхгүй байна, хоорондоо зөрчилтэй байна. Үүнийг зохицуулах ёстой гэж яриад байх юм. Энэ ямар шийдвэр гарчхаад хормын зохицуулах юм яриад байгаа юм бол оо. Үүнийг надад сайн тайлбарлаад өгөөч.

 Гуравдугаарт нь энэ цар тахлын үед бүх шатны сурагч, оюутан суралцагчдын төлбөрийн асуудлыг өмчийн хэлбэр бол үл харгалзан хөнгөлөх ийм асуудал яригдаад байх юм. Нөгөө сургуулиуд маань намар нь төлбөрөө авчихсан, одоо буцаах мөнгө тэд нарт одоо байгаа юм уу, байхгүй юм уу.

 Дөрөв дэх асуудал нь, энэ цар тахлын үед ингээд хүссэн болгон нь гарч энэ талбай дээрээ жагсаад байх юм уу, гарчхаад суугаад байх юм уу. Тэгээд түүнийг нь очиж, өдөөж хүмүүс ингээд яриад байх юм уу. Тэгээд ард иргэдээ жагсаал цуглаан, нийгмийн эмх замбараагүй байдалд өдөөн турхираад, ингээд ийм хэцүү цаг үед улс төр хийгээд суугаад байх юм уу? үүнийг яаж зохицуулах юм. Энэ ингээд цаашаа ингээд ингээд л яваад байх уу? Тэгээд орой үдэш ч байсан таардаггүй. Тэгээд есөн шидийн юм тэнд нь тараачихсан. Тэгээд сүүлдээ дахиад тэндээ одоо бас ингээд нийгмийн эмх замбараагүй байдал руу түлхээд байдаг. Эсвэл яг энэ цар тахалын үеийг далимдуулж улс төр хийгээд байдаг энэ нөхцөл байдал цаашдаа яваад л байх юм уу гэж би асуух гээд байгаа юм. Энд хариулж өгөөч.

 **Б.Баттөмөр**: Булгантуяа, Сүхбаатар гишүүдийн өргөн барьсан хууль бол энэ барьцаалан зээлдүүлэхтэй холбоотой юм. Тэгэхээр таны асууж байгаа асуудал бол их том асуултууд байна. Тэгэхээр яах вэ, та нар зарим асуултад хариулах уу? Сүхбаатар гишүүнд микрофон өгье.

 **Ж.Сүхбаатар**: Булгантуяа гишүүн бид хоёрын төсөл бол барьцаалан зээлдүүлэхтэй холбоотой ковидын үед түр зохицуулалт хийх тухай асуудал байгаа. Ломбардын харилцаанд төрөөс оролцож зохицуулах тухай асуудал байж байгаа. Тэр бусад хоёр төсөл бол ингээд манай төслийн дараа Энх-Амгалан гишүүнээ, хэлэлцэнэ. Тэгэхээр тэр асуудалтай холбогдох, төсөлтэйгөө уялдах юм байвал хариулах нь зүйтэй байх аа. Тэгэхгүй бол яг бид нарын юман дээр бол Засгийн газрын иргэдээ татан авчрах асуудал дээр бид нар хариулахгүй шүү дээ. Энэ дотор ч тийм хариулах хүн алга л даа. Эсвэл Баттөмөр дарга хариулах ёстой юм байна. Хяналт тавих хорооны дарга, ковидын үйл ажиллагаанд хяналт тавих хорооны дарга шүү. Түр хорооны дарга маань харин хариулах хэрэгтэй юм байна шүү дээ. Хуулиар хариуцсан хүн нь Баттөмөр дарга юм байна.

 Ер нь бол бүгдийг нь татах эрхтэй, Энх-Амгалан гишүүн ээ.

 **Б.Баттөмөр:**  Энх-амгалан гишүүний зарим асуултад Туваан гишүүний барьсан хуулийн хүрээнд бол хариулагдана. Тийм учраас Туваан гишүүний үүнийг бодож байгаад өөрийнхөө тэр хэлэлцэх үед нь ярина уу гэсэн ийм үг байна.

 Ганбат гишүүн.

 **Д.Ганбат**: Нөхдүүд ээ, энэ одоо юу болоод байна аа? Бид нар чинь одоо ямар дэглэмтэй үед энэ хурлыг хийж байна. Энэ ард түмэндээ ийм үлгэр дууриалал үзүүлж болж байна уу? Энэ танхимд одоо хэдэн хүн байна вэ? Түүгээр бол 32 гишүүн байх ёстой юм шиг байна. Одоо энэ хариулж байгаа, барьж байгаа, энэ тойроод суучихсан улсуудыг нийлүүлээд тэр шаардлага нөхцөлийг хангаж байна уу, үгүй юу. Аюулгүй байдлын байнгын хороон дарга аа, та энэ дээр анхаар. Энэ улс орон маань хаашаа яваад байна вэ? Моод Монголоор эхэлж Монголоор дуусдаг гэсэн. Энэ попуудын эрин үе чинь дуусах болоогүй юм уу? Бусад газар дуусчихаад байна шүү дээ. Та бүхэн маань энэ улс орныг самарч байна шүү. Ардын намынхан. Энэ гадаа одоо юу болоод байгаа юм. Оюу толгойнхоо амыг барих ээлжит юм явж байх шиг байна тийм ээ. Тэгээд одоо тэр Хууль зүйн сайд нь одоо үүрэг гүйцэтгэж байгаа юм уу? Ямар байгаа юм. Тэр нь оччихсон ёстой тэгнэ, ингэнэ гээд л байна.

 Тэгээд энэ хуулийг санаачилж байгаа нөхдүүдээс нэгдүгээрт ковидын үед ард түмнээ мөнгө хүүлэлтээс хамгаална гэж байна. Үгүй ээ, тэгээд ковидгүй үед хамгаалахгүй юм уу? Энэ чинь одоо мөнгө хүүлэлт юм уу? Мөнгө хүүлэлтийг өмнө нь ингээд зөвшөөрөөд байсан юм уу, нэгд. Тэгээд үүнийгээ та нар юу гэж үзэж байгаа юм. Энэ санхүүгийнхээ системийг унагах дампууруулах ийм ээлжит юм биш үү? Түрүүн 3 гишүүн гайхамшигтай санхүүгийнхээ юмыг гоё болгож байна, энээ тэрээ гээд байсан. Сүүл рүүгээ одоо 3 дээрэмчин болоод л дууслаа. Нөгөө Мао-гийн үед 3 дээрэмчин гээд л ингэдэг, ийм болчихлоо гээд л иймэрхүү маягаар юм явахгүй ээ, та нар.

 Ломбард гэдэг бол хувийн хэвшил. Мэдээж хэрэг тэнд зөндөө алдаа оноо байгаа байх аа. Тэгээд заавал тэр ломбарднаасаа доороос нь эхэлдэг нь ямар байгаа юм. Энэ төрийнхөө юмнаас эхлэхгүй яасан юм. Төрийн банкнаасаа эхлэхгүй яасан юм. Төрийн банкийг нь та нар идэж уугаад дээрэмдээд явчихдаг, Хөгжлийн банкаа бас ЖДҮ-г нь идчихдэг. Тэд нарыгаа эхлээд зохицуулахгүй яасан юм. Тэгээгүй байж энэ юм уруугаа дайраад эхэллээ. Энэ чинь болж байгаа юм уу? Ер нь одоо улс орон одоо энэ маягаараа явбал түрүүчээсээ эхлээд энэ Төв Азийн станууд шиг болох нь ээ. Энэ рүү одоо эргэлт буцалтгүй эхнээсээ орж эхэлж байна. За яадаг вэ гэхээр ямар ч албан тушаалд очихгүй гээд 2-3 жилийн өмнө жагсаж байсан нөхдүүд түрүүчээсээ албан тушаалд очоод эхэлчихлээ. Гадаа одоо янз бүрээр попорвол, тийм ч одоо юманд ор, ийм ч юманд ор гээд урьдаг барьдаг болчихлоо. Ардчилсан нам, Ардчилсан намын хариуцлагатай гишүүдийн хувьд, бүлэгт байгаагийн хувьд бид бүхэн ээлж дараагаараа ингээд өсгөлөн зарлаад эхэлбэл энэ улс орон чинь юу болох юм бэ. Бид нар тэгэхгүй л дээ. Тийм байдал руу битгий та нар оруулчих аа. Одоо ер нь боливол яасан юм бэ? Ийм маягаараа яваад байх юм бол та бүхэн тэр Бага хурал хурлаа хий. Намынхаа гишүүдийг цуглуул. Энэ Улсын Их Хурал ер нь бараг тарсан нь дээр юм биш үү. Ийм одоо попорсон юмнууд ярьж байхаар.

 **Б.Баттөмөр**: Гишүүд хэлэлцэж байгаа асуудалтай холбогдуулж ярих ёстой шүү.

 **Д.Ганбат**: Та эхлээд хариултаа өгчих дэс дараатайгаар. Бид нар хууль дүрмээ биелүүлэх ёстой.

 **Б.Баттөмөр**: Би таны асуултад хариулахгүй л дээ. Тэр асуудлаа оруулж байгаа улсууд, та нарт ямар хариулт байна? Сүхбаатар.

 **Ж.Сүхбаатар**: Баярлалаа. Ганбат гишүүний асуултад хариулъя. Энэ попрол л биш. Булгантуяа гишүүн бид хоёрын энэ өргөн барьдаг төсөл бол амьдрал ярьж байгаа юм. Энэ ломбардын үйлчилгээ авч байгаа хүн бол таны эргэн тойронд хэд байдгийг мэдэхгүй. Миний л мэдэхийн одоо ер нь ломбардын үйлчилгээ авч үзээгүй хүн байдаг ч юм уу, үгүй ч юм уу. Цөөхөн хүн л байдаг байх. Хэдийгээр манай зарим улсууд хэлээд байгаа юм. Санхүүгийн энэ зах зээлийн нэг, хоёр хувь хүрэх юмаар оролдлоо гэж. Яг үнэндээ энэ хөдөлмөр эрхлэлтийн бизнесийн үйл ажиллагаа зогссоноос болоод энэ олон зуун мянган иргэд энэ ломбардаар үйлчлүүлж байна. Очерлож байна шүү дээ ковидын үед.

 Тэгээд нэг ийм асуудал байгаа юм. Амьдралын аргагүй гачигдалтай байдлын улмаас үзтэл хохиролтой хэлцэл хийгээд байгаа юм. Энэ олон жилийн өмнө Иргэний хуульд байсан юм. Хүчин төгөлдөр бус хэлцэлд тооцох. Тэгээд энэ бол одоо энэ хуулиар алга л даа. Тэр ковидын үеийн сөрөг нөлөөллийг багасгах тухай ковидын хууль гарчихсан. Тэгээд Монгол Улсын Үндсэн хуульд төр нь үндэсний эдийн засгийн аюулгүй байдал, аж ахуйн бүх хэвшлийн болон хүн амын нийгмийн хөгжлийг хангах зорилгод нийцүүлэн эдийн засгийг зохицуулна аа гэж байдаг. Өмчлөгчийн эрхийг хуулиар хамгаална гэж. Барьцааны эд зүйлээ алдаад байгаа юм. Тэртэй тэргүй энэ амьдралын шаардлагаар мөнгө зээллээ. Тэгээд тэрийгээ эргээд төлөх угаасаа орлого нь зогсчихсон байгаа юм.

 Тэгэхээр энэ дээр нь төр зохицуулалт хийе нэг. Хоёр дахь юм нь төрөөс энэ ломбардын үйл ажиллагааг ер нь зохицуулалттай байх бодлого нь угаасаа ингээд Засгийн газраас ороод ирчихсэн, одоо явж байна. Тэгэхдээ бидний гол зорьж байгаа юм бол ковидын үед иргэдээ хамгаалах. Яг одоо энэ зурагтаар харж байгаа улсууд маань, одоо яах вэ 2 асуудал байгаа. Мянга гаруй ломбардын үйлчилгээ үзүүлдэг зарим улсууд маань юу ярьж байна вэ гэхээр, 20-30 сая төгрөгийн жижиг мөнгө эргэлдүүлдэг бидний хувьд энэ хүүний дээд хязгаар чинь бол бидний үйл ажиллагаанд бас түрээсээ төлөхөд хүнд байна гэж ярьж байгаа.

 Гэхдээ маш олон мянган иргэд үүнийг хүлээж байгаа. Үнэхээр амьдралд нийцэж байна. Амьдрал биднийгээ бас энэ улс төрчид чинь Их Хурлын гишүүд нь ойлгоод байна гэж ингэж хэлээд байгаа юм. Үүний тэнцвэрт нь явж байгаа юм. Тэр сарын гурван хувиас хэтрүүлэхгүй гэдэг чинь. Тэгэхээр энэ ломбардын харилцаа, иргэний эрх зүйн харилцаа гээд чөлөөтэй ингээд орхичихсон байсан. Одоо энэ төрийн зохицуулалт чинь энэ харилцаанд орж ирж байгаа учраас бид нарын энэ одоо хүүн дээр тавьж байгаа зохицуулалт чинь долоодугаар сарын нэгэн хүртэл энэ юмыг нь үрээд зарчихгүй байя. Тэгээд тодорхой сая энэ хөл хорио тогтоосон арван 11-12 сарын үеийн, одоо нэг сарын хугацааны энэ гэрээ байгуулсан харилцаанд үүнийг үйлчлүүлье гэж байгаа юм. Энд олон иргэдийн эрх ашиг хангагдаж байгаа.

 Тэгэхээр таны хэлдгээр одоо бид попорлоо, попорлоо гэхэд иргэдийн эрх ашгийг хамгаалах асуудлаар л ярих ёстой. Тэр Оюутолгойн асуудал болон бусад асуудал бол Улсын Их Хурал, Засгийн газар ажлаа хийж явж байгаа. Тэр газар нь бол та харин очиж өөрөө тэр попорч байна уу, үгүй юу гэдэг маргааныг хийх хэрэгтэй. Одоо бол яг биднийг иргэд хараад сууж байгаа, тэр иргэдийн эрх ашгийн яригдаж байна. Тэр банк, банк бусын асуудлаар Улсын Их Хуралд арга хэмжээ авчихсан, түүний биелэлт нь муу, сайн байгаа тухай асуудал яригдаад байх шиг байгаа юм. Энэ бол жич асуудал. Харин ч Булгантуяа гишүүн бид хоёр үүгээрээ энэ ажлаа хийхгүй байгаа нөхдүүдийг бас шахаж байгаа юм. Шууд хэлэхэд. Энэ банк, банк бусын хүү одоо буурахаас аргагүй болно шүү дээ. Бид нарын энэ төслийг одоо дэмжчихээр чинь зэрэг ломбардаас эхэлчихсэн гэхэд иргэд бас хэлээд байна шүү дээ. Доороос нь эхэллээ гэж. Харин ч одоо тэгвэл банк, банк бусынхан, энэ шахалтад өртөнө. Та ч гэсэн энэ шаардлагаа тавьж байгааг би бас зөв гэж үзэж байна.

 Тэгэхээр Их Хурлын зээлийн хүүг бууруулах стратеги төлөвлөгөө, бодлогын ажлууд чинь явж байгаа шүү дээ. Зүгээр энэ дээр банк, банк бус санхүүгийн байгууллагуудын асуудал дээрээ Санхүүгийн зохицуулах хороо, Монголбанк яаж ажлаа хийж байгаа тухай гишүүд сүүлийн хэдэн сар бол байнга л ярьж байгаа. Гэндээ гоондоо юм байх шиг байгаа юм.

 **Б.Баттөмөр**: Ганбат гишүүн нэг минут.

 **Д.Ганбат**: Зах зээлийн эдийн засгийн ямар ч мэдлэггүй хүн юм ярьж байгаа юм шиг юм яриад байх юм. Би тэр төрөөсөө эхэл гэсэн шүү дээ. Тэр бүгдийг зохицуулна, төр бүгдийг нь мэднэ гээд л зарлаад байсан шүү дээ. Одоо түүний гайгаар чинь одоо ингээд түрүүчээсээ янз бүрийн юм болж эхэлж байна. Иргэд хоорондоо бас гэрээ хэлцэл хийгээд явж байгаа. Аль аль нь Монгол Улсын иргэд байгаа шүү дээ. Бас хариуцлагагүй юм ярьж байна. Ковидын үед болохоор одоо ингэдэг. Зүгээр энэ юмыг хойшлуулахаас өөр арга алга байна шүү дээ. Тэгээд гэрээ хэлэлцээ бүгд шүүхэд хандана шүү дээ. Тэр тэрийг тооцох хэрэгтэй шүү дээ. Зүгээр наад иргэд дээр ирж байгаа дарамт ачааг бүр давхар ихэсгэж байгаа юм. Өнөөдөр ингээд сонсоход бүгд гоё харагдана. Гоё дуулдана. Угаасаа тийм байдаг. Гэхдээ энэ чинь амьдрал дээр буугаад ирэхээрээ, яваад ирэхээрээ болдоггүй юм.

 Зах зээлийн эдийн засаг гэдэг чинь өөр эдийн засаг байдаг юм. Үүгээр чинь бид нар 20-30 жил амьдраад ирсэн. Гэтэл та нар дээрээсээ эхлээд төр зохицуулна. Одоо коронад ялагдчихлаа шүү дээ бид нар. Одоо хар л даа, бид нар ингээд сууж байгаа чинь түүний нэг илрэлй.

 **Б.Баттөмөр**: Доржханд гишүүн.

 **Т.Доржханд**: Баярлалаа. Коронагийн үед бол хамгийн эмзэг тусаж байгаа нь орлого багатай иргэд. Орлого багатай иргэд хаанаас мөнгө авдаг вэ гэхээр ломбард, өдрийн зээлдэгчдээс. Ломбордуудын хүү 80-120 хувь өдрийн. Өдрийн зээлдэгч бол өдрийн нэг хувь шүү дээ. 3960 хувь. Тэгээд үүнийг хязгаарлахаас өөр арга бол байхгүй. Тэгэхдээ хязгаарлах нь бол зүйтэй. Дэлхийн олон улс нь хязгаарладаг. Гэхдээ асуулт байна. Сарын 3 хувь буюу жилийн 36 хувь гэдэг тоо хаанаас гараад ирэв ээ? Түүнийгээ тайлбарлаач ээ, нэг.

 Хоёрдугаарт шууд ингээд хязгаарлаад ирэхлээр иргэд чинь нөгөө байгаа хөргөгч телевизор юу байдаг юм, бүх зүйлээ ингээд барьцаалж байгаад л мөнгө авч байгаа шүү дээ, хөөрхий. Тэр барьцаанууд нь өөрөө үнэлгээгүй болчих вий, тийм эрсдэл бас байна. Энэ дээр та нар бас яаж харж байгаа юм бэ гэж. Ийм хоёр асуулт байна.

 Алтанхуяг гишүүний хэлж байгаа санааг би бас дэмжээд байгаа юм. Тэгээд үүнтэй холбоотойгоор 3 залуу гишүүний санал болгосноос арай өөр хувилбараар, тэгэхдээ зах зээлийн зарчмаар Улсын Их Хурлын тогтоолын төсөл өргөн барьсан юм. Тэгээд одоо хүртэл товоо өгдөггүй. Уг нь бол яг энэ коронавирусийн үед хамгийн хэрэгтэй ийм асуудал байгаа юм. Тэгээд үүнийг одоо яах вэ гэдэг нэг асуулт байна. Тэгээд үндсэн санаа нь юу байна вэ гэхээр үүгээр 200-400 мянган ажлын байрыг бид нар маш богино хугацаанд хамгаалж чадах юм аа. Бүтэн жилийн хугацаанд. Тэгээд одоо мөнгө хаана байна аа гэхээр Засгийн газар дээр мөнгө алга байна.

 Тэр хөрөнгө оруулалтын төслүүдээ л царцаахгүй юм бол тэнд мөнгө алга аа. Мөнгө хаана байна банканд байна. Иргэдэд байхгүй, компаниудад байхгүй, Засгийн газарт нь байхгүй. Банканд ямар хэмжээний мөнгө байна вэ гэхээр 7.6 их наяд төгрөг байна. Тэгээд зээлийн хүүгээ бууруулах бодлого ингэж явангуутаа Төв банкны үнэт цаасыг ингээд буулгалаа шүү дээ, сүүлийн хоёр сарын хугацаанд. 9 хувь байж байгаад одоо аажмаар буураад 6 болчихсон.

 Гэтэл эсрэгээрээ Төв банкны үнэт цаасанд байсан тэр мөнгө чинь 6 их наяд байсан нь одоо 7.6 болоод өсөөд байна шүү дээ. Өөрөөр хэлбэл банкнууд чинь мөнгө гаргахгүй байна аа, эрхэм гишүүд ээ. Яагаад вэ гэхээр мөнгө гаргах юм бол эрсдэл болоод өөрсдөө эрсдэл хүлээчих гээд байна. Тийм болохлоор Төв банкны үнэт цаасыг чинь худалдаж аваад байна. 6 хувийн хүүтэй, 6 хувийн хүүнээс чинь татвар авдаг юм. Хүүгийн орлого гээд 25 хувь. Өөрөөр хэлэх юм бол 4.5 хувийн хүүтэй ийм мөнгө байршуулж байна шүү дээ Монголбанкан дээр. Тэгээд энэ хүүг чинь ингээд буулгах тусам хийгээд л байх нь байна шүү дээ банкнууд чинь. Тэгэхлээр энэ мөнгө чинь л эдийн засаг руу гарах ёстой шүү дээ. Нөгөө ажлын байрыг чинь хамгаалах ёстой. Гэтэл бодлого чинь байгаа онохгүй байна аа л гэж хэлээд байгаа юм. Тэгээд энэ ачааллыг хэн үүрэх юм бэ гэхээр засаг нь үүрэх хэрэгтэй. Засгийн төсвийн үндсэн үүрэг бол энэ юм.

 Тэгээд ийм болохлоороо, засаг яаж хүрэх юм бэ гэхээр тэр 7.6 их наядаас мөнгөө суллаж авмаар байна. Өнөөдөр өрийн дээд хязгаар, дотоодын нийт бүтээгдэхүүний өнөөгийн үнэ цэнээр 70 хувь байгаа. Энэ өнөөдрийн байгаа түвшин, энэ хязгаар хоёрын хооронд 3 их наяд төгрөгийг бид нар дотоодын бонд гаргах замаар санхүүжүүлэх боломж нь байгаа юм. Үүнийгээ бид нар жилийн 5 хувиар гаргах боломжтой. Зах зээлийн зарчмаар шүү.

 1 минутаа нэмээд авчихна шүү, дарга аа. 5 хувиар. Яагаад вэ гэхээр өнөөдөр банкнууд 4.5 хувиар мөнгөө байршуулаад байна шүү дээ. Үүнийг чинь Засгийн газар 3 их наяд төгрөгөөр өөр дээрээ татаж аваад ямар нэгэн хүү нэмэхгүйгээр Хөгжлийн банк, Төрийн банк өөрийнхөө засгийн газрын институцээр 5 хувиар нь иргэддээ дор хаяж 3-5 жилийн хугацаатай өгөх боломжтой юм.

 2008-2009 онд бид нар бас хямарч байсан юм. Хямарч байхад бид нар 140 мянган ажил...

 **Б.Баттөмөр**: Доржханд гишүүнд 1 минут.

 **Т.Доржханд:** 140 мянган ажлын байраа алдаж байсан. Алдаад явж байхад 10 жилийн хугацаатай жилийн 8 хувийн хүүтэй, үндсэн өрөөс эхний 3 жилдээ чөлөөлөгддөг, тийм зээлүүд нь 1 ширхэг ч компани дампуураагүй, 1 ширхэг ч ажлын байраа алдаагүй байдаг юм. Энэ бол бодитой кейс. Тэгэхээр өнөөдөр бид нарт юу хэрэгтэй байна вэ гэхээр зээлийн хүү буулгахаас илүү, урт хугацаатай зээл хэрэгтэй байна. Урт хугацаатай зээл, хөнгөлөлттэй зээл. Байгаа зээлийг ингэж өөрчлөх биш шинээр зээлээ нөхөх хэрэгтэй байна. Монгол Ардын нам юу хийсэн юм. Монгол ардын нам хүүхдийн мөнгөөр дамжуулаад иргэдийн орлогыг хамгаалчихлаа, за болж байна. Оны өмнө байшин барилгуудын суурь зардлуудыг өөр дээр авчихлаа, болж байна. Одоо юу хэрэгтэй вэ? эргэлтийн хөрөнгө мөнгө хэрэгтэй шүү дээ. Ажлын байр хэрэгтэй. Одоо бизнесийн цикл эхлэх гэж байна. Ийшээгээ явахын тулд зах зээлийн зарчмаар нь өөрийнхөө сувгийг ашиглаад явах хэрэгтэй. Тэгээд бүх гаргалгаанууд нь энд байна. Үүнийгээ яаж хэлэлцүүлэх вэ, дарга аа? Тэгээд энэ долоо хоног чуулган хаахаас өмнө.../хугацаа дуусав/.

 **Б.Баттөмөр**: Булгантуяа гишүүн хариулъя.

 **Х.Булгантуяа**: Энэ хүүтэй холбоотой бид нар Монголбанк, Санхүүгийн зохицуулах хороо гээд байгууллагуудаас нэлээдгүй мэдээлэл авсан юм. Одоо ерөнхийдөө Монголбанкны жигнэсэн дундаж хүү, зээлийн жигнэсэн дундаж хүү бол жилийн хэрэглээний зээл 17.2 хувь, сарын бол 1.43 орчим хувь байна гэсэн үг. Банк бус дээр энэ 2019 оны эхээр 3 хувь байсан. Одоо буурсаар байгаад 2020 оны 4 дүгээр улиралд 2.8 хувь болж байгаа. Санхүүгийн зохицуулах хорооноос бол ерөнхийдөө энэ банк бусын хүү бас нэлээн эрчимтэй буурч байгаа. Ирэх онд болон энэ онд ч гэсэн бас буурна гэсэн ийм төлөвтэй байна гэж байгаа. Тэгээд бид нар үүнтэй уялдуулаад ийм флотын байдлаар тавих нь хэцүү юм байна лээ л дээ. Бодлогын хүүтэй ч байдаг юм уу, жигнэсэн дундаж хүүтэй гэхээр жирийн жижиг ломбард эзэмшигчдийн хувьд бол үүнийг байнга хараад дээшээ доошоо өсгөөд буулгаад байхад бол хэцүү байгаа учраас бид нар үүнтэй уялдаж гурван хувь гэж тавьсан юм.

 Түрүүн би хэлсэн, энэ 2020 оны 9 дүгээр сард Шударга өрсөлдөөн хэрэгчдийн төлөө газраас нэлээн том шалгалтыг явуулсан. Бид нар бол үүнийг бас үндэслэж энэ хуулийн төслийг бас өргөн барьсан юм. Энд ерөнхийдөө ийм зөрчлүүд байгаад байгаа юм, гишүүдээ. Бид нарын хувьд бол энэ жижиг сонсогдож, зарим нэг хүмүүсийн хувьд сонсогдож байгаа юм шиг боловч үнэнийг хэлэхэд өвөө, эмээгийнхээ хөөргийг алдаж байгаа, унадаг машинаа алдаж байгаа, гар утсаа алдаж байгаа хүмүүсийн хувьд энэ бол бас том хөрөнгө юм шүү. Ломбардад тавьж байгаа эд хөрөнгө бол. Тэгэхэд үүнийг бол зах зээлийн үнээс 50-80 хувиар доогуур үнэлж авч байгаа юм, нэгдүгээрт.

 Хоёрдугаарт, энэ ерөнхийдөө бол 7, 14, 21, 30 хоногийн хугацаатайгаар одоо хүүг тооцдог. Гэхдээ зарим барьцаалан зээлдэх газрууд хугацаа хэтэрсэн хоног тутмаас бас алданги тооцоо авдаг, зарим газрууд бол бас алданги тооцохгүй энэ тэр бас ийм зохицуулалтуудыг ковидын үед зарим нь өөрсдөө санаачлаад бол хийж байгаа. Зарим ломбардууд бол өнөөдөр бараг 30-40 салбартай, банк бус санхүүгийн байгууллагын хэмжээнд хүрчихсэн ийм олон ломбардууд бол бас байгаа.

 Тэгээд хугацаа хэтэрсэн тохиолдолд бол 2-3 удаа мэдэгдээд уг нь бол Иргэний хуулиараа дор хаяж 10 хоног хүлээж байж энэ үүргийг гүйцэтгэхэд хангуулах ёстой. Гэтэл ерөнхийдөө бол өөрсдөө мэдээд 5-7 хоногийн дотор дур мэдээд л энэ үүргийг гүйцэтгүүлж байгаа. Хүү бол 3.5-8, дээшээгээ хэд ч байж магадгүй юм байна билээ. Тэгээд энэ дээр бол бид нарт үнэнийг хэлэхэд энэ нөгөө хариуцсан байгууллага байхгүй учраас өнөөдөртөө бол бид нарт бас ийм мэдээлэл ч бас байхгүй байгаад байна.

 Иргэний хуулийн 232.6 дээр уг нь бол алдангийг хоног тутамд нь гүйцэтгээгүй үүргийн үнийн дүнгийн 0.5 хувиас хэтрэхгүй хэмжээгээр төлөхөөр бол тооцох ёстой байтал энэ бол 0.5 битгий хэл, 1, 2 хувь үүнээс дээшээгээ ингээд явж байгаа. Дээрээс нь нэмээд бүтэн дүнгээр нь тооцож бас авч байгаа. Үүргийн гүйцэтгэлийг хангуулахдаа уг нь, за би нэг хэсгийг нь төлчихсөн байлаа гэхэд үлдсэн хэсэг дээр нь би одоо үүрэг гүйцэтгэхдээ барьцаалсан хөрөнгийг нь зараад, тэгээд -за та энэ хэсгээ төлчихсөн юм чинь үлдсэн мөнгийг нь өгье өө гэдэг. Ингэдэг ломбард үнэнийг хэлэхэд бараг байхгүй юм билээ.

 Тэгээд ялангуяа энэ ковидын нөхцөл байдал, үнэнийг хэлэхэд бид нар өмнө нь зохицуулах ёстой байсан. Тэр бол үнэн. Үүний зохицуулалтыг бол одоо ингээд Улсын Их Хуралд хууль нь өргөгдөн барьчихсан байж байгаа. Алтанхуяг Ерөнхий сайдыг байхад байх аа, гишүүдээс нэг өргөн барих гэж байгаа, тэгээд больчихсон юм билээ. Үүнийг 2014 онд байна уу? Тэгэхээр энэ бол үнэн,

 Тэгэхдээ одоо бид нар одоо энэ Ганбат гишүүний бие бие рүүгээ уурлаад, ингээд нэг нэгнийгээ загнаад ингэх биш, энэ бүгдээс гарах гарцыг л бид нар одоо хийгээсэй гэж Улсын Их Хурлын гишүүдийг Улсын Их Хуралд сууж одоо сонгогдсон байгаа шүү дээ. Түүнээс биш бие бие рүүгээ хатуу үг шийдээд, бие биедээ гоморхоод уурлаад хэн нь илүү попрох вэ гэдэг ийм юм яриад бол хэрэггүй байх аа. Одоо залуу гишүүдийн хувьд бол бид нар одоо ах нараасаа, уг нь бол энэ ялангуяа шийдэл гаргаж урагшаа харж явах л ийм л үлгэр дуурайлал авах гээд байгаа. Тэгээд заримдаа одоо бас яг үнэнийг хэлэхэд бие бие рүүгээ зүгээр хатуу шидчихээд, микрофоноо хаачхаад чуулганы танхимыг хаяад явчхаад байгааг бол ойлгохгүй л байна.

 **Б.Баттөмөр**: Ганбаатар гишүүн.

 **Ж.Ганбаатар:** Баярлалаа. Яагаад ийм хэрэгцээ байгаад байгаа вэ гэдгийг л бас харах ёстой л доо. Яагаад иргэд ийм өндөр хүүтэй зээл өөрсдийнхөө эд хөрөнгийг барьцаалаад аваад байна гэдэг. Нэгдүгээрт орлогогүй, тогтвортой, орлогогүй байна, ажилгүй байна. Санхүүгийн зохицуулах хороо, Монголбанк хоёроос асууя энэ сөрөг зүйл нь юу гарч ирэх бол? Ямар сөрөг зүйл гарч ирэх бол. Яагаад банк бус санхүүгийн байгууллага юм уу, банкан дээр очихгүй ломбардан дээр очоод байгаа юм бол иргэд. Яагаад юм, гол нь. Яагаад банк бус санхүүгийн байгууллага дээр ирэхгүй байгаа юм. Үүнийг л харах ёстой юм. Яагаад ийм хэрэгцээ нийгэмд байгаад байгаа юм бэ гэж. Үүнийг яаж арилгах вэ гэдгийг л бид бодлогын одоо хүрээнд харах ёстой. Бид тэгэхийн төлөө л энд сууж байгаа юм.

 Би бол дэмжиж байгаа. Гэхдээ бол ломбард сарын гурав, жилийн гучин зургаа гэдэг юм уу, банк бус санхүүгийн байгууллага гээд л хамтад нь орж ирвэл их гоё байгаа юм. Гоё шударга. Банк санхүүгийн байгууллага хориос дээш байхгүй ч гэдэг юм уу. Энэ хууль санаачилсан хугацаанд ярьж байгаа юм. Банк арван зургаагаас дээш юм уу, арван таваас дээш байхгүй ч гэдэг юм уу. Жилийнхийг ярьж байгаа шүү дээ. Тэр Ганбат гишүүний одоо илэрхийлж байгаа илэрхийлэл буруу байна л даа. Гэхдээ яагаад ломбардаас эхэлж байгаа юм бэ гэдэг нь зөв шүү дээ. Яагаад гурвууланг нь хамт хийж болохгүй байгаа юм. Би одоо Эдийн засгийн байнгын хороон дээр ажлын хэсэг ахалж байхдаа хэлээд л байдаг. Үгүй ээ, яагаад ганцхан ломбард юм гэж. Банк бус санхүүгийн байгууллага яагаад байж болохгүй байгаа юм. Энэ хугацаанд хэзээ билээ, долоон сарын нэгэн хүртэл бил үү. Тэгээд энэ хугацаанд чинь яагаад банк бус санхүүгийн байгууллагыг оруулчхаж болдоггүй юм. Яагаад банк орж болохгүй байгаа юм.

 Хэдийгээр Монголбанк, Санхүүгийн зохицуулах хорооны эрхлэх асуудал байдаггүй ч гэсэн одоо санхүүгийн зах зээлийг өөрсдөө хараад хянаж байгаа хүмүүсийн хувьд сөрөг зүйлийг нь би эхлээд сонсъё. Сөрөг зүйл юу гарах бол? Яагаад банк санхүүгийн байгууллага ядаж орж ирж болоогүй юм. Ингэвэл гоё сонсогдоно шүү дээ. Энэ чинь шударга харагдах юм биш үү? Дэмжиж ярьсан шүү. Сайжруулах гэж байгаа юм.

 **Б.Баттөмөр**: Баярсайхан Санхүүгийн зохицуулах хорооны дарга.

 **Д.Баярсайхан**: Гишүүний асуултад хариулъя. Яагаад ломбард дээр очоод байна гэхээр, мэдээж шийдвэр гаргалт гэдэг юм уу, тухайн хүнд бол бэлэн мөнгийг нь маш түргэн олгож чадаж байх шиг байгаа юм. Ломбардын хувьд.

 Тэгээд нөгөө талаасаа том зургаараа харвал банкин дээр эхлээд үйлчлүүлэгч нар нь очдог, банкны дахиад шаардлага хангахгүй бол банк бус дээр очдог, хоршоон дээр очдог. Ийм байдлаар л яваад байгаа юм. Тэгээд манай салбарын зохицуулалтад байдаг байгууллагуудын хувьд бол өөрчлөлт гараад байгаа юм. Өөрөөр хэлбэл энэ банк бус санхүүгийн байгууллагууд дээр бол, ялангуяа энэ эдийн засаг ийм хямарсан үед харилцагчдынх нь тоо асар их нэмэгдэж байгаа. Банкыг бодоход. Өөрөөр хэлбэл өнгөрсөн оны мөн үед гэхэд манай зээлдэгчдийн тоо 66.3 хувиар өсчихсөн.

 Ингээд энэ дотроо, ялангуяа финтекийн үйлчилгээний авдаг этгээдүүдийн тоо асар их өссөн. Мэдээж түрүүн ярьж байсан зарим ломбард эрхлэгчдийн хувьд бол одоо бага мөнгөөр эргэдэг этгээдүүдийн хувьд түрээсээ төлөх талд нь хүндрэлтэй асуудлууд гарах байх. Ер нь 2007 онд Стандартчилал хэмжил зүйн газраас бол энэ ломбардын ажлын байрны стандартыг тогтоосон юм билээ. Түүнд уг нь бол маш сайн тийм стандартчилал гаргасан, хэрэгждэггүй ийм байдалтай байгаад байгаа юм.

 Би хуулийг өргөн барьсан гишүүдийг юу гэж ойлгосон бэ гэхээр, одоо яг ковидын үед, ялангуяа тэр хөдлөх хөрөнгийн барьцааны асуудал, өмчлөлийн асуудлыг нь 7 сарын 1 хүртэл зогсоочихъё. Түрүүн тэр статистикууд өгсөн шүү дээ бид нар. Хороон дээр ирсэн нийт өргөдөл, санал гомдлын 37.9, Шударга өрсөлдөөн, хэрэглэгчийн газар авсан санхүүгийн салбартай холбоотой өргөдөл, гомдлын 60 хувь нь зөвхөн ломбардтай холбоотой өргөдөл гомдол юм байна билээ. Тэгээд манай дээр бол нөгөө зохицуулалт нь байдаггүй гэдгийг мэдсэнээс хойш харьцангуй өргөдөл, гомдол нь бол багасаад явж байгаа. Зохицуулалттай этгээдүүдийн хувьд бол Монгол Улсын Засгийн газраас гэдэг юм уу, зохицуулагчдын зүгээс тавьж байгаа шаардлагыг биелүүлээд явдаг. Өөрөөр хэлбэл активын журмын ангилалтай холбоотой, үндсэн төлбөр, зээлийг хойшлууллаа гэхэд хойшлуулдаг. Хэрвээ хойшлуулахгүй бол бид тухайн этгээдүүддээ хариуцлага тооцох боломжтой байдаг.

 Харин ломбардын хувьд ийм боломж байхгүй байгаад байх шиг байгаа юм. Тэгээд төсөл өргөн барьсан гишүүдийн хувьд бол 7 сарын 1 хүртэл явуулчихъя. Энэ хугацаанд Хууль зүй, дотоод хэргийн яамнаас барьсан Мөнгөн зээллэгийн тухай хууль маань яваад батлагдчих болов уу гэсэн ийм хүлээлттэй байна гэж ойлгож байгаа.

 **Б.Баттөмөр**: З номерын микрофон, Монголбанк, Дөлгөөн хариулна.

 **Г.Дөлгөөн:** Баярсайхан даргын хэлж байгаа өнцөгтэй бол санал нэг байна. Сөрөг зүйл гэвэл ломбард болон банк бусын салбар маань өөрөө санхүүжиж байгаа хэлбэр маань өөрийн хөрөнгөөсөө бүгд хамаарч байгаа. Тэгэхээр тухайн эзэд нь өөрсдөө энэ эрсдэлээ дааж явж байна гэж харж байгаа. Харин банкны хувьд болохоор зөвхөн банкны санхүүгийн зуучлалын үйлчилгээ явуулж байгаа буюу ард иргэдийн хадгаламж, харилцах эзэмшигч дээр бол ерөнхийдөө бүрэн хариуцлага хүлээж сууж байгаа улсууд. Тэгэхээр банкан дээр ерөнхийдөө эрсдэлийн түвшин нэлээдгүй өндрөөр тооцож өгдөг. Ялангуяа зээл гаргалт дээр бол маш нарийн скором буюу хяналт, шалгалтыг маш их нарийн түвшинд хийж, хадгаламж, харилцаа эзэмшигчдийн мөнгийг бол хамаагүй үрэн таран хийхээс бол байнгын сэргийлж ажилладаг. Энэ бол өөрөө олон улсын стандарт байдаг. Ломбардтай холбоотой сөрөг зүйлүүд дээр бол хувь хүнийхээ өнцгөөс харахад манай Монголбанкны харьяанд байдаггүй ч гэсэн гадуур явж байгаа ломбард эзэмшигч нарын бас нэлээн дуу хоолой явж байх шиг байна билээ.

 Гэхдээ нөгөө талдаа энэ тархац нь бас нэлээн өндөр буюу 400-500 мянган харилцагчтай гэж би буруу хараагүй бол тийм мэдээ сонссон. Энэ дээр хүртээмж нь нэлээн өндөр байгаа болов уу. Энэ дээр бас яалт ч үгүй хуулийн зохицуулалт хэрэгтэй байх. Гэхдээ нөгөө талдаа бол Иргэний хуулиараа энэ бүхэн шийдэгдээд явж байна гэж харж байгаа.

 Гишүүддээ бас нэг мэдээлэл дуулгахад бол Төв банкан дээр ажлын хэсэг гараад Санхүүгийн хэрэгжилтийн эрх ашгийг хамгаалах тухай хуулийн төсөл бол боловсруулаад дууссан байгаа. Энэ хууль дээр ерөнхийдөө мөнгө угаалт болон мөнгө хүүтэй холбоотой заалтуудыг бид бүхэн нэмж тусгахаар бол ажиллаж байгаа. Үүнтэй холбоотой ломбард болон банк бус банктай холбоотой энэ зохицуулалтуудыг тусгаж өгөх бүрэн боломжтой гэж харж байгаа. Тэгээд хаврын чуулганаар ерөнхийдөө Их Хуралд оруулах төлөвлөгөөтэй ажиллаж байна, Монголбанкнаас.

 **Б.Баттөмөр:** Сүхбаатар гишүүн.

 **Ж.Ганбаатар**: Би асуултандаа хариулт авчихсан.

 **Ж.Сүхбаатар**: Зарим гишүүд ч үүнийг хэлээд байгаа бас зарим телевиз, хэвлэл мэдээлэл, сайтаар явж байна. Энэ одоо ядарсан ломбардаас нь эхэллээ гээд байгаа юм. Энэ ядарсан ломбардаас ерөөсөө эхлээгүй. Угаасаа банк, банк бус санхүүгийн байгууллага нь төрийн зохицуулалт дор оршоод энэ Эдийн засгийн байнгын хороо, одоо энэ нөхөр сууж байна. Ингээд тодорхой. Эд нарыг ажлаа яаж хийх тухай яриад байгаа юм. Энэ ломбард дээр чинь ерөөсөө яаж ингээд дуудаад авчиръя ч гэсэн, урд ирээд суух хүн алга. Үүнийг ингэе, тэгье гэсэн зохицуулалт алга. Иргэний хуулийн хэдэн заалттай. Нийслэлийн иргэдийн хурлын нэг журамтай. Тэгээд хяналт зохицуулалт байхгүй. Тэгэхээр эндээс нь эхлээгүй. Үүнийг зүгээр түр зохицуулалтыг нэг хууль гарах хүртэл нь ингээд одоо энд байгаа Булгантуяа гишүүн бид хоёр болохоор, энэ эрх зүйн орчин бүрдээгүй нь нэг талын эрх ашигт нийцсэн хэрэглэгч үйлчлүүлэгчийн эрхийг үл хүндэтгэсэн явдал бол ковидын үед гаараад байна. Дураараа тогтоодог, татвараа төлдөггүй, барьцаа хөрөнгийг худалдан борлуулаад зөрүү мөнгийг нь олгодоггүй. Хэт доогуур байна гэхээр, энэ рүү нь 2 Их Хурлын гишүүн орж энэ орон зай дээр иргэдийг хамгаалах гээд байгаа болохоос биш, түүнээс биш одоо ломбардаас эхэлж энэ хүүгийн асуудал зохицуулах гээд байгаа биш.

 Энэ зохицуулалтууд дээр нь харин оролцож байгаа юм. Түүнээс биш Монголбанк энэ Санхүүгийн зохицуулах хорооны хариуцаж байгаа юмнууд бол байгаа шүү дээ. Эд нарын тэр ажлыг нь шахах, эд нарыг яасан ийсэн гэж асуух нь энэ нь тусдаа асуудал. Тэгээд үүнийг бас зааглаж ойлгохгүй бол нэг их тийм чаддагаар нь ядарснаар нь ломбард дээрэлхэж байна гэж байгаа юм шиг буруу яриад байгаа шүү. Тэгэхээр үүнийг бас хаа хаанаа зөв ойлгохгүй бол бид нар түрүүн хэлсэн шүү дээ. Булгантуяа гишүүн, төр бол хуулиар үүнийг зохицуулах ёстой харилцаагаа бас зохицуулаагүй юм байна. Хэрэглэгчийн талаас нь, мөнгө хүүлэлтийн талаас нь. Ингээд энэ зохицуулалт харилцааны дутагдал байна шүү дээ. Тэгээд тийм учраас бид нар үүнийг түр хийж байгаа юм.

 **Б.Баттөмөр**: Ганбаатар гишүүнд нэг минут өгье.

 **Ж.Ганбаатар:** Баярлалаа. Дэмжээд байгаа юм л даа. Дэмжиж байгаа юм. Сүхбаатар гишүүн ээ, Булгантуяа гишүүнээ дэмжээд байна. Гэхдээ банк бус санхүүгийн байгууллагыг яагаад орхичихов гэдэг л байхгүй юу. Бид нар одоо банк бус санхүүгийн байгууллагын хүүгийн ядаж хязгаар тогтооё гээд би сонгогдсоноос хойш таван жил яриад барахгүй байгаа шүү дээ. Огт барахгүй байгаа юм. Тийм зүйл байдаггүй юм гэж хариулдаг. Бараг эрэлт нийлүүлэлт гэдэг зүйлийг тэнд л ярьдаг юм. Төрийн оролцоо огт байдаггүй гэдэг зүйлийг наад банк санхүүгийн байгууллагыг хамгаалдаг хүмүүс чинь хэлдэг.

 Сүхбаатар гишүүнээ түүнийг хянаад зохицуулаад тэр хүүг нь яагаад байгаа юм бол байхгүй. Энэ Монголбанкныхан тэгдэггүй. Харин энэ дээрээ банк бус санхүүгийн байгууллагыг нь оруулчихсан бол.

 **Б.Баттөмөр:** Жавхлан гишүүн.

 **Б.Жавхлан**: Хуулийг бүхэлд нь дэмжиж байна. Ингээд хэлэлцээд явах нь зүйтэй байх. Гэхдээ хэлэлцэх явцдаа бид нар бас энэ дээр нэлээн ярилцах байх гэж ингэж бодож байна. Тэгээд хоёр асуулт байна. Энэ ломбардын барьцаалан зээлдүүлэх энэ жижиг ч гэсэн энэ зах зээлийг бүр огт тас зохицуулалтгүй явж ирсэн гэж хэлж бол арай болохгүй шүү. Энэ чинь өөрөө татвар төлөгч иргэн ч байдаг, аж ахуйн нэгжүүд ч байдаг. Татварын бодлого, зохицуулалт төрийн ямар нэг хэмжээнд ийм зохицуулалтад явж ирсэн юм байгаа юм. Харин яг зээлдэгч институц гэдэг утгаараа энэ мөнгө санхүү, зээлийн үйл ажиллагаа эрхэлдэг энэ зах зээлийг хянадаг төрийн институцүүдийн хяналтад байдаггүй нь бол үнэн.

 Байхгүй явж ирсэн шалтгаан нь бол нэг л шүү дээ. Зах зээл нь өөрөө маш жижигхэн. Зах зээлд оролцогч нар нь цөөхөн. Судалгаагаар яг тэгж гарч ирдэг байсан. Бүр ноль таслал хэд, хэд ч билээ дээ, нэг тийм тоо байдаг байсан санагдаад байна. Одоо энэ нэлээн том болж ирж байгаа. Яг үнэхээр өнөө зохицуулалт сул учраас хяналтгүйгээр ингээд явчихъя гэсэн, ийм зах зээл рүү орчихъё гэсэн ийм мөнгө тийшээ урссан нь бол үнэн сүүлийн жилүүдэд.

 Тийм учраас одоо ингээд хяналтад оруулж ирье. Санхүүгийн зохицуулах хороо ч юм уу, Төв банк ч юм уу, аль нь одоо тохиромжтой байна. Тэгээд хянаад явах нь бол зөв байх. Энэ цаг үе нь бол болсон гэж бодож байна. Тэгэхээр энэ дээр нэг тэр тоонуудыг нь нэг хэлж өгөөч. Сүүлийн жилүүдэд энэ тоо яг хэд болж ирсэн бэ. Нийт зах зээл дээр энэ ломбардын зээлийн хэдэн хувь нь бууж ирж байна. Хэд байж байгаад хэд болов? Үүгээр яг үйлчлүүлж байгаа харилцагч нарын тоо нь нэг хэд болчхов гэсэн ийм хоёр тоог хэлж өгөөч.

 Тэгээд тэр хүүн дээр ийм байгаа юм. Сая Доржханд гишүүн ч асуугаад байна, Ганбаатар гишүүн ч гэсэн яриад байна. Бараг утга нэг л дээ. Ямар эрсдэл байна вэ гэхээр хоёр дарга арай л жаахан дутуу яриулаад байх шиг байх юм. Энэ чинь ерөөсөө л ийм байгаа шүү дээ. Одоо ингээд хүүг нь хязгаарлачихаар энэ зах дээр ажиллаж байгаад нөгөө зээлдэгч хүмүүс чинь энэ захаас гарчих аюултай байхгүй юу. Ашиггүй болоод ирэхээр гараад хар зах руу ороод түрүүний яриад байгаа тэр өдрийн зээл рүү чинь яваад очиж байгаа юм.

 Бид нар бүр зохицуулах гэж байсан биш бүр, бүр бүлт үсрүүлээд нөгөө хар захынх нь хаалгыг нь нээж өгөөд тийшээгээ оруулчих ийм эрсдэл байгаа. Тэгэхээр тэр сарын 3, жилийн 36 гэдэг хүн чинь яг хаанаас гарч ирэв ээ. Яг тэр хугарлын цэг нь мөн үү? 3 болгочихоор бүгд ингээд зугтаж гараад хар зах руугаа орчихгүй биз дээ. Нэгэнт яг энэ зах зээлийн яг харилцагч нар үүнийг хүлээж байгаад тэндээс байнга зээл аваад сурчихсан тийм харилцагч нар байж байгаа шүү дээ. Эрэлт нь байгаа юм. Нөгөө банкууд нь маш хүнд сурталтай. Банк бусууд нь ч бас хүнд сурталтай. Хамгийн хүнд суртал багатай, хэдхэн минутын дотор зээл өгдөг ганц байгууллага нь ломбард. Хамгийн том давуу тал нь тэр. Тэгээд жижиг зээл өгдөг, 10 000, 20 000, 30 000, 100 000 төгрөгийн зээл өгдөг.

 Нөгөө институцүүд нь болохоор ийм зээл өгдөггүй гээд. Яг энэ ийм эрэлт хэрэгцээгээ хангачихсан тийм зах зээл байгаад байгаа учраас энэ чинь энд оршоод байгаа юм. Тэгэхээр тэр хүүний судалгааг яг хэр яаж, яаж хийсэн бэ, тэр эрсдэл бий болчих юм биш биз дээ гэдэг дээр Баярсайхан, Дөлгөөн хоёр одоо тодорхой хариулмаар байгаа байхгүй юу. Хууль санаачилж байгаа улсууд ч гэсэн энэ дээр судалгаа байвал бас хариулмаар байна. Тийм л эрсдэл байгаа шүү дээ. Хар зах руу явуулаад орчих бий. Ломбардын ийм зээл дээр ажиллаад сурчихсан улсууд чинь мөнгө хүүлэлт рүүгээ тэр шинж нь илүү их байдаг. Хэзээ ч банк бус руу явж орохгүй. Банк байгуулахгүй. Улам л далд хэлбэр рүүгээ ингээд өндөр хүүтэй, яг нөгөө цэвэр хүүлэлт рүүгээ явж ингээд сурчихсан улсууд чинь тэр лүүгээ л яваад орчихно. Хамгийн том эрсдэл нь энэ. Тэгэхээр тэр хүү чинь яг энэ рүү явуулаад оруулаад, туугаад явуулчих ийм хүү биш биз дээ. Үүнийгээ яг сайн судалсан уу? Яг тэр бариад байх хугарлын цэг нь мөн үү, биш үү гэж ингэж асуумаар байна. Үүнд хариулж өгөөч. Тэгээд хууль дээр.../хугацаа дуусав/.

 **Б.Баттөмөр:** Жавхлан гишүүнд нэг минут өгье.

 **Б.Жавхлан**: Хуулиа гаргачихаар үүнийг цааш нь хяналт тавиад явах институтүүдээ яг тодорхой заагаагүй бол яах вэ. Хууль хэлэлцэх явцдаа түүнийгээ тодруулаад оруулчих байх л даа. Түүн дээр ер нь Санхүүгийн зохицуулах хороо нь явах юм байгаа биз дээ бодвол. Яг зээлийн үйл ажиллагааг хянаад эхэлж байгаа учраас, хүүгийн зохицуулалт хийгээд явж байгаа учраас татварын байгууллагууд чадахгүй болно шүү дээ. Тэгээд ийм асуултуудад хариулж өгөөч.

 **Б.Жавхлан**: Булгантуяа гишүүн.

 **Х.Булгантуяа**: Татварын ерөнхий газраас би татвар төлөлттэй холбоотой мэдээлэл авсан юм. Нийт сая Шударга өрсөлдөөн хэрэгжилтийн төлөө хийсэн шалгалтын дүнд нийт ломбардуудын 20 орчим хувь нь НӨТ-ын баримт олгож байна гэсэн. Нийтдээ мянга гаруй ломбардууд байгаагаас 294 нь татвар төлж байна. Гэхдээ нэг төрлөөр бол ганцхан ломбард ч биш хэд хэдэн төрлийн бизнес эрхэлдэг. Бараг нэг аж ахуйн нэгж бол арав гаруй үйл ажиллагаа явуулдаг. Тэгэхээр эндээс төлж байгаа татвар нь яг энэ барьцаалан зээлдүүлэхтэй холбоотой орсон орлого нь юм уу, үгүй юм уу гэдэг дээр ч гэсэн үнэнийг хэлэхэд бол тоо баримт бас байхгүй байгаад байгаа юм. Тэгээд одоо нэг ийм бүрхэг байдлаар л бараг мянга гаруй ломбард байх шиг байна. Энэ дээр бараг 400 гаруй мянган хүмүүс ерөнхийдөө зээл аваад байх шиг байна гээд. Одоо энэ дээр манай Санхүүгийн зохицуулах хорооны дарга нэмэлт мэдээлэл нэлээн сайн өгөх байх.

 Сүүлийн үед бол финтектэй холбоотойгоор ямар ч барьцаагүйгээр хэдхэн минутын дотор өөрийнх нь данс руу зээл авч болдог, энэ харилцаа бас бий болж байгаа юм нэгдүгээрт.

 Хоёрдугаарт, магадгүй энэ хуулийн хүрээнд зарим нэг томоохон 30-40 салбартай, нэг эзэнтэй ломбардууд аягүй бол банк бус санхүүгийн байгууллагын хэлбэр лүү шилжих байх. Энэ хууль нь ч гэсэн дээ энэ мөнгөн зээлийн Хууль зүй, дотоод хэргийн яамнаас өргөн барьсан энэ хуулийн хүрээнд бол нэлээн зохицуулалтууд хийгээд эхлэхээр гадаадад ч гэсэн ингэдэг. Энэ бол микро финесийн олгодог ийм жижигхэн институтууд байдаг хэмжээ нь хэд байх юм, хүү нь хэд байх юм гэдгээ бараг цаанаасаа зохицуулаад өгчихсөн байдаг. Арай том олон салбартай, олон хэмжээтэй ийм болоод ирэхээрээ ерөнхийдөө бол банк бус санхүүгийн байгууллагын хэлбэр рүү шилжихээр ийм нөхцөл байдал үүсэх болов уу гэж би бас хараад байгаа юм. Тэгээд үнэнийг хэлэхэд зах зээлийн механизм өнөөдөр энэ ковидын үед яг ажиллахгүй байна л даа. Зах зээл өөрөө өөрийгөө зохицуул гэж хаяхад аягүй хэцүү болчхоод байгаа юм.

 Тэгэхээр бид нар тодорхой хэмжээгээр 7 сарын хугацаанд үүнийг ийм байдлаар зохицуулахгүй бол бас болохоо байчхаад байгаа юм. Тэгээд бид нар энэ ковидын хууль дээр ч гэсэн дээ, Монголбанк, банк бус санхүүгийн байгууллага дээр Санхүүгийн зохицуулах хороо ч гэсэн дээ, зохицуулалтуудыг хий гээд бас заагаад өгчихсөн байгаа. Өнгөрсөн 4 сард бид нар үүний хуулийг батлахдаа л зааж өгсөн. Энэ дээр зарим зохицуулалтуудыг бол аль аль байгууллагууд нь хийгээд явж байгаа. Ломбард дээр бол хэн ч хийж чадахгүй ийм хяналтгүй болчхоод байгаа учраас л бид нар үүнийг хийж байгаа юм.

 3 хувь дээр үнэнийг хэлэхэд бол хэрэглэгчдээс зарим нь бараг өндөр байна, яахаараа гурав байдаг юм, нэг хувь ч байх ёстой гэж хүртэл хэлж байгаа хүмүүс байгаа юм. Тэгээд бид нар банк бус санхүүгийн байгууллагын жигнэсэн дундаж хүүнээс арай өндөр байхаар ломбардууд бол арай жижиг зах зээл дээр ажиллаж байгаа гэдэг утгаараа арай өндөр байхаар гэж бас тооцож бас тавьсан юм.

 **Б.Баттөмөр**: Баярсайхан дарга хариулъя.

 **Д.Баярсайхан:** Гишүүний асуултад хариулъя. Зохицуулалт өөрөөр хэлбэл нэгдсэн хяналт зохицуулалт байхгүй учраас яг нарийвчилсан дата мэдээлэл бол байхгүй байгаад байгаа. Ажлын хэсгийн хүрээнд татварынхан, цагдаагийн байгууллагууд, тэгээд энэ салбарт ажилладаг улсууд ажлын хэсгийн хүрээнд яриад ер нь бол цагдаагийн байгууллага татвараас гаргасан мэдээллээр нэг мянга орчим л гэсэн тоо хэлж байгаа. Тэгээд яг нарийвчилж бол хэлж чадахгүй байгаа юм. Ломбард. Мянга орчим л болов уу гэсэн тоотой байгаад байгаа юм. Түүнээс илүү мэдээлэл байхгүй байгаа. Ялангуяа хүүгийн юм уу, гэрээний тухай. Гэхдээ энд зөвхөн жижиг ломбардуудыг бас ярихгүй байгаа. Зарим ломбард бид нарын авсан мэдээллээр асар их хэмжээний мөнгө эргэлдүүлдэг. Ялангуяа тэр автомашин барьцаалж зээл өгдөг газрууд маань зөвхөн агуулахын ийм байртай байж байх жишээтэй. Тэр эргэлдэж байгаа мөнгөний хэмжээ нь их өндөр дүнтэй гэсэн ийм мэдээллүүд байгаа.

 Урьд нь хороон дээр ломбардуудаас банк бус санхүүгийн байгууллага болоод шилжсэн ийм жишээ байгаа. Тэгээд яг гишүүний ярьдаг эрсдэл бол бий. Магадгүй тэр нөгөө татвараа төлдөг тусгай аж ахуйн нэгжийн үйл ажиллагааны зөвшөөрөлтэй тэр дүүргээсээ авчихсан зөвшөөрөл гэж авдаг юм байна л дээ. Сертификат гээд. Үйлдвэр үйлчилгээний хэлтсээсээ авдаг юм байна билээ. Яг одоогийн байдлаар бол. Түүнээсээ бүр болиод магадгүй хар зах руу гарчих уу гэвэл бас эрсдэл байгаа юу гэвэл байгаа. Гэхдээ тодорхой хэсэг нь магадгүй зохицуулалтад ороод тэр урьд нь орж байсан жишээ байгаа түүн шиг банк бус санхүүгийн байгууллага хэлбэртэй болохыг ч бас бид үгүйсгэхгүй.

 Ялангуяа тэр дүрмийн сангийн шаардлага хангах томоохон хэмжээний ломбардуудыг бол бид нарын хувьд бол тэр ломбард чигээрээ биш, банк бус санхүүгийн байгууллага юм уу тийм бүтэцтэй болоосой гэж бол бидний хувьд бол бодож байгаа.

 Яг хүүгийн хувьд хугарлын цэг нь хэд вэ гэдэг дээр бол одоо яг тэд эд гээд бол бид хэлж чадахгүй байна. 3 гэдэг тоо бол өнгөрсөн оны банк бус санхүүгийн байгууллагын салбарын жигнэсэн дундаж хүү тэр орчим байсан. Одоо хүү бол буугаад явж байгаа. Энэ дээр л төсөөлөл авч хийсэн болов уу гэж бодож байгаа. Тэгээд хоёр гишүүн маань бол энэ зохицуулалтгүй учраас түр зохицуулалтад оруулъя гэж хуулийг өргөн барьсан гэж ойлгоод байгаа. Энэ хугацаанд түрүүний ярьсан тэр Санхүүгийн хэрэглэгчийн эрх ашгийг хамгаалах тухай хууль бол зөвхөн тусгай зөвшөөрөл эзэмшигч этгээд зээлийн үйл ажиллагаа эрхлэхээр тусгачихсан явж байгаа. Тэр хууль маань батлагдах байх. Дээрээс нь Мөнгөн зээллэгийн тухай хуулийг Хууль зүй, дотоод хэргийн яамнаас өргөн барьчихсан. Тэр дотроо хоёр хэлбэртэй. Нэг нь иргэд хоорондын зээллэг, нөгөөх нь бол одоо энэ барьцаалан зээлдүүлэх үйл ажиллагааг зохицуулахаар байгаа. Тэр төсөл дээр туссанаар энэ чиглэлийн үйл ажиллагааг Санхүүгийн зохицуулах хороо хянан зохицуулахаар байгаа.

 Гэхдээ энэ дээр нэлээдгүй ярих асуудлууд бий. Одоо ний нуугүй хэлэхэд Санхүүгийн зохицуулах хорооны хяналт зохицуулалтад 6200 гаруй хуулийн этгээд, иргэн байгаад байдаг. Орон нутагт, ялангуяа бид салбар төлөөлөгчийн газаргүй байж байгаа. Тэгээд түүнийг тухайн үед нь яриад явах байх гэж бодож байна.

 **Б.Баттөмөр**: Хуулийн төслийн үзэл баримтлалтай холбогдуулж гишүүд асуулт асууж хариулт авлаа.

 Одоо хуулийн төслийн үзэл баримтлалтай холбогдуулан үг хэлэх гэсэн хүн байвал нэрээ өгнө үү. Доржханд гишүүнээр үг хэлэх асуудлыг тасаллаа. Ганбаатар гишүүн үг хэлье.

 **Ж.Ганбаатар**: Баярлалаа. Дэмжиж байгаа. Түрүүн бас дэмжиж байгаагаа хэлсэн. Ер нь Их Хурлын гишүүдийн санал санаачилгаар гэх юм уу, ер нь банкны хадгаламжийн хүү тодорхой хэмжээнд сайн буусан. Ялангуяа долларын хадгаламжийн хүү бол бараг нэг хувьтай. Жилийн 1.6 хувьтай, 7-8 хувьтай болчихсон байгаа. Тэгээд хоёр хувиас хэтрэхгүй байгаа байх, жилийн. Төгрөгийн хадгаламжийн хүүг 9-10 хувьтай байгаа байх. Харин зээлийн хүү буухгүй байгаа. Уг нь эх үүсвэр нь буучихлаа, эх үүсвэрийг нь буулгаад өгөөч ээ л гээд Монголбанк зээлийн эх үүсвэрийг нь. Эх үүсвэр гэдэг нь хадгаламжийг. Эх үүсвэр нь буучихлаа.

 Ломбардыг ингээд хязгаарлаж болж байгаа юм чинь банк санхүүгийн байгууллага банкыг хязгаарлаж болно шүү. Энэ рүүгээ ажлаа хийгээрэй энэ рүүгээ санаачлагатай ажиллаарай. 2-3 хувь, ноль хэдэн хувьтай ч гэчивдээ. Тэгвэл наад 96-97 хувийг одоо хангаж байгаа, атгаж байгаа тэр зээлийнхээ хүүг. Хэрвээ чадахгүй бол одоо наад хязгаараа тавих ёстой шүү дээ. Гучин жил ярилаа. Тэгээд банкны зээлийн хүүг болохлоор зах зээлийнхээ жамаар бууна аа л гэж хариулдаг шүү дээ. Эрэлт, нийлүүлэлт гээд нөгөө нэг гоё онолоо яриад л. Тэгээд л одоо ингээд. Тэгэхлээр наад үнэхээрийн Монголын эдийн засгийг боомилж байгаа, ажлын байрыг нэмэгдүүлэхгүй байгаа, ядууралд нөлөөлж байгаа наад асуудал руугаа анхаарлаа хандуулаарай.

 Хэрвээ иргэд ажилтай, орлоготой, амьдралтай ядуурал багатай бол ломбард руу гүйгээд байх нь багасна шүү дээ. Орон зай байгаа болоод л одоо хөөрхий маш хурдан, яаралтай мөнгө хэрэгцээтэй болоод л явж байгаа юм. Хадгаламж байхгүй, туслах хүн байхгүй. Өдрийнхөө орлогоор цалин нь юу гэдэг юм. Зарим байгууллагууд цалингаа багасгачихсан ч гэдэг юм уу. Тэгээд аргаа барсан болоод л явж байгаа. Тийм учраас наад банк бус санхүүгийн байгууллага, банкны зээлийн хүүг цаашдаа бол хийж, хэрвээ буухгүй бол одоо та бүхэн одоо ингээд л буулгаж болдог юм байна шүү дээ. Болж байна шүү дээ. Одоо ингээд яг энэ жишгээрээ ажиллаарай. Энэ жишгээрээ ажиллахыг Эдийн засгийн байнгын хороо шахна шүү.

 Хэрвээ болохгүй бол хязгаар тавихаас өөр аргагүй шүү. Тэгээд хязгаар тавья гэхээр л элдэв хангай гаднын хөрөнгө оруулалт, инфляц юу байдаг юм бэ? хавь ойрын бүх юмыг хамж шимээд л болохгүй болохгүй гэж яриад байдаг юм. Ломбард дээр болж байгаа харагдаад байна шүү. Хариултууд чинь их гоё сонсогдож байна шүү, Дөлгөөн, Баярсайхан дарга хоёрын. Банк, санхүүгийн байгууллага дээр ингэж хариулна шүү, дарга нараа баярлалаа.

 **Б.Баттөмөр**: Сэргэлэн гишүүн.

 **Ц.Сэргэлэн**: Баярлалаа. Тэгэхлээр би энэ цар тахлын үед төрөөс үзүүлж байгаа дэмжлэг, авч байгаа арга хэмжээнүүд дунд орхигдоод байгаа нийгмийн бүлэг байна уу гэж хараад байгаа юм. Харахаас гадна надад манай сонгогчид энэ талаар асуудал тавиад байгаа юм. Нийгэм эдийн засгийн хэвийн нөхцөлд энэ цар тахал бий болоогүй үед гэсэн үг. Нийгэмд тодорхой хэмжээний үүрэг гүйцэтгээд төрд ирэх ачаа өөрсдийнхөө нуруунд хүрээд явдаг ийм нийгмийн бүлэг хэсэг байдаг. энэ бүлэг хэсэг юу вэ гэхээр энэ бичил бизнес эрхлэгчид буюу жижиг худалдаачид. Өнөөдөр бүх хилийн боомтууд хаагдсан. Бүх худалдааны төвүүд ажиллахгүй байж байгаад одоо сая Улаанбаатарт 2 хоногийн өмнө зарим нь нээгдэж байна. Энэ жижиг худалдаачдын, жижиг бизнес эрхлэгчдийн амьдралын эх үүсвэр, өдрийн орлого нь байсан. Өдрийн орлого нь тасалдсан, одоо байхгүй болсон. Энэ хүмүүс Эдийн засгийн хэвийн нөхцөлд төрөөс юу ч гуйдаггүй, халамж хүсдэггүй, дэмжлэг хүсдэггүй, өөрсдийнхөө боломжоороо амьдралаа аваад явдаг.

 Амьдралаа аваад явахаасаа гадна хажуудаа бас ганц нэгэн хүнийг бас ажлын байраар хангадаг, өдрийн орлогыг нь олоод өгчихдөг ийм олон мянган хүмүүс өнөөдөр Монголын нийгэмд амьдарч байгаа. Би энэ хүмүүсийг төрийн өмнө гавьяа байгуулж байгаа хүмүүс гэж ойлгодог. Яагаад гэвэл төрд ирэх ачааллыг тодорхой хэмжээний ачааг нь өөрийнхөө нуруун дээр тавьчхаад бөхийгөө зүтгэж яваа ийм л ард түмэн. Тэгэхлээр энэ хүмүүсийн хүсэл зорилгоос болоогүй энэ цар тахал гэдэг бол. Төрөөс ч болоогүй. Гэнэтийн гамшиг. Тэгээд яг үүнээс болоод өнөөдөр тэг зогсолт хийсэн улсууд бол энэ жижиг бизнес эрхлэгчид шүү. Нам зогссон энэ хүмүүсийн ажил, амьдрал. Тэгэхлээр энэ хүмүүст чиглэсэн төрийн дэмжлэг өнөөдөр зайлшгүй хэрэг болжээ. Энэ цар тахал хэзээ нэгэн цагт дуусаж л таараа. Нийгэм хэвийн амьдралдаа орж л таараа. Энэ хүмүүс эргээд нийгэмдээ өөрсдийнхөө үзүүлдэг тэр дэмжлэг туслалцаагаа үзүүлээд л явна.

 Тэгэхлээр бид бас энэ хүмүүсийн энэ ач гавьяаг нь үнэлж энэ хүнд үед нь тусалъя гэсэн би ийм бодлогын санаа хэлээд байгаа юм. Одоо өнөөдөр бидний хэлэлцэж байгаа хуулийн төслүүд бол бүгд л нэг санаатай байгаа. Цар тахлын улмаас үүссэн хүндрэл бэрхшээлийг даван туулахад ард иргэддээ дэмжлэг үзүүлье ээ л гэсэн. Тэгэхлээр энэ дунд үлдчих вий гэсэн санаагаар би энэ жижиг бизнес эрхлэгчдийг ялгаж авч хэлж байгаа юм. Эд нарын эргэлтийн хөрөнгийн зээл гэвэл ер нь жижигхэн шүү дээ. Багахан хэмжээний зээл л авдаг. Энэ бага хэмжээний зээлийн хүүг нь бууруулаад өгчихье. Агуулга дандаа бүгд ижил хуулийн төслүүд явж байгаа. Гурван хуулийн төсөл агуулгын хувьд нэг.

 Тийм учраас би энэ гурван хуулийн төслийг гурвууланг нь дэмжиж байгаа. Ялангуяа сая энэ Сүхбаатар гишүүн, Булгантуяа гишүүний гаргаж тавьсан, өргөн барьсан энэ хуулийн төслийг сайн дэмжиж байгаа юм. Чадлынхаа хэрээр энэ дээр ажиллая гэж бодож байна. Дээр нь нэмээд хэлэхэд миний саяын хэлдэг энэ жижиг бизнес эрхэлдэг хүмүүсийгээ төрөөс ямар нэгэн байдлаар нэгдүгээрт эргэлтийн хөрөнгийн зээлийн хүүг нь бууруулах, болж өгвөл тэглэх дээрээс нь төрөөс мөнгөн дэмжлэг үзүүлэх ийм боломж юу байна. Үүнийг харж үзэж хуулийг хэлэлцэх явцад ажлын хэсэг бусад бүх шатанд гишүүд маань хамтраад ажиллая гэж би хэлэх гээд байгаа юм.

 Үүнээс цаана ярихаар хэд хэдэн бүлэг юмнууд байгаа. Жишээлбэл түрээслээд өмчлөх хэлбэрээр орон сууц олгочихсон.../Хугацаа дуусав/.

 **Б.Баттөмөр**: Ганибал гишүүн.

 **Н.Ганибал**: Өнөөдрийн энэ оруулж ирж байгаа асуудал маань бол коронавирусын цар тахлын үед нийгэм эдийн засгийг сайжруулах гээд бид нар маш олон сайхан тогтоол шийдвэрүүд гаргачихсан. Үүнийхээ хүрээнд бас манай Монгол ардын намын хоёр гишүүн маань ломбардын хүүг бууруулна гээд. Үнэхээр сайхан нэртэй, ямар ч олон хүнд таалагдахаар гоё л хууль оруулж ирж байна л даа. Үнэхээр нийгэмд үнэхээр хүлээлт, харьцуулаад хэлэх юм бол нэг архи зарахаа больё гээд бүгдээрээ ярингуут нийгэм тэр чигээрээ хүлээж аваад алга ташдаг шүү дээ. Тэгээд яг түүнтэй адилхан хууль байхгүй юу. Тэгээд архиа зарахаа болиод ирэнгүүт гардаг үр дагаврыг нь бид нар бүр нийгэм бүгдээрээ хүлээн зөвшөөрдөг. Одоо аргагүй байдалд ордог. Нөгөө шагийн асуудлууд гарч ирдэг. Яг түүнтэй адилхан. Яг энэ зах зээлийнхээ асуудлаар бол яг ийм л асуудал өнөөдөр өргөн барьчхаад байна.

 Уг нь томоохон асуудлуудаа шийдээд Ерөнхийлөгчийн өргөн барьсан нэг сая төгрөгийн өрх бүрд олгох, тэр өрхийн амьжиргааг дэмжих үндэсний үйлдвэрлэлүүдээ дэмжих гээд ийм цогц томоохон бодлогуудыг оруулж ирээд тэрийгээ яриад шийдэж байсан бол өнөөдөр ингээд том бодлого ярихгүй, ингээд жижиг байдлаар асуудалд хандахдаа зөвхөн одоо бусдад таалагдах гэсэн ийм байдлаар яваад Монгол Улсын одоо энэ эдийн засгийг бид нар авч явж чадахгүй ээ.

 Бид нар өнөөдөр нэг жилийн хугацаанд ковидтой холбогдуулаад авч хэрэгжүүлсэн арга хэмжээнүүдээ бид нар бүгдээрээ мэдэж байгаа. Зөвхөн эрүүл мэнд талаасаа бүх асуудалдаа анхаарчихсан. Өнөөдөр хамгийн том энэ бизнес ажил олгогч нараас хүртэл бүр алдагдалтай том салбар бий болсон шүү дээ. Тэр боловсролын салбар. Бид нар яах юм бэ? 100 гаруй мянган хүүхэд өнөөдөр ямар ч сургуульд хамрагдахгүй ингэж явж байна гэдэг нь энэ бол өнөөдрийнх биш, маргаашийнх биш, энэ долоон сар биш. Бид нар нэг бүтэн үеэрээ энэ асуудалд хохирол амсана.

 Дараагийн асуудал нь мэдээж жижиг дунд үйлдвэрлэл байна. Бизнес эрхлэгч нар маань байна. Энэ хүмүүст энэ асуудал үүсэж байгаа. Тэгээд үүнийг юу гэж яриад байна вэ гэхээр ер нь мөнгө санхүүгийн салбарт энэ ломбард гэдэг бол ТҮЦ эрхлэгч нар шүү дээ. ТҮЦ-ний эздүүд. Энэ хүмүүс рүүгээ бид нар дайраад байдаг нь ямар учиртай юм. Өнөөдөр гурван хувьтай болгоно гэж байна. Банк бусын хүү чинь бараг 4-5 хувь байдаг юм гэж сонссон шүү дээ.

 Ер нь та хэд эргээд судалгаагаа хийгээрэй. Зарим нь байгаа шүү дээ. Өнөөдөр жижиг дунд үйлдвэрлэгч нар маань жижиг, дундын сангийн мөнгө олдохгүй учраас жижиг дунд үйлдвэрлэлээ банк бус санхүүгийн байгууллагаас зээл аваад үйл ажиллагаагаа явуулдаг. Үнэн шүү дээ. Бодит үнэн. Томоохон уул уурхайнууд банкнаасаа зээлээ авдаг. Яг бизнесийн арилжааны хувьд бол. Харин ломбардын зээл гэдэг бол зөвхөн амьжиргаандаа зориулаад хүн зээл авдаг.

 Өнөөдөр ер нь тэр барьцаанд тавьсан хөөрөг, барьцаанд тавьсан гар утас, барьцаанд тавьсан тэр эд хөрөнгөнүүд өнөөдөр яг зах зээлийнхээ үнээр байна гэж хэнийг хэлээд байгаа юм. Тэр эрсдэлийг хэн үүрээд байгаа юм. Та бүхэн үүрэх юм уу? Өнөөдөр хүмүүс худалдан авах чадваргүй болохоороо тэр бүх үнэ цэн чинь буцаад унана шүү дээ. Тэгээд энэ зохицуулалтыг чинь давхар хамгаалж оруулж өгсөн юм уу? Санхүүгийн зохицуулах хорооны дарга тодорхой хэлээд л байна. Ил тод хэлж чадахгүй л байгаа байх. Энэ талаар хууль байгаа. Санхүү эрхлэгчдийн асуудлыг яасан том багц хууль байгаа, энэ рүүгээ бүх асуудлаа оруулаад шийдчихье гэж байгаа юм. Тэгээд ингээд л шийдчихмээр байх юм. Тэгэхдээ одоо гишүүд маань бас анхаараарай.

 **Б.Баттөмөр**: Доржханд гишүүн.

 **Т.Доржханд**: Баярлалаа. Үндсэндээ бол хоёр асуудал. Их тодорхой асуулт хариулт хүссэн л дээ. Тэгээд хариултууд нь бас тодорхой биш юм байна гэж ойлголоо. Яагаад 36 юм бэ гээд. Тэгэхлээр банк бусын л ерөнхийдөө жигнэсэн дунджаар авчихсан юм шиг байна. 1000 орчим ломбард байна гээд: Над дээр 1500 орчим ломбард гэсэн тоо байгаа юм. Тэгэхлээр энэ зохицуулалтгүй зах зээл чинь хэцүү л дээ, тоо бол байхгүй. Тэгэхээр энэ зохицуулалтгүй зах зээлийг зохицуулалттай болгоод, сүүдэрт байгаа эдийн засгийг наранд гаргаж ирнэ гэдэг бол зөв. Тэгэхдээ харин арга хэлбэрийн хувьд өөр байдлаар хүлээж байлаа.

 Зүгээр ингээд 36 хувь гээд шууд хатуу тогтоохгүйгээр. Яг бодит байдал дээр ломбардын хүү чинь 84-120 хувь байгаа. Одоо үүнийг 36 гээд тогтоочихоор түрүүчийн бас Жавхлан гишүүний хэлээд байгаа үнэн. Нөгөө нэг иргэд хоорондын зээл рүү орчих эрсдэл байна. Өдрийн зээл чинь өдрийн 1 хувь шүү дээ. 360 хувь. Тэгээд яагаад вэ гэхээр, тэнд зах зээл байна шүү дээ. Банк бус юм уу, банк дээр очихлоор нөгөө барьцаа барьцаа бичиг цаас гээд бөөн асуудал байдаг. Тийм болохоор богино хугацаанд хурдхан шиг нөгөө худалдаа наймааныхаа эх үүсвэрийг авчихъя гээд л тэндээс өдрийн нэг хувь руу орчих эрсдэл байна. Тэгээд үүнийг хязгаарласан зохицуулалт байна уу. Энэ эрсдэлийг яаж бууруулж байгаа юм бэ?

 Зөвхөн үүн дээр нь ингээд малгай тавихаас илүү, тэр барьцаа хөрөнгө нь яах юм бэ? Одоо 20-30 хувийн барьцаа хөрөнгө байна аа гээд. Нийт үнэлгээг нь бууруулаад 20-30 хувьд нь барьцааг нь үнэлж байгаа зээл өгөх нь үнэн. Бодитой. Энэ дээр нь тэр хязгаарыг нь нэмэх боломж байна уу, хугацаан дээр нь өөрчлөлт байна уу, эрсдэлийг бууруулах өөр ямар боломж байна вэ гэдэг талд уг нь сайн бодож байгаад оруулж ирсэн бол энэ их зөв зохицуулалт. Зарчмын хувьд бол зөв. Цаашдаа ч гэсэн зөвхөн ковидын үеэр биш, бид нар үүнийг зохицуулах ёстой шүү дээ. Банкнуудаа бид нар зохицуулдаг, банк бусуудаа зохицуулдаг, ломбардуудаа бол зохицуулж чадахгүй алдчихсан байгаа болохоор тэнд чинь жинхэнэ амьдрал буцлаад байна.Тэгэхээр энэ дээрээ цаашид анхаарна биз дээ.

 Түрүүн би бас нэг нөгөө гарц шийдлийн тал дээр бас ингээд ярьж байсан юм. Одоо юу хэрэгтэй юм бэ гээд. Тэгэхлээр магадгүй энэ Улсын Их Хурлын тогтоол бол энэ долоо хоногт хэлэлцэгдэж амжихгүй юм шиг байна л даа. Тэгэхлээр манай энэ Ардчилсан намын гишүүд, Оюунчимэг тэргүүтэй гишүүд янз янзын шийдлүүд гаргаж ирж ярьж байх шиг байна. Тэндээ бас санаа авчхаач ээ л гэж хүсмээр байна.

 Хоёр төрлийн арга хэрэгсэл байна. Нэг нь болохлоороо байгаа мөнгийг Засгийн газар нь аваад урт хугацаатай, бага хүүтэй зээл өгөх боломж байна. Тэр мөнгө нь болохлоор банкнуудын мөнгө Төв банканд байна. 7.6. Засгийн газрын дээд хязгаар нь өөрийнх нь хэмжээнд 3 их наядыг авах боломж байна. Энэ арга хэрэгслийг ашиглаад 3 их наядыг нь Засгийн газар өөртөө аваад өгчихөөч ээ. Таван хувиар нь. Жилийн 5 хувь. Дор хаяж 3 жилийн хугацаатай. Эхний нэг жилд нь зөвхөн хүүгийн төлбөрөө төлөхөд л хангалттай. Энэ коронаг бид нар хангалттай даваад гарчихна.

 Дараагийнх нь, дахиад 3 ихнаяд төгрөгийг гаргах боломж байна. Банкууд чинь яагаад гарахгүй байна гэхээр эрсдэлтэй болохоор гарахгүй байна шүү дээ. Тэгвэл эрсдэлийнх нь тодорхой хэсгийг бид нар үүрье, мөнгөө л гаргачих. Тэгэхлээр зээлийн батлан даалтын сан гэж байгаа. Өөрийн хуультай, 60 хүртэлх хувийнх нь эрсдэлийг дааж болно гээд. Тэгэхлээр 50 хувийнх нь эрсдэлийг нь бүгдээрээ даачихъя аа. Бид нарын тооцоогоор леверижг нь 7-15 гэж үзвэл бол 100-200 тэрбум төгрөг дээр бид нар баталгаа гаргахад, З их наяд төгрөгийн зээл дээр баталгаа гаргаад цаашаа зах зээл рүү шахах боломж байна, 7.6-аас.

 Тэгэхлээр хэрвээ банкнууд эрсдэлээ ядаж 50 хувийг нь бид нар хийчихье хүнд үед. Ядаж эрсдэлийнх нь 50 хувийг нь Засгийн газар даачих гэсэн ийм шийдэлд хүрэх юм бол тэр банкнууд дээр байгаа мөнгө чинь гарах гээд байна. Тэгэхдээ энэ урт хугацаатай бид нар нөхцөлийг нь заагаад өгчихнө. Ингэвэл бол бид нар 400 мянган ажлын байрыг маш богино хугацаанд хамгаалж чадна. Дор хаяж нэг жилийн хугацаанд. Энэ бол зах зээлийн.../хугацаа дуусав/.

 **Б.Баттөмөр:** Гишүүд хэлэлцэж байгаа асуудалтай холбогдуулан үг хэлж дууслаа

 Одоо санал хураалт явуулна. Коронавирусийн халдвар КОВИД-19цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн төслүүдийн үзэл баримтлалыг дэмжье гэсэн томьёоллоор санал хураалт явуулъя.

 Бадальхан гишүүн, Доржханд гишүүн, Анужин гишүүн, Бат-Эрдэнэ гишүүн дөрвөн гишүүн дэмжсэн байна.

 Санал хураалтын таблиц дээр харахад 11 гишүүн оролцож, 52.0 хувийн саналаар санал дэмжигдсэн байна. Дээр нь дөрвөн гишүүний саналыг нэмнэ.

 Хуулийн төслийн үзэл баримтлалыг нэгдсэн чуулганы хуралдаанд Улсын Их Хурлын гишүүн Сэргэлэн Их Хурлын чуулганд танилцуулна.

 ***Хоёр.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Ц.Туваан нарын 11 гишүүн 2020.12.23-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин, Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, мэргэжилтэн Г.Байгаль, Гадаад харилцааны яамны Консулын газрын захирал Л.Мөнхтүшиг, мөн яамны Консулын газрын 2 дугаар нарийн бичгийн дарга С.Энхцэцэг, Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, Хүний эрхийн Үндэсний комиссын даргын үүргийг түр орлон гүйцэтгэгч Ж.Хунан, Шударга өрсөлдөөн хэрэглэгчийн төлөө газрын Хэрэглэгчийн эрхийг хамгаалах газрын дарга Ш.Цэрэндулам нар оролцов.

 Хуулийн төслийн талаарх танилцуулгыг хуулийн төсөл санаачлагч Улсын Их Хурлын гишүүн Туваан хийнэ. Туваан гишүүнийг урьж байна.

 **Ц.Туваан**: Баярлалаа. Байнгын хорооны дарга, эрхэм гишүүд ээ,

 Монгол Улсын Их Хурлаас 2020 оны 4 сарын 29-ний өдөр Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийг баталсан.

 Дэлхий нийтийг хамарсан короновируст халдварын цар тахлаар өвчилсөн хүний тоо хурдацтай нэмэгдэж, батлагдсан тохиолдлын тоо 99 сая 674 мянга 951 хүрээд байна. Монгол Улсад корона вируст халдварын цар тахлын анхны тохиолдол 2020 оны 11 сарын 11-ний өдөр бүртгэгдсэнтэй холбогдуулан Засгийн газраас гамшгаас хамгаалах бүх нийтийн бэлэн байдлын зэрэгт шилжүүлж, хатуу хөл хорио тогтоосон билээ.

 Дэлхий даяар коронавируст халдварын цар тахлын хоёр дахь давалгаа үргэлжилж, цаашид цар тахлын үргэлжлэх хугацаа, үр дагаврыг урьдчилан таамаглах боломжгүй нөхцөл байдал үүссэн. Цар тахлыг хохирол багатай даван туулахад эрх зүйн орчныг улам боловсронгуй болгох шаардлага тулгарсан тул коронавируст халдварын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төслийг санаачлан боловсрууллаа.

 Хуулийн төсөл нь 5 зүйлтэй бөгөөд үүнд дараах харилцааг зохицуулахаар тусгалаа.

 Нэг. Цар тахлын тархалтаас урьдчилан сэргийлэх, халдварын тоог нэмэгдүүлэхгүй байх чиглэлээр улс орнууд дотооддоо хөл хорио тогтоох, хөдөлгөөний хязгаарлалт хийх, хилээ хаах зэрэг арга хэмжээг авч хэрэгжүүлж байгаатай холбоотойгоор гадаад улсад байгаа Монгол Улсын иргэд эх орондоо ирэх хүсэлт гаргасан тохиолдолд нөхцөл байдлыг үл харгалзан татан авах ажлыг зохион байгуулах.

 Хоёр. Цар тахлын халдвараар өвчилсөн болон өвчилсөн байж болзошгүй хувь хүний болон гэр бүлийн мэдээллийн нууцлалыг хамгаалах, тухайн иргэнийг гутаан доромжлох, нийгмийн зүгээс ялгаварлан гадуурхалтад өртөх зэрэг аливаа эрсдэлээс сэргийлэх.

 Гурав, Монгол Улсын Үндсэн хууль, Монгол Улсын нэгдэн орсон олон улсын гэрээ, энэ хуульд нийцээгүй цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах чиглэлээр баталсан аливаа шийдвэр, арга хэмжээг хүчингүй болгох, хууль бус шийдвэр, арга хэмжээг нийтээр дагаж мөрдүүлснээр үүсэх үр дагаврыг тухайн шийдвэр гаргасан эрх бүхий байгууллага, албан тушаалтан хариуцах, учирсан хохирлыг нөхөн барагдуулах.

 Дөрөв, Монгол Улсын Ерөнхийлөгчийн ээлжит сонгуулийг 2021 онд зохион байгуулахтай холбогдуулан сонгуулийн үйл ажиллагааг энэ хуулийн үйлчлэлд хамруулах.

 Тав, Цар тахлын улмаас сурч боловсрох эрх нь хязгаарлагдаж байгаа бүх шатны сургалтын байгууллагын оюутан, сурагчдын дотуур байрны төлбөрийг сургалтын төлбөрийн нэгэн адил өмчийн хэлбэр үл харгалзан хөнгөлөх, дараагийн төлбөрт шилжүүлэх.

 Зургаа, Цар тахлын үед шүүх, прокурор, цагдаа, шүүхийн шийдвэрийг биелүүлэх зэрэг хууль сахиулах байгууллагын үйл ажиллагааны явцад иргэдийн өөрийгөө өмгөөлөх хууль зүйн туслалцаа авах гэсэн үндсэн эрхийг баталгаатай эдлүүлэх үүднээс өмгөөллийн үйлчилгээ үзүүлэх харилцааг зохицуулах.

 Долоо, Цар тахлын үед шаардлагатай эмнэлгийн тусламж, үйлчилгээг иргэдэд үнэ төлбөргүй үзүүлэх.

 Найм, ипотекийн зээлийн эргэн төлөлтийн хугацаа, зээлийн үндсэн болон хүүгийн төлбөрийн үлдэгдэл хэмжээг нэмэгдүүлэхгүйгээр хойшлуулах, зээлийн гэрээний хугацааг өөрчлөхтэй холбоотой асуудлыг Монголбанк, Засгийн газар хамтран хэрэгжүүлэх.

 Ес, Цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах чиглэлээр авч хэрэгжүүлж байгаа арга хэмжээ нь цаашид бие даасан санхүүжилтийн эх үүсвэрийг шаардахаар байгаа тул цар тахалтай тэмцэх тусгай сан байгуулах. Уг санд иргэн, аж ахуйн нэгж, байгууллага, олон улсын байгууллага, гадаад улс орнуудаас үзүүлсэн хандив, хөнгөлөлттэй зээл, тусламжийг төвлөрүүлж, зарцуулалтыг ил тод тайлагнах.

 Арав, короновируст халдварын цар тахлын талаарх үнэн зөв, баталгаатай мэдээллийг нэгдсэн шугамаар иргэд, олон нийтэд шуурхай, хүртээмжтэй хүргэх зорилгоор үндэсний мэдээллийн цахим санг бүрдүүлж, ашиглах журмыг Засгийн газар батлах зэрэг харилцааг зохицуулахаар тусгалаа.

 Хуулийн төсөл нь Монгол Улсын Үндсэн хууль болон Монгол Улсын нэгдэн орсон олон улсын гэрээ, холбогдох хууль тогтоомжид нийцсэн бөгөөд хуулийн төслийг боловсруулахтай холбогдуулан Засгийн газрын тусгай сангийн тухай хуульд нэмэлт, өөрчлөлт оруулах тухай, Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай, Цагдаагийн албаны тухай хуульд нэмэлт, өөрчлөлт оруулах тухай хуулийн төслүүдийг тус тус боловсруулсан болно.

 Байнгын хорооны эрхэм гишүүд ээ, Корона вируст халдварын цар тахлаас урьдчилан сэргийлэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төслийг хэлэлцэн дэмжиж өгөхийг та бүхнээс хүсье. Анхаарал хандуулсанд баярлалаа.

 **Б.Баттөмөр:** Хуулийн төслийн талаарх танилцуулгатай холбогдуулан асуулт асуух гишүүд байвал нэрсээ өгье. Баделхан гишүүнээр тасаллаа. Болдын Жавхлан, Бат-Эрдэнэ гишүүдийг нэмье. Жавхлан гишүүн.

 **Б.Жавхлан:** Баярлалаа. Туваан гишүүн ээ, Засгийн газраас санал авсан уу? Тэндээс ер нь юу гэсэн юм бэ? Одоо бол Улсын онцгой комисс дээр иймэрхүү асуудлуудыг ямар нэг хэмжээгээр шийдээд явж байгаа хэлбэр л дээ. Тэгээд яг шинэ ялгаатай зүйл нь юу байна. Засгийн газраас санал авсан уу? Тэд нар юу гэж байгаа юм бэ? Мэдээлэл байвал өгөөч.

 **Б.Баттөмөр:** Туваан гишүүн асуултад хариулъя.

 **Ц.Туваан:** Энэ хуулийн төслийг Ардчилсан намын бүлгийн гишүүд боловсруулаад Засгийн газарт санал авахаар явуулсан. Тэгээд цар тахалтай холбоотой хууль учраас яаралтай горимоор хэлэлцэж байгаа. Тэгээд энэ хугацаандаа Засгийн газар ямар нэгэн хариулт ирүүлээгүй. Тэгээд энэ хариулт ирээгүй, ирүүлээгүй учраас бүрдүүлбэрийг нь хангаад Улсын Их Хурлын Тамгын газарт өгөөд Улсын Их Хурлын даргаас энэ хэлэлцэх цаг авах хүсэлтээ явуулсан байгаа. Тэгээд энэ одоо хүсэлтийг хүлээж аваад өргөн барьсан.

 Тэгээд энэ үеэр өмнөх хуулийн үйлчлэх хугацаа дуусаж байсан. Тэгэхээр энэ хугацааг сунгах энэ хуультай цуг хэлэлцүүлье гэдэг санал тавьсан. Ингээд нэгдсэн чуулган дээр Байнгын хорооны дарга Баттөмөр бид хэд ярилцаад үүнийгээ дараа нь Булгантуяа, Сүхбаатар, Оюунчимэг нарын гишүүдийн хууль өргөн одоо орж ирж байгаа. Тэгээд энэ хуулиудтай Байнгын хороон дээр хэлэлцэх эсэхээ шийдээд, тэгээд цааш нь нэгдсэн ажлын хэсэг байгуулаад ингээд явчихъя гэсэн үндсэн дээр ойлголцоод ингээд явж байгаа. Тэгэхээр яг цагтаа Засгийн газраас ирүүлсэн санал байхгүй байгаа.

 Сая сүүлд Засгийн газраас 4-5 хоногийн өмнө байна уу, Засгийн газрын хуралдааны тэмдэглэлээр нэг санал өгсөн, бичиг баримтууд ирсэн.

 **Б.Баттөмөр:** Туваан гишүүний микрофоныг өгье.

 **Ц.Туваан**: Улсын Их Хурлын гишүүдийн тухайд бол гишүүдийн бүрэн эрхийн хүрээнд энэ хууль санаачлаад саналаа аваад ингээд өргөн бариад, цагаа аваад явах ийм бүрэн эрх нь байгаа. Тэгээд энэ асуудлаа тавиад явж байх цаг хугацаандаа санал ирүүлээгүй байж байгаад араас нь ирүүлсэн саналыг би хувьдаа хүлээж авмааргүй байгаа юм. Яагаад гэхлээр ямар нэгэн хуулийн хуулийн алдаа гаргаагүй.

 Дээрээс нь яг энэ хуулийг өргөн бариад явж байх үед Байнгын хорооны дарга тухайлбал манай Ганбаатар Байнгын хорооны дарга Засгийн газраас санхүүтэй холбоотой асуудал дээр сонсох гээд ийм санал авах маягтай горим байдаг юм байна гэж хэлсэн. Тэгээд түүнийг нь хуулийнхнаас ингээд асуухаар тэр бол албагүй ээ, Засгийн газрыг одоо Байнгын хороо яг энэ хэлэлцүүлж байгаа үед Засгийн газрын төлөөллийг дуудаад, сонсгох гэсэн ийм горимтой гэдэг зүйлийг хэлсэн учраас би бол манайх энэ хуулийн өргөн барьсан төслөө бол цаг хугацааны болон тэр санал дээр ямар нэгэн алдаагүй явж байгаа гэж ингэж үзэж байгаа. Сүүлийн ирүүлсэн санал гэдэг нь нөхөн байдлаар Засгийн газраас нэлээд асуудлыг нь хасах, хасах гэсэн байдалтай ийм саналууд өгөөд явсан байна лээ. Тэгэхээр би бол энэ дээр Их Хурлын гишүүд хууль санаачлах бүрэн эрхийнхээ хүрээнд бас асуудлаа тавиад хуулиа санаачлаад ингээд хэлэлцүүлээд явж байгаа.

 Хэлэлцүүлгийн шатанд нь мэдээж гишүүд нэмэх, хасах асуудлаа саналаа хэлээд саналаа хураагаад, зарим зүйлийг нь аваад заримыг нь хасаад ингээд энэ хуулийн төслүүд, саяын энэ хэлэлцсэн хуулийн төсөлдөө ороод ингээд явчихад бол нэг их асуудал байхгүй байх гэж ингэж бодож байна. Тэгэхээр хамтарсан ажлын хэсэг байгуулаад цаашаа явчихад асуудал гарахгүй байх гэж бодож байгаа юм.

 **Б.Баттөмөр:** Болдын Жавхлан гишүүнд нэг минут өгье.

 **Б.Жавхлан**: Туваан гишүүн ээ, бид нар энд таны өргөн барьсан асуудлыг чинь хууль зөрчиж үү, үгүй юу гэж шүүх гээгүй шүү дээ. Та нар бүгдээрээ ярилцаж байгаад л явуулсан юм чинь тэр хууль зүйн гаргалгаанууд байгаа л байлгүй. Гэхдээ наадах чинь тэгээд эцсийн дүндээ Засгийн газар хэрэгжүүлнэ шүү дээ. Тэгэхээр тэр хэрэгжүүлэгч институц нь ямар нэг байдлаар хоцорсон ч гэсэн дээ нэг өөрсдөө санал ирүүлсэн бол тэд нар нь ямар байр суурьтай байгаа юм. Бид нар нэг сонсчихъё л доо. Зүгээр мэдээлэл өгөөдөх л гэж байгаа шүү дээ. Бид нарт тэрнээс энд ямар нэг юм шүүх гээгүй шүү дээ.

 **Б.Баттөмөр:** Туваан гишүүнд микрофон өгье.

 **Ц.Туваан:**  Ойлголоо. Ийм байгаа. Энэ нэлээн урт юм байна. Унших уу? Гурван хуудас гаруй юм байна. Жавхлан гишүүн мэдээлэл өгөөч гээд асуусан учраас уншъя.

 **Б.Баттөмөр**: Гол дүгнэлтийн хэсгийг нь уншчих.

 **Ц.Туваан**: Улсын Их Хурлын гишүүн Ц.Туваан танаа. Хуралдааны тэмдэглэл хүргүүлэх тухай. Засгийн газрын Хэрэг эрхлэх газрын 2021 оны 1 сарын 18-ны өдрийн албан бичиг байна. Тэгээд таны санаачлан боловсруулж Монгол Улсын Засгийн газрын санал дүгнэлт авахаар ирүүлсэн коронавируст халдвар ковид-19-ийн цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төслийг Засгийн газраар хэлэлцсэн тэмдэглэлийг үүгээр хүргүүлж байна. Л.Оюун эрдэнэ гэсэн ийм тэмдэглэл байна.

 Тэгээд хэлэлцсэн гээд, шийдвэрлэсэн нь гээд 3 хуудас байна.

 **Б.Баттөмөр:** Түүний шийдвэрийг нь л уншъя, төгсгөлийн хэсгийн дүгнэлтийн өгсөн хариуг нь.

 **Ц.Туваан**: Ингээд 13 зүйлтэй ийм хариултыг өгсөн юм байна. Тэгэхээр энэ бүгдээрээ уншигдахгүй болохоор утга байхгүй байх. Шийдвэр нь төсөвт үзүүлэх нөлөөллийн талаарх дүгнэлтэд үндэслэсэн байх гэж заасны дагуу хуулийн төсөлд төсөвт үзүүлэх нөлөөллийн дүгнэлт хийгээгүй байгааг анхаарах нь зүйтэй гэж ээ гэсэн ийм 13 зүйлтэй заалт байна.

 **Б.Баттөмөр:** уншуулах юм уу. Засгийн газар хэзээ өгсөн юм бэ, Засгийн газрын санал хэдний өдөр ирэв? Туваан гишүүнд микрофон өгье.

 **Ц.Туваан**: Хариуцлагатайгаар хэлье, Улсын Их Хурлын гишүүний бүрэн эрхийнхээ хүрээнд хууль санаачилсан. Санаачлахдаа, мэдээж одоо ямар арван жилийн хүүхэд биш, энэ хууль номынх нь дагуу өргөн барьсан. Тэр цаг хугацаанаас нэлээн хэтрүүлэн хүлээсэн боловч Засгийн газраас хариу ирүүлээгүй учраас материалаа бүрдүүлээд Улсын Их Хурлын Тамгын газарт өгсөн. Тамгын газар хүлээж авсан. Улсын Их Хурлын даргаас цагийг нь аваад материалын бүрдүүлбэр хангасан учраас Улсын Их Хурлын дарга хүлээж аваад ингээд өнөөдөр асуудал явж байгаа. Засгийн газрын сая Жавхлан гишүүн тодруулан асуусан учраас би Хэрэг эрхлэх газраас ийм сар орчмын дараа хариулт маягийн юм өгсөн. Энэ бол одоо юу гэдэг юм, бид нарын одоо яг саяын хэлсэнчлэн энэ бол тухайн хугацаандаа ямар нэгэн санал өгөөгүй гэж үзэх үндэслэлтэйгээр явж байгаа гэдгийг хэлье. Тэгээд дээр нь сүүлд бас нэг дэг яриад Засгийн газар сонссон байх ёстой энэ тэр гэдэг бол яг ний нуугүй хэлэхэд Байнгын хороон дээр бид нар засгаас хүн авчраад ийм байгаа гэдгийг нь хэлээд л болох процесс дээр Улсын Их Хурлын дарга, би лав чихээрээ хоёр удаа сонссон. Энэ гишүүдийн хууль санаачлах эрхийг битгий буруугаар тайлбарлаад, ингээд нэмэлт янз бүрийн юм шаардаад байгаарай гэж анхааруулсан нь протоколд байгаа байх аа гэж ингэж бодож байна. Тэгэхээр би бол Засгийн газар санал ирүүлээгүй ээ гэдэг дээр байгаа.

 **Б.Баттөмөр**: Баделхан гишүүн.

 **Х.Баделхан**: Баярлалаа. Зарчмын хувьд бол дэмжиж байгаа. Гэхдээ одоо Засгийн газар, Улсын онцгой комиссоос хэрэгжүүлж байгаа арга хэмжээнүүдийн тогтоолын заалт дээр тусгачихсан юм байна. Тухайлбал одоо гадаадаас ирэх хүсэлтэй иргэдийг бол татаж авах гэж оруулсан байна. Тэр ипотекийн зээлийн хөнгөлөлттэй зээл хэрэгжүүлэх арга хэмжээ бол одоо Засгийн газрын хүрээнд хэрэгжээд явж байгаа. Тэгээд энэ тогтоолын заалтад орсон заалтууд одоо хэрэгжиж байгаа арга хэмжээнээс ялгаа нь юу байна вэ гэсэн ийм асуулт асууя. Баярлалаа.

 **Б.Баттөмөр**: Туваан гишүүн.

 **Ц.Туваан:** Баделхан гишүүний асуултад хариулъя. Энэ хууль бид нар ер нь бараг бүр хамгийн анх өргөн барьсан юм. Энэ юу вэ гэхээр, энэ хуулийн одоо өөрчлөх хугацаа 12 сарын 31-нд дуусах учраас дээрээс нь энэ хуулиа судлаад үзэхээр, ялангуяа манай Байнгын хорооны даргын ахалсан түр хорооны хуралдаан дээр сууж байгаад энэ хуулийн хэрэгжилтийн мониторингийн дүнг авч үзсэн юм. Тэгээд тэр дүнг нь сонсохоор энэ хууль маань бид нарын нөгөө түрүүн хэлсэн шүү дээ. Бид нар хууль батлаад байдаг, үйлдвэрлээд байдаг, гаргаад байдаг. Энэ хууль амьдралд хэрэгжихгүй байгаа байдал энэ ковидын хууль дээр яг давтагдаж байгаа юм.

 Ерөөсөө л тэр мониторингийн дүгнэлт дээр харахад 50 хувьтай л хэрэгжээд явж байгаа. Тэгэхээр бид нар энэ хуулийг нэгдүгээрт хэрэгжүүлэх талаас нь шахъя. Онцгой дэглэмийн үеийн хууль учраас үүнийгээ шахаж хэрэгжүүлье. Иргэддээ энэ хууль баталсан л юм бол энэ хуулийн үйлчлэлийг нь одоо үзүүлье. Тэгээд энэ хугацаанд зохицуулагдаагүй харилцаанууд байгаа юм. Миний энэ хууль дотор яг ний нуугүй хэлэхэд төсөвтэй холбоотой ийм янз бүрийн хүндрэл үүсгэчихээр юм байхгүй. Зөвхөн иргэдээсээ бид нар санал аваад жишээлбэлэнэ зохицуулагдаагүй үлдсэн харилцаан дотор иргэд хууль эрх зүйн харилцаанд орохдоо өмгөөлөгч авч чадахгүй байх, оюутнуудын сургалтын төлбөрийг хөнгөлөх дараагийн сургалтын жилд шилжүүлэх гэсэн хууль бэлхэн байгаа мөртөө дотор нь энэ дотуур байрны тухай асуудал ороогүй байх жишээтэй гэсэн иймэрхүү нэмэлт оруулах асуудлууд, өөрөөр хэлбэл хуульд зохицуулагдаагүй орхигдчихсон тэгсэн мөртөө иргэдийн амьдралд өдөр тутам бид нар шаардаад байгаа харилцаануудыг дотор нь эвтэйхэн оруулаад саналаа өргөн барьсан юм гэдгийг хэлье.

 Түүнээс биш саяын энэ ломбардын хууль шиг энэ эдийн засаг, санхүү, мөнгө төгрөгтэй холбоотой янз бүрийн асуудлууд энэ дотор бараг байхгүй гэдгийг хэлье.

 **Б.Баттөмөр**: Бадмаанямбуугийн Бат-Эрдэнэ гишүүн.

 **Б.Бат-Эрдэнэ**: Баярлалаа. Өнөөдөр манай Аюулгүй байдал, гадаад бодлогын байнгын хороо 3 хуулийн төслийг хэлэлцэж байна. Энэ ковидын нөхцөл байдалтай холбоотой. Манай Улсын Их Хурлын гишүүдийн зүгээс санаачилсан хуулиуд орж ирж байна. Би энэ орж ирж байгаа хуулиудыг бүгдийг нь дэмжиж байгаа. Түрүүний хуулийг дэмжиж саналаа өгсөн. Энэ гурван хуулийг гурвууланг нь дэмжинэ. Би нэг зүйл онцгойлж хэлэх гээд байна. Өнөөдөр одоо Улсын Их Хурлын нэг гишүүн та бидэнтэй адилхан ард түмнийхээ итгэлийг хүлээж Их Хуралд сонгогдсон Сайнхүүгийн Ганбаатар энэ Оюутолгойн хөрөнгө оруулалттай холбоотой асуудлаар гадаа Сүхбаатарын талбай дээр өлсгөлөн зарлаж байна.

 Энэ тухай асуудлыг өчигдөр Улсын Их Хурлын даргын дэргэдэх зөвлөл дээр асуудал болгож тавиад Улсын Их Хурлын даргаас чиглэл өгөөд ингээд Улсын Их Хуралд суудалтай намуудын төлөөлөл хүмсүүдийг оруулаад намайг ахлаад, одоо очиж уулз аа. Шаардлагыг нь одоо хүлээж ав гэсэн ийм асуудлыг тавьсан. Тэгээд бид нар өчигдөр уулзахаар очсон. Харамсалтай нь бол тэнд ковидын халдвартай хүмүүсүүд байгаа учраас онцгой одоо дэглэмд шилжсэн байсан учраас бид хүлээж байгаад буцаж ирсэн.

 Өнөөдөр энэ Аюулгүй байдлын байнгын хороон дээр, зарим нөхдүүдийн маань ярьж байгаа байдал бол арай хүнлэг бус, арай харгисдуу ийм асуудал ярьж байна шүү. Энэ улс төрийн одоо ийм эрсдэлтэй, хатуу тэмцлийн хэлбэрийг сонгож авна гэдэг бол тийм амар зүйл биш. Хүн өөрийнхөө эрүүл мэнд, амь насаар дэнчин тавьж, энэ улс орныхоо ирээдүй олон жил яригдсан энэ Оюу толгойн луйврын гэрээтэй холбоотой асуудлаар өлсгөлөн зарлаад байхад энэ ямар хамаатай юм бэ? Энэ одоо попорч байна. Энэ улс нийгмийн үймээн самуун руу турхирч байна гэдэг ийм байдлаар асуудалд хандаж болохгүй. Энэ асуудлыг хэлье.

 Ер нь энэ Оюу толгой яригдсан, гэрээ хэлэлцээр хийсэн энэ хугацаанд энэ асуудалд онцгой анхаарлаа хандуулж ажилласан хоёр Засгийн газар бий шүү. Нэг нь бол одоо энд сууж байгаа энэ Алтанхуяг нөхрийн тэргүүлж байсан Засгийн газар гурван сайдаа гаргаад, энэ Оюу толгойн хөрөнгө оруулалтын зардлын хэтрэлттэй холбоотойгоор ажлын хэсэг гаргаж үзээд, тэгээд энэ нь бол 2 тэрбум шахам долларын зөрчил дутагдал илрээд, тэгээд энэ асуудлаасаа болоод тэр гадаадын үндэстэн дамнасан корпорацид нухуулаад ингээд огцорч байсан хүн шүү.

 Дараагийнхыг нь энэ хоёр 2016-2020 оны Улсын Их Хурал эрх барьж байсан Монгол Ардын нам, түүний байгуулсан Засгийн газар, энэ Хүрэлсүх ерөнхий сайд бол энэ дээр онцгой эргэлтийн ийм зоригтой алхмуудыг хийсэн. Үүнийг бид хүлээн зөвшөөрөх ёстой. Бид Их Хурал дээр шаардаж шахаж байж ажлын хэсэг гаргасан. Ажлын хэсэг дүгнэлтээ гаргасан. Үүнийхээ дагуу одоо энэ Аюулгүй байдал, гадаад бодлогын байнгын хорооны дарга Баттөмөр Аюурсайхан гишүүн бусад гишүүдтэй хамтарч ажиллаад Засгийн газарт үүрэг чиглэл өгөх 92 дугаар тогтоолыг батлаад гаргасан. Энэ тогтоолын хүрээнд мөн Хүрэлсүхийн тэргүүлсэн засгийн газар өнөөдөр жишээлбэл энэ сууриараа буруу байгаа 2009 онд байгуулсан Оюу толгойн хөрөнгө оруулалтын гэрээг одоо засах, сайжруулах асуудал биш өөрчлөх тухай асуудал. Энэ луйврын журмаар байгуулсан тэр Алтанхуягийг унагаад, дараагаар нь хуйвалдаж байгуулсан Сайханбилэгийн Засгийн газар, Сайханбилэг өөрөө хар хурдаараа гүйж очоод Дубайд гарын үсэг зурсан тэр луйврын гэрээг цуцлах асуудлыг одоо нөгөө талд хатуу шахалт явж байна.

 Хэрвээ энэ Монголын талын эрх ашгийг хангаж энэ шаардлагыг хүлээж авахгүй бол энэ 2009 онд байгуулагдсан Оюу толгойн гэрээг бүхэлд нь одоо хүчингүй болгох тухай асуудлыг тавьж байна шүү дээ. Энэ үед одоо ингээд Хүрэлсүх огцорчихлоо гэсэн шиг ингэж асуудалд гишүүд минь.../хугацаа дуусав/.

 **Б.Баттөмөр**: Бат-Эрдэнэ гишүүн үг хэлсэн байна.

 Одоо хэлэлцэж байгаа асуудалтай холбогдуулан үг хэлэх гишүүд байвал нэрээ өгье. Алтанхуяг гишүүнээр тасаллаа. Ганибал. Энх-Амгалан гишүүний нэрийг оруулъя.

 **Н.Ганибал**: Өмнөх Улсын Их Хурлаас Коронавирусийн үед эдийн засаг нийгмийн асуудлыг сайжруулах гээд ингээд хууль санаачлаад хэрэгжүүлээд явж байгаа. Тэгээд энэ асуудлууд маань явахгүй, цааш нь бид нар шахах дээрээс нь бас тодорхой асуудлууд орхигдож байгаа учраас энэ дээр нь түлхэц болох гээд өнөөдөр энэ хуулийг санаачлаад явж байгаа. Энэ асуудлууд дотроо бас ингээд түрүүн Туваан гишүүн хэлж байна. Энэ оюутны сургалтын асуудал дээр дараагийнх нь дагалдаад төлбөрийн асуудал яваад байгаа. Үнэхээр бүгдээрээ мэдээд байгаа. Нийт одоо Монголчуудын маань орлого нь багассан, олох ёстой орлого, одоо юу юунд зарцуулах гээд төлөвлөлтүүд бүгд өөрчлөгдсөн. Тэгээд үүнийхээ дагуу оюутны сургалтын төлбөрийн асуудал өнөөдөр айл болгон, өрх болгоны хувьд томоохон асуудал болсон. Шалтгаан мэдээж энэ цар тархал түүнтэй холбогдуулж Засгийн газраас авч хэрэгжүүлж байгаа арга хэмжээний үр дүнд тэр айл өрхүүд олж байгаа орлогоо олж чадахгүй байгаа.

 Тийм учраас энэ сургалтынхаа төлбөрийг хойшлуулах асуудал, дээрээс нь хамгийн энгийн тавьж байгаа шаардлага нь өмнө байсан сургалтын төлбөрөөс яагаад өнөөдөр энэ цар тархалтын үеийн сургалтын төлбөр адилхан байгаад байгаа вэ гэдэг асуудал үүсээд байгаа юм. Тэгэхээр одоо их дээд сургуулиуд маань хувийн болон улсын сургуулиуд маань энэ төлбөрөө бас үйл ажиллагаа явуулахын тулд нэхдэгээрээ нэхэж байгаа. Харамсалтай нь үйл ажиллагааны тэр зардлууд нь буурсаар байхад төлбөрөө хуучнаар нэхээд байгаад энэ асуудал байгаа юм. Энэ дээр манай Баттөмөр гишүүн яг энэ ажлын хэсгийн дарга шүү дээ Хяналтын. Засгийн газраа одоо цар тахалтай тэмцэж байгаа энэ үйл ажиллагааг одоо хянаж байгаа тийм ээ. Тэгэхээр энэ асуудал дээр маш анхааралтай хандмаар байна. Яагаад гэхээрээ одоо яг хоёрдугаар ээлжийн сургалтын төлбөр төлөх хугацаа ингээд 2 сарын 1-нээр бараг ингээд дуусах гэж байгаа.

 Тэгээд үүнээс өмнө одоо энэ асуудлууд дээр улсын болон хувийн их, дээд сургуулиуд, мөн Боловсролын яаманд энэ асуудлыг хандаж хянаж, энэ асуудал дээр яг бид нарын гаргасан энэ хуулийнхаа дагуу үйл ажиллагаа явж байна уу, үгүй юу гэдэг дээр хянаж өгөөч ээ. Үүнийг үнэхээр бас оюутнууд маань хүсээд байна. Яагаад вэ гэхээр олж байгаа орлого багасчихаад, дээрээс нь их, дээд сургуулиудын явуулж байгаа үйл ажиллагааны зардал нь хэмнэгдчихээд байхад яг хуучин зардлаа нэхээд байна.

 Дээрээс нь оюутнууд онлайнаар сургалтад орохдоо сар болгон бас 20-30 мянган төгрөгийн датаг одоо хэрэглэж байгаа. Энэ төлбөрөө хасуулахыг бас хүсэж байна. Тэгэхээр энэ асуудал дээр та анхаарч өгөөч гэдгийг бас хүсэж байна.

 **Б.Баттөмөр:** Алтанхуяг гишүүн үг хэлнэ.

 **Н.Алтанхуяг**: Энэ Ардчилсан намын Их Хурлын нэг бүхэл бүтэн бүлгийн санаачилсан хуулийн төсөл шүү дээ. Үүнийгээ хэлэлцсэн нь дээр шүү. Та нарыг харсан чинь хэлэлцэхгүй шинжтэй юм руу яваад байх шиг байна. Энэ дотор одоо өнөөдөр Монголын нийгэмд шаардлагатай тулгарчихсан, бас нэлээн хэд хэдэн асуудлуудыг энэ Ковидын тухай хуульд нэмэлт, өөрчлөлт оруулах замаар шийдье ээ гэсэн ийм шийдлүүд байна. Би дэмжиж байгаа. Харин энэ хууль зөрчдөг Засгийн газрыг яах юм. Улсын Их Хурлын нэг бүлэг. Бүлэг ба гишүүн ч бай хамаагүй л дээ. Ингээд хуулийн төсөл санаачлаад тэгээд Засгийн газраас санал авъя гээд өгөхөөр нь хугацаа байдаг юмаа, би одоо нэг сар шиг л санаад байх юм. Жаахан дургүйгээ бол жаахан барьж байгаад тэгээд сарыг нь дөхүүлээд л өгдөг юм л даа. Заавал өгдөг. Бүр аргаа барахад тусгайлан өгөх саналгүй гэж өгдөг. Тэгэхээр ингээд бүр хугацаа нь өнгөрчихсөн хойно нь, хойноос л нэг цаас шидэж байна гэдэг бол Улсын Их Хурал биш л болчихсон юм байна даа. Засаг бол тоохоо байсан юм байна даа л гэж би ойлгож байна шүү. Үүнийг бас нэг ярих л хэрэгтэй шүү.

 Өөр нэг асуудал сая Бат-Эрдэнэ гишүүн хэллээ. Энэ пропаганда гэж хэлдэг юм дээ. Суртал нэвтрүүлэг пиар одоо сүүлийн үед пиар болчихлоо. Энэ юмаа зогсоомоор юмаа. Энэ муу Ганбаатар гишүүн маань одоо аргаа бараад л тэнд очиж сууж байгаа шүү дээ. 1992 онд би 13 хоног Сүхбаатарын талбай дээр өлсгөлөн зарлаж байсан юм. Бас аргаа бараад л энэ Монголын энэ агаарын орон зайг гадаадынханд өчнөөн олон жилээр өгчихсөн Айбекс Молом авлигалын хэрэг үүсэж, 1992 он шүү. 13 хоног өлсгөлөн зарлаж байсан юм. Би одоо эндээс гараад Ганбаатар дээр очно. Үгүй ээ, одоо ийм хүнд хэцүү үед өлсгөлөн зарлачихлаа яачихлаа тэмцдэг арга биш биш гээд. Хүн аргаа барахаараа л ийм үйлдэл хийдэг юм л даа. Тийм учраас энэ дээр бас одоо анхаарах хэрэгтэй.

 Ер нь Ардын намынхан одоо жаран хэдүүлээ юм чинь тэр Дубайн гэрээ чинь шөнийн нэг цагт Дубайд зурсан гэрээ шүү. Тэр хулгайн гэрээг нь хүчингүй болгох хэрэгтэй. Та нарт одоо хүчээ нэгтгэе гэвэл одоо бяраас их юм алга. Тэгээд сонгуулиар ярьж байсан юмаа хийцгээ. Тэр Дубайн гэрээгээ хүчингүй болго, Оюу толгойн гэрээний зарим зүйлийг нь эргэж харах хэрэгтэй. Энэ бас их тулгамдсан асуудал шүү. Би сая Хүрэлсүхийг огцрохоор гайхаад байсан юм. Юм, юм болох юм шиг байна. Тэр оффшорчидтойгоо тэмцэх хэрэгтэй. Монголын ийм баялаг энэ чинь Аюулгүй байдлын байнгын хороо шүү дээ. Дайны хажуугаар дажин гэж ковидын хажуугаар энэ асар их хэмжээний баялаг хулгайлсан, идсэн уусан, гадаадад гаргасан, Монголдоо багтахгүй болохоор нь гадаадад гаргаад тэгээд буцаад зарим нь оруулж ирж байх шиг байгаа юм. Ийм одоо хууль зөрчсөн завхарсан юмнуудаа та нар нам гэж хамгаалахгүйгээр тэмцэж зайлуулах хэрэгтэй. Энэ олон түмэн үүнийг чинь хүсэж байна. Та нарт мессеж ирдэг үү, үгүй юу мэдэхгүй. Ганбаатар гишүүнийг дэмжиж маш олон хүмүүс ингээд мессеж ирүүлээд байгаа юм. Тэгээд та нар жаран хэдүүлээ шүү. Бүх юм та нарын гарт. Тэгээд одоо хар л даа. 10 хэдэн хүний санаачилсан хуулийн төсөлд Засгийн газар май гээд сууж байна шүү дээ. Ингэж болдог юм уу. Тэр бүрийг нэг бүрчлэн ингээд аваад яриад за энэ нь ийм учиртай юм байна, энэ нь болж байна энэ нь болохгүй байна гээд ингээд заавал хариу өгөх ёстой.

 Би Ерөнхий сайд байхдаа прокурорын дэргэдэх мөрдөнг Авлигатай тэмцэх газар руу шилжүүлэх Улсын Их Хурлын гишүүдийн санаачилсан хуулийн төслийг би яг нэг сар барьсан. Яагаад барьсан гэхээр нөгөө нэг сарын л хугацаа байдаг юм. Нэг сараас цаашаа явчихвал тусгайлсан санал байхгүй гээд өгдөг.

 **Б.Баттөмөр:** Б.Энх-Амгалан гишүүн үг хэлнэ.

 **Б.Энх-Амгалан**: Цар тахлын хуулиудыг дэмжиж байгаа. Энэ нь яг энэ ковидыг тогтоон барих, энэ эдийн засгийнхаа нөхцөл байдлуудыг барих, ингээд ийм олон зүйлд сайн талтай. Гэхдээ бид нар нэг зүйлийг бас бодмоор юм байгаа юм. Аливаа яг ажил хийхэд мөнгө, төгрөг, санхүү гээд юм маш их чухал байдаг. Улсын төсвөө батлаад бид нар ингээд дуусчихсан. Одоо цар тахалтай холбоотой асуудал яригдахаар зэрэг одоо энэ дээр авчрах гэж байгаа их олон монголчууд байна. Эд нарыгаа ямар зардлаар авчрах вэ? Хаана байлгах вэ? Ямар эмнэлгийн газрууд байна? Эмч нар нь хүрэлцэж байна уу? Сувилагч нар нь хүрэлцэж байна уу? Тэгэхээр мэргэжлийн хяналтынх нь байцаагч нар хүрэлцэж байна уу, эм тариа нь хангалттай байна уу? Их олон юмаа бид нар бас тооцох хэрэгтэй. Тэгээд энэ дээр хаанаас ямар эх үүсвэрээс мөнгөө гаргах вэ гэж.

 Дээр нь одоо ингээд сургуулиудын мөнгө төгрөгийг буцаах төлбөрийг нь хөнгөлөх асуудал яригдаж байна. Үүний татаасыг нь хаанаас өгөх вэ? Мөн энэ дээр цар тахалтай тэмцэх тусгай сан байгуулах тухай яригдаж байна. Ковид-19 цар тахлын үндэсний мэдээллийн цахим сан байгуулах тухай асуудал яригдаж байна. Ингээд ийм олон зүйлүүд яригдаж байгаа юм. Тийм учраас үүнийг одоо яг санхүүгийнх нь эх үүсвэр, Засгийн газраас заавал санал авч байж хийхгүй бол ямар нэгэн санхүүжилт юм тавихгүйгээр үүнийг хийвэл энэ бас бүтэхгүй. Нөгөө хэрэгждэггүй хуулийн нэг болох болов уу гэж ингэж бодож байгаа.

 Хоёрдугаарт нь ковидын үед бас санаа зовоод хэлж байгаа юм. Гишүүдийн эрхээ эдлэх эрх чөлөө, ард түмний жагсан нэгдэх эрх чөлөөнд бол ерөөсөө тэр буруушаасан юм байхгүй байгаа юм. Түүнийг турхирдаг улс төрчдийг жаахан буруушаагаад байх юм. Дээр нь энэ цаг үед Монгол Улсын Засгийн газар аль эрт Монголд ашиггүй гэрээ байна. Бид нар сүүлд нь 27 тэрбум төгрөгийн өртэй үлдэх юм байна. Ийм учраас энэ гэрээг өөрчилнө, эсвэл цуцална гэдгээ мэдэгдчихсэн шүү дээ. Засгийн газрын Хэрэг эрхлэх газрын дэд дарга мэдэгдчихсэн. Тэгээд одоо яг энэ гэрээтэй холбоотой асуудлаар шинэ Ерөнхий сайд маш идэвхтэй ажиллаж байгаа, ажлын хэсгийн ахлагч нь байсан.

 Өнөөдөр бас дахиад Нямбаатар сайд хэдүүлээ яах вэ, танхимд сууж байгаад ажлын хэсгүүдээ нэгтгэж байгаад, зөв шийдлээ гаргаад тэр өргөдөл гомдлоо өгье өө. Өгөхгүй гэж байгаа хүн ерөөсөө алга аа. Засгийн газрын үүнийг өгөхгүй хорьчхоод байгаа юм алга аа, хамтраад ажиллая аа гэдэг ийм л саналууд тавьж байгаа юм. Одоо бол яг эв нэгдлээ хичээдэг ийм л цаг үе. Ийм цаг үе. Энд одоо ингээд хөрш орнууд чинь бас ингээд том, том хотуудад жагсаал цуглаан болоод байдаг. Монгол Улсын улс төр тогтворгүй байх тусмаа улс орны тусгаар тогтнол, аюулгүй байдалд хортой. Бид нар дахиж 7 сарын 1-нийг давтаж болохгүй. Ард түмнийг энэ үймээн самуунд турхирч болохгүй. Дээр нь бид нар бас ингээд төрийн тогтворгүй байдалд шилжүүлээд маш олон хүнээр ингээд мессеж бичүүлээд, энэ Улсын Их Хурал тар гэдэг тийм шууд шаардлагыг ингээд ярьдаг ийм нөхцөл байдал байж болохгүй.

 Бидэнд өнөөдөр амин чухал хэрэгтэй юм бол ард түмний маань эв нэгдэл ээ. Энэ ковидыг тэсэж гарах, хамтдаа тэсэж гарах энэ зүйл ээ. Тэгэхээр энэ тайван болж байгаа органик жагсаалыг хүртэл улс төржүүлдэг ийм нөхцөл байдлыг л бид нар болих хэрэгтэй. Түүнээс ямар нэгэн байдлаар хүнийг буруутгасан тавласан, эсвэл тэр хүмүүсийг ийм байж болохгүй гэсэн зүйл огтхон ч биш. Бид нар юмыг эрүүл саруул зөв харж байгаасай л гэж ингэж бодож байгаа юм. Ийм нөхцөл байдал байгаа шүү гэдгийг бас хэлье. Тэгээд хамтраад тэр ажиллая гэдгийг хүртэл өнөөдөр Хууль зүйн сайд гараад хэллээ шүү дээ. Та зүгээр дундаа ороод ирээ. Энэ захиануудаа бүгдээрээ хамтдаа бичье, хүргүүлье. Эрүүл мэндээ бодооч ээ, хөхөө өвлийн хүйтэн хөр цасны хайрууд болохгүй ээ.

 **Б.Баттөмөр:** Одоо санал хураалт болох гэж байгаа тул гишүүд танхимдаа орж ирнэ үү? Урьж байна аа, гишүүд танхимдаа орж ирнэ үү?

 Одоо Оюунчимэг гишүүний өргөн барьсан саналыг үүний дараа хэлэлцэнэ. Нэг асуудал дээр гурван удаа хууль орж ирж байгаа учраас Улсын Их Хурлын Байнгын хороо авч үзээд нэг ажлын хэсэг байгуулаад, нэг хууль гаргая гэж байгаа. Тийм учраас ажлын хэсэг байгуулна. Ажлын хэсгийг Сэргэлэн гишүүн ахалж ажиллана. Эхний ээлжид ийм мэдээллийг өгье.

 Одоо санал хураалт явуулна.

 Коронавируст халдвар КОВИД-19-ийн цар тахлаас урьдчилан сэргийлэх, тэмцэх, нийгмийн эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн үзэл баримтлалыг дэмжье гэсэн томьёоллоор санал хураалт явуулъя.

 Санал хураалтад 20 гишүүн оролцож, 8 гишүүн зөвшөөрч, 40 хувийн саналаар уг санал дэмжигдсэнгүй.

 Байнгын хорооноос гарах санал дүгнэлтийг Улсын Их Хурлын гишүүн Наранбаатар танилцуулна.

 Гуравдугаар асуудлыг хэлэлцье.

 ***Коронавируст халдвар КОВИД-19-ийн цар тахлаас урьдчилан сэргийлэх, тэмцэх, нийгмийн эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн М.Оюунчимэг нарын 4 гишүүн 2020 оны 12 дугаар сарын 28-ны өдөр өргөн мэдүүлсэн, хэлэлцэх эсэх/***

 Ажлын хэсгийн бүрэлдэхүүнээ танилцуулъя.

 Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин, Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, Хүний эрхийн Үндэсний комиссын даргын үүргийг түр орлон гүйцэтгэгч Ж.Хунан нар оролцож байна.

 Хуулийн төслийн талаарх танилцуулгыг хуулийн төсөл санаачлагч Оюунчимэг хийнэ. Оюунчимэг гишүүнийг урьж байна.

 **М.Оюунчимэг**: Байнгын хорооны дарга, эрхэм гишүүд ээ,

 Та бүхний гар дээр очсон байх. Энэ материалтай эхлээд маш сайн танилцаарай. Энэ маань их чухал, цаг алдалгүй яаралтай шийдэх ийм хуулийн төсөл байгаа шүү гэдгийг хэлье. Коронавируст халдвар дэлхий нийтэд тархаж цар тахлын хэмжээнд хүрсэнтэй холбогдуулан ковид-19 цар тахлын үед Засгийн газраас өндөржүүлсэн болон бүх нийтийн бэлэн байдлын зэрэгт шилжүүлсэн хугацаанд халдвараас урьдчилан сэргийлэх, тэмцэх чиглэлээр Улсын Их Хурлаас коронавируст халдварын цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуулийг 2020 оны 4 сарын 29-ний өдөр баталсан.

 Цар тахлын үеийн нөхцөл байдал удаан үргэлжилж, Гамшгийн хууль тогтоомжийн хүрээнд бүх нийтийн бэлэн байдлын зэрэгт шилжсэнээр санхүүгийн зуучлал тасалдах банкны активын чанарын үзүүлэлт буурах, цаашлаад банк санхүүгийн тогтвортой байдал алдагдах бодитой эрсдэл тулгарсан. Мөн цар тахлын дэгдэлтийн үед хүний эрхийн тодорхой зохицуулалтыг нарийвчлан сайн тусгах шаардлагын хүрээнд эдийн засгийн тэнцвэртэй хөгжилд дэмжлэг үзүүлэх зорилтыг үндэслэл болгон Коронавируст халдварын цар тахлаас урьдчилан сэргийлэх, тэмцэх, нийгмийн эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төслийг боловсрууллаа.

 Монгол Улсын Засгийн газар, Улсын онцгой комисс, холбогдох бусад байгууллагаас гаргасан шийдвэрийн хэрэгжилтэд хийсэн дүн шинжилгээний санал дүгнэлт, Засгийн газрын гишүүд, агентлагийн дарга, засаг дарга нарын ирүүлсэн санал, иргэдээс ирүүлсэн гомдол, мэдээлэл, холбогдох байгууллагаас зохион байгуулсан мониторинг, үнэлгээ, Нэгдсэн Үндэсний Байгууллагын Хүний эрхийн дээд комиссарын газраас ирүүлсэн зөвлөмж зэрэгт үндэслэж хуульд нэмэлт, өөрчлөлт оруулах тухай хуулийн төслөөр дор дурдсан агуулгатай нэмэлт, өөрчлөлт оруулж байгаа юм.

 Үүнд, цар тахлын нөхцөл байдалтай холбогдуулан гамшгаас хамгаалах бүх нийтийн бэлэн байдлын зэрэгт шилжсэнтэй холбогдуулан банк санхүүгийн салбарын төлбөр тооцооны хэвийн үйл ажиллагааг хангах, Монголбанкнаас авч хэрэгжүүлж буй арга хэмжээг илүү үр дүнтэй хэрэгжүүлэх.

 Хоёр, цар тахлаас урьдчилан сэргийлэх үйл ажиллагааны эрсдэлт нөхцөлд ажиллаж буй эрүүл мэнд, онцгой байдал, мэргэжлийн хяналт, төрийн цагдаагийн албан хаагчид олгох буцалтгүй тусламжийн асуудлыг нарийвчлан зохицуулж шийдвэрлэх, цар тахлын дэгдэлтийн үед нийгмийн тогтвортой байдлыг хангах, нийтийн эрүүл мэндийг сайжруулах, хүний эрхийн зөрчил, тулгамдаж байгаа асуудлыг шийдвэрлэх талаарх зохицуулалтыг мөн нарийвчлан тусгаж шийдвэрлэх.

 Байнгын хорооны дарга, эрхэм гишүүд ээ,

 Улсын Их Хурлын гишүүн М.Оюунчимэг, Ш.Адьшаа, Б.Баттөмөр, С.Бямбацог, Ж.Чинбүрэн, Г.Тэмүүлэн нарын гишүүдийн өргөн мэдүүлсэн Корона вируст халдварын цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуулийн төсөлд нэмэлт, өөрчлөлт оруулах тухай хуулийн төслийг хэлэлцэн дэмжиж өгөхийг та бүхнээсээ хүсье. Баярлалаа.

 Ажлын хэсгийг танилцуулъя. Гадаад харилцааны яамны Консулын газрын дарга Мөнхтүшиг ирсэн байгаа юм байна.

 Хуулийн төслийн үзэл баримтлалтай холбогдуулан асуулт асуух гишүүд байвал нэрээ өгнө үү. Одонтуяа гишүүн, Сэргэлэн гишүүнээ, тасаллаа.

 Чинзориг гишүүн.

 **С.Чинзориг**: Хуулийн төсөл санаачлагчаас нь 2-3 зүйл тодруулъя. Энэ хуулийн 3.3 дахь хэсэгт Монгол Улсын Их Хурал болон Засгийн газрын тогтоолоор тэмдэглэн өнгөрүүлэх шийдвэр гарсан. Тэмдэглэлт өдөр, баяр ёслолын хүрээнд хийгдэж буй үйл ажиллагаа нь энэхүү хуулийн үйлчлэлд хамаарахгүй гэчихсэн байх юм. Энэ одоо ямар агуулгыг агуулж байгаа юм? Би ойлгохдоо зүгээр Их Хурал болоод Засгийн газрын шийдвэрээр тэмдэглэж байгаа энэ тэмдэглэлт өдөр, баяр ёслолын үйл ажиллагааны хүрээнд одоо тэр нийтийг хамарсан арга хэмжээ зохион байгуулж болно гэж одоо үзэж байгаа юм уу? Юу гэж үзэж байгаа юм? Энийг нэг тодруулмаар байх юм.

 Хоёр дахь асуудал нь, хугацаагүй хадгаламжид хүү тооцохгүй байх гэсэн асуудал оруулж ирж байгаа юм. Энэ эерэг, сөрөг талыг нь хэр тооцсон юм бэ? Энэ чинь банканд мөнгөө хадгалуулна гэдэг чинь иргэн, банк хоёрын хоорондын итгэлцлийн асуудал шүү дээ. Түүнийг бид энэ дээр хууль гаргаад, хугацаагүй хадгаламжийг хүүгүй болго гэж ингэж шийдэх нь хэр одоо оновчтой юм бэ? Сөрөг ямар асуудал гарах вэ? Эерэг юм юу байх юм. Би ойлгохдоо сөрөг асуудал гараад, наадах иргэд нөгөө хугацаагүй хадгаламжид татах ч юм уу. Ийм банкныхаа салбарт сөрөг нөлөөлөл бий болчих юм биш биз дээ гэдэг асуудал.

 Гурав дахь асуудал нь, ипотекийн зээлийн төлбөртэй холбоотой асуудал байна л даа. Үүнийг чинь өмнө бид нар ирээд шийдчихээд яваад байгаа үгүй бил үү? Одоо зайлшгүй иппотекийн зээлтэй холбоотой, төлөлттэй холбоотой асуудлыг бас энэ хуульд оруулах шаардлага юу байгаа юм? Сая бид нар бас хөдөө орон нутагт ажиллаад өчигдөр ирлээ. Манай Өвөрхангайд өвөлжилт маш хүндэрсэн, хоёр мянга гаруй малчин өрх, гаднын аймгууд алсын отор хийж байна. Малчидтай уулзах нэг л зүйл ярьж байна. Бид өвс тэжээлийнхээ үнийг дийлэхээ байсан. Малчны зээлийн хугацааг хойшлуулах, малчны зээлийн хүүг царцаах, хугацааг нь хойшлуулах ийм арга хэмжээ байх уу гэдэг асуудал маш их ярих юм.

 Үүнтэй холбоотойгоор энэ малчдын зээлтэй холбоотой асуудлыг энэ хуульд одоо оруулж болоогүй юм болов уу гэсэн энэ дөрвөн асуулт байна.

 **Б.Баттөмөр**: Оюунчимэг гишүүн, дараа нь Монголбанк бэлдэж байгаарай.

 **М.Оюунчимэг:** Энэ гишүүн болгон олон, олон хуулиуд санаачлаад ингээд тус тусдаа яваад байснаас, гишүүд ер нь бүгдээрээ саналаа нэгтгээд нэг хуулийн төсөл болгоод нэмэлт, өөрчлөлт оруулъя гэж хэлсэн. Тэгээд саяын Чинзориг гишүүний асуусан амралтын өдөртэй холбоотой энэ саналыг Тэмүүлэн гишүүн оруулсан юм. Тэгэхдээ энэ хатуу хөл хорионы үед тэр амралтын өдрүүдийг зохицуулъя. Энд баяр ёслол тэмдэглэх юм уу, олон нийтийн арга хэмжээнүүдийг хийхгүй гэсэн ийм заалтаар орж байсан юм. Гэхдээ энэ заалт нь сая нэгэнт энэ хатуу хөл хорио сулраад энд өөрчилчихсөн учраас бид ажлын хэсгийн явцад зарим нэгэн зүйлүүдийг нь бас нэн нэмэлт өөрчлөлтөөс хасаад явах бүрэн бололцоотой. Тэгээд тэр би бас түрүүн Тэмүүлэн гишүүнтэй ярьсан чинь одоо Засгийн газар ингээд сулруулаад явчихсан учраас энэ заалт нэгд зайлшгүй орох шаардлагагүй гэж үзсэн байгаа. Саяын тэр баяр ёслолтой холбоотой.

 Харин хадгаламж тооцох энэ мөнгө санхүү, банктай холбоотой асуудлуудыг бол нэн даруй зайлшгүй шийдвэрлэх асуудал байгаа. Тэгээд энэ дээр манай Монголбанкныхан тодорхой хариулт өгчих болов уу гэж бодож байна.

 **Б.Баттөмөр**: 2 номерын микрофон, Дөлгөөн.

 **Г.Дөлгөөн:** Чинзориг гишүүний асуултад хариулъя. Хугацаагүй хадгаламжид хүү тооцохгүй гэдэг асуудал маань 2020 оны 8 дугаар сард зээлийн хүү бууруулах стратеги төлөвлөгөөнд орсон байгаа. Энэ бүтээгдэхүүнийг товч танилцуулахад өнөөдөр банкны системийн бараг 70 орчим хувийг эх үүсвэр бүрдүүлж байгаа. Тэр дундаа банкнууд өөрсдөө бүтээгдэхүүнээ гаргаж өрсөлдөж байна. Үүн дээр бол хадгаламж хэсэг болон харилцах эсэх дээрээ хоорондоо өөрсдийн нэрлэсэн болон зарласан хүү тогтоомжоороо өрсөлдөөд харилцагчаа татаж байгаа. Энэ үед уг нь хугацаатай хадгаламж гэдэг нэршил явдаг. Банкнууд маань өөрсдөө хугацаагүй хадгаламж нэршилдээ энэ шинэ бүтээгдэхүүн гаргаад тэр нь тодорхой хэмжээнд хүү төлдөг иймэрхүү өрсөлдөөний зарчим явагдаж байгаа.

 Энэ нь өөрөө ямар сөрөг дагавар үүсгэж байна вэ гэхээр бид бүхэн зээлийн хүү бууруулах стратеги төлөвлөгөөнд оруулснаараа зээлийн хүүг бууруулах гол хүчин зүйл болж байгаа эх үүсвэрийн зардал буюу 60 гаруй хувийг эзэлж байгаа энэ зардлыг бууруулахад энэ хугацаагүй хадгаламжийг ерөнхийдөө хүүгүй болгож тэглэх нь эргээд банкнуудын өрсөлдөх дүрэмд нь бас тодорхой. Тэгээд банк харилцагч нар бол харилцах дансандаа хүүгүй, хугацаатай хадгаламждаа бол мөнгөө байршуулах энэ боломжуудыг ил тод нээлттэй болгож өгч байгаа юм. Энүүгээрээ, ерөнхийдөө банкнуудын өрсөлдөх тэр тогтолцоо нь тодорхой болох, нөгөө талдаа бас эх үүсвэрийн зардал буурахад бол маш их эерэг нөлөөтэй гэж үзэж байгаа.

 Хоёрт нь бол ипотекийн зээлтэй холбоотой асуудлыг бол өмнөх цар тахлын хуультай холбоотойгоор 2020 оны 4 сарын 29-нд батлагдахад энэ заалтууд орж өгсөн байгаа. Ер нь олон улсын байгууллагуудтай Төв банк бол байнгын харилцаатай ажиллаж байна. Үүний хүрээнд ерөнхийдөө ипотекийн зээлийн эх үүсвэрийг 2021 оны нэгдүгээр сарын нэгний өдрөөс ерөнхийдөө зогсооно гэсэн иймэрхүү прогноз төсөөлөлтэй явж байсан. Гэхдээ өнөөдөр энэ цар тахалын нөхцөл байдалтай холбоотойгоор дээр нь салбарын бас өөрийн цусны эргэлтийг нь дэмжих байдлаар бол энэ санхүүжилт маань эргэн төлөлтөөсөө бас явах нь зүйтэй юм байна гэдэг байдлаараа энэ хуульд бол шигтгэж орж өгсөн. Хугацаа нь сунгагдаж байна гэж одоо тайлбарламаар байна.

 Малчны зээл бол ерөнхийдөө нийт систем дээр 17 их наяд төгрөгийн зээлийн багц байгаагаас ойролцоогоор 30-аад хувийг бол эзэлж байна. Энэ малчны зээл нь өөрөө бол чанаргүй ангилал маш бага байдаг. Статистик судалгаанаас. Мөн Төв банкны вэб сайт нараас зарим тодорхой заалтууд статистик судалгаануудыг оруулж өгсөн. Энүүгээрээ ерөнхийдөө малчны муу зээл ойролцоогоор 0.02 буюу 0.25 хувьтай гэж маш бага дүнгээр үзүүлдэг. Ерөнхийдөө бол хамгийн сайн зээлдэгч нар ямар нэгэн муу зээл бол хойшлогдох, тийм тохиолдол бол ер нь бага байдаг. Гэхдээ энэ ковидын цар тахлын хувь дээр нь бас энэ зуд турхантай холбоотойгоор ямар асуудал үүсэх вэ гэдэг бол Төв банкнаас бол тодорхой хэмжээнд судалгаа хийгээд мөн энэ иргэд дээр очиж байгаа энэ зээлийн өрийн дарамтуудыг бууруулъя гэдэг тал дээр бол бид бүхэн олон бодлого шийдвэрүүдийг бол хэрэгжүүлээд явж байгаа. Ирээдүйд бас төлөвлөгөөнүүд байгаа. Баярлалаа.

 **Б.Баттөмөр**: Одонтуяа гишүүн.

 **С.Одонтуяа**: Тэгэхээр та нар ковидоор улс төржихгүй гэчхээд улс төржөөд байх юм. Ардчилсан намын бүлгийн гишүүдийн санаачилсан хуулийг уг нь дэмжээд явчих байсан шүү дээ. Энэ чинь бид нар олон удаа ярьсан шүү дээ, Дэмжээд хамтраад л нэг болгоод оруулчихъя гэх хооронд заавал тэгж унагааж байх бол муухай л байгаа юм. Энд чинь маш олон зүйл, заалттай. Хамгийн чухал заалтууд байж байгаа. Ялангуяа миний яриад байдаг гадаадад байгаа монгол иргэдийн эрх ашгийг яг яаж хамгаалах юм, яг ямар байгууллага нь юугаа хариуцах юм гэдгийг тодорхой заасан.

 Гэтэл одоо энэ хуульд чинь юу гээд заачихсаныг нь та нарт би сонсуулъя. Гадаад улсад байгаа Монгол улсын иргэн эх орондоо буцах эрх, улсын хилээр нэвтрэх эрхийг баталгаатай эдэлнэ юу ярьж байгаа юм. Энэ чинь Үндсэн хуулийн заалт шүү дээ. Энэ Үндсэн хуульд заачихсан 16.18-д заачихсан заалтыг энэ хууль дээр хуулж биччихээд гадаадын иргэдийн эрх ашгаа хамгаална гэж байхгүй шүү дээ. Энэ чинь Үндсэн хуулиар угаасаа олгогдчихсон эрх.

 Тэгэхээр өөрсдөө ийм юм оруулчхаад тэгээд хүмүүс суугаад үүнийг чинь хөдөлмөр гаргаад чухал заалтуудыг нь оруулаад ингэж байхад дэмжихгүй унагаж байгаа нь бол муухай л байна. Тэгэхээр би Оюунчимэг гишүүнд нэг ийм хүсэлт байна л даа. Сэргэлэн гишүүн, ажлын хэсэг ахлах юм байна, тийм ээ. Энэ хуулиудад байгаа үнэхээр чухал заалтуудыг нь авах хэрэгтэй. Үүнийгээ дэлгэрүүлээд би бүр энэ заалтыг бүр томьёолоод өөрийн биеэр бичиж өгье. Өнөө өглөө Хүний эрхийн дэд хороо хуралдсан. Ямар ч улс төржилт байхгүй. Үнэхээр бид нар гадаадад байгаа иргэдийнхээ эрх ашгийг арай л бас хөсөрдүүллээ. Сайн ажилласан тал бий. Зуны хугацаанд олон онгоц явуулж байсан зүйл бий. Гэхдээ тэнд 4 мянган иргэд үнэхээр эх орондоо ирмээр байна. Бид нар эх орондоо ирж ясаа тавимаар байна гээд л уйлаад захидал бичиж байгаа хүмүүс зөндөө байгаа шүү дээ. Би өнөө маргаашгүй төрөх гээд байна. Би эх орондоо очиж төрмөөр байна. Би хүүхдээ зургаан сар харсангүй гэсэн ийм хүмүүс бол зөндөө байгаа.

 Тэгэхээр би Оюунчимэг гишүүн Нийгмийн бодлогын байнгын хорооны дарга байна. Би танд энэ заалтыг маш гоёор томьёолоод энэ таны 12.5-ыг нэмээд оруулъя. Та нар үүнийг харин оруулаад дэмжээд яваарай гэж хүсэж байна. Яагаад гэхлээр би бас суулт зарласан. Үндэсний аюулгүй байдлын зөвлөлд шаардлага хүргүүлтэл, нэг субъект маань одоо огцроод ингээд суултаа зогсоочихсон байгаа. Тэгэхээр Хүний эрхийн үндэсний комиссын хүн ч энд байна. Хүний эрхийн үндэсний комиссынхон гадаадад байгаа иргэдийн хүний эрх зөрчигдөөд байна шүү гэдгийг чинь баримт нотолгоо судалгаагаар гаргаад хүргүүлчихсэн байгаа шүү дээ. Улсын онцгой комисст. Тэгээд адилхан л таг болчхож байгаа юм.

 Тэгэхээр бид нар энэ хүний эрх гэдэг асуудлаа өнөөдөр дээдлэхгүйгээр болохгүй шүү. Сая талбай дээр та нар нэг их ээжийн асуудлаас иргэд ямар их одоо айхтар зэвүүцэж байна, харсан. Үүнээс болж Засгийн газар огцорч байна. Одоо дахиад гадаадад байгаа иргэдээс хэн нэгэн нь ямар нэг ноцтой байдалд ороод амь насаа алдвал бас хүнд байдал үүснэ шүү.

 Тийм учраас би харин энэ ажлыг туслаад, үүгээр миний сүүлийн зургаан сар явуулсан албан бичгүүд байна. Тэгэхээр энэ дээрээ нэг анхаарч өгөөч ээ, тэгээд энэ талаар бас хариулт хэлж өгөхгүй юу? Энэ гадаадад байгаа иргэдийн тусламж үзүүлэх энэ асуудлыг нэг сайхан оруулаад өгөх боломж байна уу гэж асуух гэсэн юм. Хуулийн төслийг бол мэдээж дэмжинэ.

 **Б.Баттөмөр:** Оюунчимэг гишүүн.

 **М.Оюунчимэг:** Тэгэхээр Одонтуяа гишүүн ээ, нөгөө Ардын намын гишүүдийн санаачилсан хууль, Ардчилсан намын гишүүдийн санаачилсан хууль гээд тэгээд унагаагаад босгоод, улс төржөөд байгаа юм огт байхгүй. Бидний оруулж ирсэн энэ дээр ч гэсэн Ардчилсан намын гишүүн Адьшаа гээд л нэр нь цуг явж байгаа. Тэгэхээр та саяын гадаадад байгаа иргэдийн хүний эрх зөрчигдөж байгаатай холбоотой асуудлыг бол бид нар үнэхээр анхнаасаа ярьж байгаа анхаарлын төвд байгаа, Засгийн газрын хувьд бол санхүү мөнгө гээд л бүх бололцоогоо дайчлаад л аль болохоор бас иргэдээ татах ажлыг бол маш сайн хийж байгаа шүү дээ.

 Гэхдээ онгоцны хүрэлцээ болоод бас тэр ирээд нөгөөдүүл нь тусгаарлалтад орчихдогоос болоод цаг хугацаа алдаж байгаа юмнууд байгаа. Харин тэнд нислэгийн хуваарь өөрчлөгдсөнөөс болоод гадаадад байгаа, ялангуяа Бүгд найрамдах Солонгос улсад байгаа зарим эрэгтэй яг хүний эрх зөрчигдсөн асуудлууд бол гарч байгаа. Үүнийг би ч гэсэн Нийгмийн бодлогын байнгын хороон дээр Хүний эрхийн үндэсний комиссынхыг дуудаж ирж байгаад Улсын онцгой комисст үүрэг даалгавар хүртэл өгч байсан. Энд бол бид нар зүгээр Үндсэн хуулийн заалтыг сануулж, үүнийг бид нар нарийвчлан тусгаж шийдвэрлэхийн тулд заалт оруулж байгаа болохоос зүгээр нэг бусдынхаа гишүүдийн санаачилсан юмыг хуулж биччихсэн юм шиг, тэгээд өөрөө тодрох гэж ингэж ярьж огт хэрэггүй. Би тантай нийлээд энд тодорхой санал бүр оруулаад шийдээд явах бүрэн бололцоотой. Тэгэхийн л тулд өнөөдөр бид нар энд хамтраад сууж байна. Ажлын хэсгийг Сэргэлэнг гишүүнээрээ ахлуулаад ингээд явъя гэж байна. Тэгээд яаралтай шийдээд тодорхой заалт оруулаад хамтраад ажиллах бүрэн бололцоо байгаа.

 **Б.Баттөмөр**: Сэргэлэн гишүүн.

 **Ц.Сэргэлэн:** Баярлалаа. Би энэ ажлын хэсгээс хуулийн төсөлтэй холбогдуулж асуулт асууя. Хуулийн төслийн үзэл баримтлал, танилцуулгад бүр маш тодорхой тусгачихсан заалт байгаа юм. Энэ төрийн жинхэнэ болон үйлчилгээний албан хаагчдад зориулан түрээслэх, хөлслөх байдлаар өмчлөлд шилжүүлэх, ипотекийн зээлийн тусгай бүтээгдэхүүн гаргахад санхүүгийн дэмжлэг үзүүлнэ ээ, шийдвэрлэнэ ээ гээд. Тэгээд хуулийн төслийн 10.5 дээр ингээд заачихсан байгаа юм. Эрсдэл бүхий нөхцөл бүрдүүсэн байгаа төрийн жинхэнэ болон үйлчилгээний албан хаагчдад зориулсан түрээслэх, хөлслөх байдлаар өмчлөлд шилжих нөхцөлтэй зээлийн тусгай бүтээгдэхүүн гаргах буюу уг бүтээгдэхүүнийг санхүүжүүлэх зорилгоор хөлс, түрээсийн орлого шаардах эрх зэрэг хөрөнгөөр баталгаажсан үнэт цаасыг нэрлэсэн үнээр худалдан авна гэсэн.

 Би энэ заалтыг уншаад нэг зүйлийг бас тодруулъя гэж бодсон юм. Яагаад гэвэл Засгийн газраас эрүүл мэндийн байгууллага, онцгой байдлын байгууллага, цагдаа, хил хамгаалах байгууллага, гааль, Таван толгой түлш компанийн 1000 гаруй ажилчдад Нийслэлийн орон сууцны корпорациас орон сууц олгочихсон юм байна билээ, яг энэ нөхцөлөөр. Өөрөөр хэлбэл түрээслээд өмчлөх хэлбэрээр, одоо. Гэтэл эдгээр албан хаагчдад тодорхой хэмжээний хүндрэл бэрхшээл учирсан түрээсийнхээ төлбөрийг төлж чадахгүй болсон, түрээсийн төлбөрийг долоон сар хүртэл хойшлуулж өгөөч.

 Хоёрдугаарт орон сууцынх нь өмчлөлийн эрхийн гэрчилгээг нь НОСК дээрээ гаргачихсан, ийм байдлууд үүсчихсэн байгаа гээд та бүхэнд хүсэлтүүд ирүүлсэн байх. Над дээр бол энэ мянга гаруй албан хаагчдын төлөөлөөд гарын үсгээ зуруулаад, хүсэлтээ ирүүлсэн. Төлөөлөлтэй ч уулзсан юм. Тэгэхлээр эдгээр албан хаагчдад зориулж энэ асуудлыг шийдвэрлэх үүднээс, энэ асуудал хуулийн төсөлд тусгагдаж орж ирж байна уу гэж би асуух гэсэн юм. Эсвэл дахиад энэ төрийн албан хаагчдад түрээслээд, өмчлөх хэлбэрээр орон сууц олгоход зориулах юм уу? Ийм асуулт асуух гэсэн юм аа, баярлалаа.

 **Б.Баттөмөр:**  Монголбанкны газрын захирал Энхжин, 1 номерын микрофон өгье.

 **А.Энхжин**: Сэргэлэн гишүүний асуултад хариулъя. Тэгэхээр 2020 онд одоо энэ цар тахлын эсрэг хууль 4 сарын 29-нд батлагдсанаар Монголбанк, Нийслэлийн орон сууцын корпораци, Сангийн яам хамтраад яг энэ онцгой фронт дээр үүрэг гүйцэтгэж байгаа албан хаагчдад зориулсан түрээслээд өмчлөх хэлбэрийн орон сууцын бүтээгдэхүүн гаргасан байгаа. Энэ хүрээнд Нийслэлийн орон сууцын корпорацаас 100 тэрбум төгрөгийн бонд, хөрөнгөөр баталгаатай үнэт цаас гаргаад үүнийг нь Монголбанкнаас худалдан авах замаар одоо нэг мянга гаруй төрийн тусгай албан хаагчид болон эрүүл мэндийн салбарын ажилтнуудыг орон сууцтай болгох ажил бол эхэлсэн байгаа.

 2020 оны хувьд бол нийслэлийн орон сууцын корпорацаас 34 тэрбум төгрөгийн хөрөнгөөр баталгаажсан үнэт цаас гаргаж, 400 гаруй төрийн тусгай болон эрүүл мэндийн салбарын ажилтнуудыг орон сууцтай болгосон байгаа. Тэгэхээр нийт 100 тэрбум төгрөгийн үнэ цаас худалдаж авахаас 34-ийг нь гаргасан гэхээр энэ онд 66 тэрбум төгрөгийн үнэт цаас Нийслэл орон сууцны корпорацаас гаргаад түүнийг нь Монголбанк худалдаж авах тийм шаардлагатай байгаа. Тэгэхээр үүнийг хийхийн тулд бид нар энэ цар тахлын тухай хуульд бол энэ заалтыг оруулж байгаа.

 Төлбөрийг хойшлуулах асуудлыг бол Нийслэлийн орон сууцын корпораци үнэт цаас гаргагчийн хувиар шийдвэрлэх боломжтой. Энэ дээр нь Монголбанкнаас бол судалж үзээд дэмжих боломж байгаа болов уу гэж харж байна. Гэрчилгээний хувьд бол энэ хөрөнгөөр баталгаажсан үнэт цаас нь өөрөө хөрөнгө нь нийслэлийн орон сууцын корпорац дээрээ өмч нь болж байдаг учраас одоо түрээслэгч нь түрээсийнхээ хугацаанд түрээсээ бүрэн төлөөд одоо гэрээгээр хүлээсэн үүргээ биелүүлсний дараа гэрчилгээ нь шилжих тийм бүтээгдэхүүн байгаа. Тэгэхээр энэ бол хуулийнхаа дагуу тэр хөрөнгөөр баталгаажсэн үнэт цаасны хуультайгаа нийцтэйгээр хийгдэж байгаа ажил байгаа.

 **Б.Баттөмөр**: Сэргэлэн гишүүн тодруулна.

 **Ц.Сэргэлэн:** Баярлалаа, тэгэхлээр энэ ер нь үнэний шалгуур амьдрал гэж. Өмнө нь авсан энэ мянга гаруй албан хаагчдад яг энэ Нийслэлийн орон сууцны корпорацаас гэрээгээр олгосон энэ орон сууцын нөхцөл нь өнөөдөр асар хүнд, бүр дэмжлэг биш дарамт болчхоод байгаа юм билээ, шулуухан хэлэхэд. Түрээс нь өндөр, хугацаа нь шахуу. Өөрөөр хэлбэл энэ түрээсийн гэрээнд хамрагдахын тулд өрх гэрийн хоёр хүн нэг нь төрийн албан хаагч байхад, нөгөөдөх нь ажилгүй, эсвэл хувиараа эрхэлдэг. Ийм болохлоор хамж шимж байгаад тавигдсан тэр шаардлагад нь нийцүүлээд гэрээгээ байгуулчихсан. Гэтэл нэг нь өнөөдөр ажилгүй болчихсон. Тэгээд түрээсийнхээ анх байгуулсан гэрээнийхээ дагуу төлбөрөө төлье гэхээр цалингаа тэр чигээр нь нөгөө төрийн албан хаагч нь төлчихдөг. Тэгээд өнөөдөр бид амьдрах аргагүй боллоо гэсэн ийм л хүсэлт тавиад байгаа юм л даа.

 **Б.Баттөмөр**: Оюунчимэг гишүүн.

 **М.Оюунчимэг**: Сэргэлэн гишүүний хөндөөд байгаа асуудал бас үнэн юм аа. Яагаад гэвэл энэ түрээслээд өмчлөх нь бас нэлээд чанга нөхцөлтэй. Тэгээд ялангуяа 1 сая юм уу, 1 сая 500 зуугаас дээш 2 саяас дээш төгрөгийн цалин авч байж л авгай, нөхөр хоёр ч гэдэг юм уу, залуучууд энд нэг буцаж зээлээ төлөөд яваад байх ийм юу нь харагдаж байгаа, харагдаад байгаа юм. Бид нарт ч гэсэн ийм хүсэлт ирээд байгаа юм. Тиймээс бид нар 8 хувийг 6 хувь болгосон. Тэгээд урьдчилгаа 30 хувиа жишээлбэл бас төлөх дээр ингээд асуудал энэ тэр үүсээд байгаа учраас Монголбанкнаас Их Хурлын дарга дээр ч гэсэн бид нар ярьж байгаад бас энэ урьдчилгаа дээр нь үнэт цаас энэ тэр гаргах аль болохоор энэ эрсдэл нөхцөлд ажиллаж байгаа, тэгээд 6 хувийн зээлд хамрагдсан энэ хүмүүсийн ипотекийн зээлийг хөнгөвчлөх тал дээр жаахан асуудлуудыг оруулж ирж шийдье ээ. Тэр урьдчилгаа 30 хувийг нь жишээлбэл хаанаас яаж гаргах бололцоо байна гээд үүнийг Монголбанкныхан бас тодорхой тайлбарлаад өгчих. Энэ дээр ч гэсэн үүнийгээ оруулаад явж байгаа.

 Ер нь бол таны хэлж байгаа бид нар энэ нөхцөлийг бол сулруулж, яг тэр зорилтот бүлэг нь яг орох. Ялангуяа энэ гэр хороололд байгаа олон мянган хүмүүс байранд ороход.../хугацаа дуусав/.

 **Б.Баттөмөр**: Энхжин хариулна.

 **А.Энхжин**: Сая Оюунчимэг гишүүний хэлдгээр энэ түрээслээд өмчлөх хэлбэрийн энэ бүтээгдэхүүн нь өөрөө одоо урьдчилгаа төлбөр бол шаардлагагүй байгаа юм. Тэгэхээр урьдчилгаа төлбөрөө хэдий хэмжээгээр гаргаснаас нь хамаараад сарын төлбөр нь бол түрээслэлээд өмчлөх энэ бүтээгдэхүүнийг авч байгаа, эцсийн хэрэглэгчид янз бүрээр тогтоогдож байгаа. Тэгэхээр яг энэ цар тахалтай холбоотойгоор үүссэн энэ хүндрэлийн үед бас мэдээж орлого нь тасалдах ч юм уу тийм хүндрэлүүд бол гарч байгаа. Үүнийг бол Нийслэлийн орон сууцын корпораци дээр хүсэлтээ тавиад үүнийг нь шийдвэрлэх боломжтой.

 Монголбанк бол зөвхөн Нийслэлийн орон сууцын корпорацын гаргасан энэ бүтээгдэхүүнийг нь мөнгөжүүлэх л тийм үүрэгтэй оролцож байгаа.

 **Б.Баттөмөр**: Санал хураалт одоо болох гэж байгаа учраас гишүүд танхимдаа ирнэ үү. Манай энэ ажилтнууд тэр мессеж явуулаад хурдан хугацаанд энэ чинь хурал хуралдаж байсан гурав, дөрвөн гишүүн алга байна шүү дээ.

 Хуулийн төсөлтэй холбогдуулаад гишүүд асуулт асууж, хариулт авлаа. Одоо хуулийн төслийн үзэл баримтлалтай холбогдуулаад үг хэлэх гишүүн байна уу? Уучлаарай. Сая чинь үг хэлчихсэн шүү дээ. Тийм ээ.

 Коронавируст халдвар ковид-19 цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийн үзэл баримтлалыг дэмжье гэсэн томьёоллоор санал хураалт явуулъя.

 Санал хураалтад 19 гишүүн оролцож, 10 гишүүн дэмжиж, 52.6 хувиар санал дэмжих гэж байна.

 Гишүүдээ байж байгаарай. Одоо энэ ажлын хэсэг байгуулах нэг жижигхэн юм уншиж танилцуулчихъя.

 Хуулийн төслүүдийг хэлэлцүүлэгт бэлтгэх, нэгтгэх үүрэг бүхий ажлын хэсгийг байгуулах саналтай байна. Ажлын хэсгийг дараах бүрэлдэхүүнтэйгээр байгуулна. Сэргэлэн гишүүн ахлагч нь, Нямаагийн Энхболд, Анужин гишүүн, Н.Ганибал, Наранбаатар гишүүн.

 Ажлын хэсэг байгуулах саналыг дэмжье гэсэн томьёоллоор санал хураалт явуулъя.

 Оюунчимэг гишүүнд үг өгьё.

 **М.Оюунчимэг**: Баттөмөр дарга аа, Адьшаа гишүүн өөрийнхөө гаргасан саналыг татж аваад, тэгээд бид нартай цуг энд саналаа оруулж байгаа учраас Их Хурлын Тамгын газраас нөгөө тэр гишүүний саналыг татаж авсан нь протоколд заавал тусгагдах ёстой юм байна. Тэгээд бид нар энд нэгтгээд явж байгаа учраас түрүүний тэр нөгөө цар тархалд ажиллаж байгаа хүмүүст нэг удаагийн буцалтгүй мөнгөн тусламж үзүүлэхтэй холбоотой асуудал нь бид нарын энэ төсөлд тусчихсан учраас нэгтгэж явж байгаа шүү.

 **Б.Баттөмөр**: Тэгвэл Ганибал гишүүнийг хасаад Адьшаа гишүүнийг оруулчихъя.

 **М.Оюунчимэг:** Тэг, тэг.

 **Б.Баттөмөр:** Сэргэлэн гишүүн, Энхболд гишүүн, Анужин гишүүн, Адьшаа, Наранбаатар гэсэн ийм 5 хүний бүрэлдэхүүнтэйгээр ажлын хэсгийг байгуулъя гээд. Сая Оюунчимэг гишүүн, олон гишүүд. Чи горимын санал гаргаадах.

 Оюунчимэг гишүүн.

 **М.Оюунчимэг:** Саяын хураасан саналыг хүчингүй болгож өгөхийг хүсэж байна. Яагаад гэвэл сая би нөгөө горимын санал зайлшгүй хэлж протоколд тусгах ёстой байсан учраас саналаа өгч амжсангүй. Тийм учраас дахин санал хураалт явуулж өгөхийг хүсэж байна. Ийм санал гаргаж байна.

 **Б.Баттөмөр**: Хуулийн төслүүдийг хэлэлцүүлэгт бэлтгэх, нэгтгэх үүрэг бүхий ажлын хэсгийг байгуулна.

 Түрүүчийн явуулсан санал хураалтыг хүчингүй болгоё гэсэн томьёоллоор санал хураалт явуулъя.

 Санал хураалтад 19 гишүүн оролцож, 11 гишүүн зөвшөөрч, 57.9 хувиар дэмжигдлээ.

 Одоо ажлын хэсгийг байгуулах саналыг дэмжье гэсэн томьёоллоор санал хураалт явуулъя.

 19 гишүүн санал хураалтад оролцож, 11 гишүүн зөвшөөрч, 57.9 хувиар санал дэмжигдлээ.

 Өнөөдрийн Байнгын хорооны хуралд оролцсон гишүүддээ баярлалаа.

 Хуралдаан өндөрлөснийг мэдэгдье.

 Оюунчимэг гишүүн чуулганы нэгдсэн хуралдаанд танилцуулна.

 **Дууны бичлэгээс буулгасан:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН